**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Ιουλίου 2020, ημέρα Πέμπτη και ώρα 13.25΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων».

  Στη συνεδρίαση παρέστησαν η Υπουργός Παιδείας και Θρησκευμάτων κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σενετάκης Μάξιμος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μπίζιου Στεργιανή (Στέλλα), Μπαραλιάκος Ξενοφών (Φώντας), Μπαρτζώκας Αναστάσιος, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Αναγνωστοπούλου Αθανασία (Σία), Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Παπαναστάσης Νικόλαος, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλησπέρα, κυρίες και κύριοι συνάδελφοι. Ξεκινάει η συνεδρίαση της Επιτροπής μας, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων» .

Να σας πω, σχετικά με τις συνεδριάσεις της Επιτροπής μας.

Η πρόταση είναι η δεύτερη συνεδρίαση, με την ακρόαση φορέων, να γίνει, αύριο το πρωί, στις 10.00΄ π.μ., με τηλεδιάσκεψη. Την ίδια ημέρα, αύριο, στις 13.00΄, μετά το μεσημέρι, να έχουμε τη συζήτηση επί των άρθρων και τη Δευτέρα, στις 16.00΄μ.μ. το απόγευμα, τη β΄ ανάγνωση. Όλες οι συνεδριάσεις θα γίνουν, στην Αίθουσα της Γερουσίας, σε αυτήν εδώ την αίθουσα, που είμαστε και, μέσα στην επόμενη εβδομάδα, την Τρίτη ή την Τετάρτη, μάλλον θα είναι στην Ολομέλεια το νομοσχέδιο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας)**: Σε πόσες συνεδριάσεις;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αυτό θα το αποφασίσει η Διάσκεψη των Προέδρων. Γνωρίζοντας, όμως, τον φόρτο που υπάρχει στην Ολομέλεια, εκτιμώ ότι θα είναι σε μία. Και νομίζω ότι και το μέγεθος του νομοσχεδίου μας οδηγεί στο να αποφασιστεί για μία συνεδρίαση. Αργότερα, σήμερα, θα ξέρουμε.

Άρα, είμαστε σύμφωνοι, σε σχέση με τις συνεδριάσεις της Επιτροπής μας.

Θα ήθελα, προτού δώσω το λόγο στην κυρία Υπουργό, για να ξεκινήσει, να αναφέρω δύο πράγματα. Πρώτον, οι Εισηγητές και Ειδικοί Αγορητές να μας δώσετε μία λίστα με τους προτεινόμενους φορείς, για να καθορίσουμε τον κατάλογο των όσων θα προσκληθούν.

Στο προηγούμενο νομοσχέδιο, στην Επιτροπή μας, που αφορούσε στο Υπουργείο Παιδείας, δόθηκε απεριόριστος χρόνος να μιλήσουν και στους Εισηγητές και στους Βουλευτές. Σήμερα, έχουμε ένα νομοσχέδιο, που είναι προσδιορισμένο, ακριβώς. Έχει συγκεκριμένο αντικείμενο και είναι και μικρό σε μέγεθος. Στην προηγούμενη συνεδρίαση, όμως, έγινε το εξής: Στην ακρόαση φορέων – και το λέω από σήμερα για όσους ενδιαφερόμενους μας ακούν και μας βλέπουν εκτός Βουλής – υπήρχαν τεχνικά προβλήματα στη σύνδεση. Υπήρξε πρόβλημα, στον πρώτο φορέα, στον οποίο δόθηκε ο λόγος, που ήταν οι εκπρόσωποι της ΟΛΜΕ, όπου προσδιορίσαμε το χρόνο να είναι 5΄ λεπτά, με μία ανοχή. Τους διέκοψα στα 7΄ λεπτά και τους επεσήμανα ότι ο χρόνος έχει τελειώσει. Ξαναέγινε δεύτερη διακοπή στα 9΄ λεπτά, για να συμμαζέψουν τις σκέψεις τους και τις θέσεις τους, για το νομοσχέδιο και τις προτάσεις. Δεν ανταποκρίθηκαν και συνέχισαν. Ξαναέγινε και άλλη διακοπή - ενημέρωση στα 12΄ λεπτά, για να ολοκληρώσουν. Στα 13,5΄ λεπτά, αφαιρέθηκε ο λόγος.

Η συνέπεια ήταν η ΟΛΜΕ να κάνει καταγγελία, προσωπικά, σε μένα, η οποία απ’ ό,τι κατάλαβα, υιοθετήθηκε από τον κύριο Φίλη και αναγνώστηκε και στην Ολομέλεια, κατά τη συζήτηση του νομοσχεδίου. Επανήλθα και έφερα το θέμα αυτό στη Διάσκεψη των Προέδρων. Ενημέρωσα, λοιπόν, όλους τους Προέδρους και τα Κόμματα, που συμμετέχουν στη Διάσκεψη των Προέδρων και είπαμε εκεί ότι οι χρόνοι θα πρέπει να καθορίζονται από πριν και να τηρούνται, διότι προσκαλούμε τους φορείς να συμμετάσχουν, σε μία οργανωμένη συζήτηση, σε μία δομημένη συζήτηση, με συγκεκριμένους χρόνους. Άρα, λοιπόν, να το γνωρίζουν, από σήμερα, ότι οι χρόνοι θα είναι συγκεκριμένοι και αυτό μας αφορά όλους, πρώτα τους Βουλευτές και τους Εισηγητές, για να τηρήσουμε τους χρόνους και στη συνέχεια και τους φορείς.

Συνεπώς, η εισήγησή μου, σε σχέση με τους χρόνους, είναι ότι σήμερα στους Εισηγητές θα δοθεί χρόνος 15 λεπτών, που είναι πάρα πολύ, για να αναπτύξουν τις θέσεις τους για το νομοσχέδιο, στους Βουλευτές θα δοθούν, 5 λεπτά, με μια ανοχή 2 λεπτών, άρα, 7 λεπτά και θα κλείσουμε τη συζήτηση και αύριο, στους φορείς, θα δοθούν 3 λεπτά με μία ανοχή 2 λεπτών, άρα, στα πέντε λεπτά, ο κάθε φορέας, με τον εκπρόσωπό του, θα πρέπει να έχει ολοκληρώσει την τοποθέτησή του. Να το γνωρίζει από σήμερα και είναι και θέση, την οποία πήρα, με την εξουσιοδότηση από τη Διάσκεψη των Προέδρων.

Αυτά από το Προεδρείο. Έχω την έγκριση από τους Βουλευτές, να ακολουθήσω το χρονοδιάγραμμα και τους χρόνους στη συζήτηση;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας**): Όχι. Όλοι θέλουμε ναλειτουργήσει η Επιτροπή, με έναν ουσιαστικό τρόπο, στα πλαίσια τα χρονικά, που προσδιορίζουμε. Όμως, είναι πρωθύστερο, χωρίς να ξέρουμε πόσοι φορείς θα κληθούν να μιλήσουν, να καθορίζουμε ασφυκτικά όρια, στους φορείς, τριών λεπτών ομιλίας. Να δούμε τον κατάλογο των φορέων και να κάνουμε μία απλή διαίρεση του χρόνου, που θα έχουμε, τέσσερις ώρες της συνεδρίασης, που είναι για τους φορείς, δια του αριθμού των φορέων και να δούμε πόσο είναι αυτό και των Υπουργών, που θα μιλήσουν. Άρα, όχι πρωθύστερα, για τους φορείς, θα το δούμε, όταν έχουμε τον κατάλογο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλει να μιλήσει κάποιος άλλος Βουλευτής;

Έχω να σας πω το εξής, κύριε Φίλη, στη συζήτηση με τους φορείς, δεν καθορίζεται ότι πρέπει να υπάρχει ελάχιστος χρόνος, για τη συνεδρίαση για την Επιτροπή. Δεύτερον, το νομοσχέδιο είναι μικρό και αυτό δεν σημαίνει ότι θα πρέπει να μείνουμε, απαραίτητα, εδώ, τέσσερις ώρες. Στη συνεδρίαση με τους φορείς, ο Κανονισμός της Βουλής δεν προβλέπει ότι πρέπει, οπωσδήποτε, να υπάρχει ένα ελάχιστο χρόνου συνεδρίασης. Μπορεί η συνεδρίαση να τελειώσει και στη μιάμιση ώρα και στις δύο ώρες, ακόμη και στις 8 ώρες, αν χρειαστεί. Στη συγκεκριμένη περίσταση, έχουμε ένα νομοσχέδιο, το οποίο έχει πολύ λίγα άρθρα. Καμία σχέση τα 20 άρθρα με τα 120 ! Καταλαβαίνουμε όλοι τη διαφορά. Άρα, λοιπόν, από πριν, να μην πούμε ότι θα πρέπει να είναι τέσσερις ώρες. Όμως, είναι πάρα πολύ ουσιαστικό να γνωρίζουν οι φορείς, από πριν, ότι έχουν στη διάθεσή τους 3 λεπτά +2, άρα, 5, οπότε να συγκεντρώσουν τις σκέψεις τους, τις θέσεις τους, τις απόψεις τους επί του νομοσχεδίου, μέσα στο πεντάλεπτο και να τοποθετηθούν εκεί και να μην έχουμε μία τοποθέτηση επί παντός θέματος και επί παντός επιστητού, επικαιρότητας και οτιδήποτε άλλο προκύψει και γι’ αυτό το λόγο ζήτησα την εξουσιοδότηση από την Επιτροπή και από τους Βουλευτές.

Καταγράφηκε η θέση σας, κύριε Φίλη.

Σας απαντώ, λοιπόν, το εξής, ότι σε καμία περίπτωση, δεν αποφασίζουμε από σήμερα ότι η συνεδρίαση με τους φορείς θα διαρκέσει 4 ώρες.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας**): Εσείς το αποφασίσατε αυτό;

 Όχι, δεν αποφάσισα. Κάνετε μεγάλο λάθος. Εσείς καθορίζετε συγκεκριμένο χρόνο. Εγώ δεν είπα κάτι τέτοιο. Μπορεί να είναι 2 ώρες, μπορεί να είναι μιάμιση, μπορεί να είναι και 3, μπορεί να είναι και 5. Λοιπόν, αφήστε το, αλλά δεν θα συμφωνήσουμε, από πριν να είναι τέσσερις ώρες. Γι΄ αυτό ζήτησα την εξουσιοδότηση από τους Βουλευτές.

Τρεις ώρες, είναι οπωσδήποτε από τα χρονικά περιθώρια, που έχουμε. Αν χρειαστεί θα μεταθέσουμε τη συνεδρίαση, μετά τις 13.00΄. Έχει γίνει, πολλές φορές, στο παρελθόν και το γνωρίζετε αυτό, εάν χρειαστεί. Εκτιμώ, λοιπόν, γνωρίζοντας το νομοσχέδιο, ότι δεν θα χρειαστεί.

Λοιπόν, πήρα την εξουσιοδότηση από την Επιτροπή, από τους Βουλευτές. Βλέπω τους Βουλευτές της Πλειοψηφίας, που γνέφουν, συγκαταβατικά.

Θα δώσω το λόγο στην κυρία Υπουργό, για να κάνει μια εισαγωγική τοποθέτηση και προχωρούμε με τους Εισηγητές.

Η κυρία Υπουργός έχει το λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων)**: Ευχαριστώ πολύ, κύριε Πρόεδρε. Κυρίες και κύριοι οι συνάδελφοι, τον περασμένο μήνα, ψηφίσαμε νομοσχέδιο, που αφορούσε στην αναβάθμιση του δημόσιου σχολείου, από τη βάση της πυραμίδας, από το νηπιαγωγείο, μέχρι και το λύκειο. Το παρόν νομοσχέδιο, για την ιδιωτική εκπαίδευση, έρχεται να συμπληρώσει την πρώτη αυτή σημαντική παρέμβαση, που αφορά στην πρωτοβάθμια και δευτεροβάθμια εκπαίδευση. Έρχεται να ολοκληρώσει τον πρώτο αυτόν κύκλο παρεμβάσεων, που αφορούν στην αναβάθμιση και στον εκσυγχρονισμό του σχολείου.

Το Σύνταγμά μας προστατεύει την παιδεία, σε όλες τις εκφάνσεις της, είτε αυτή είναι δημόσια, είτε είναι ιδιωτική. Κατοχυρώνει και εγγυάται, ως βασική αποστολή του κράτους, την παιδεία, με δωρεάν πρόσβαση στις βαθμίδες της και εγγυάται και τη λειτουργία ιδιωτικών εκπαιδευτηρίων. Δυστυχώς, όμως, υπάρχουν σήμερα μεγάλες στρεβλώσεις, στο χώρο της ιδιωτικής εκπαίδευσης, στρεβλώσεις, που, ως επί το πλείστον, επέφερε η προηγούμενη Κυβέρνηση, στη βάση ιδεοληπτικής εμμονής. Στρεβλώσεις, στην κατεύθυνση της χειραγώγησης της ιδιωτικής εκπαίδευσης και της αφαίρεσης εκείνων των χαρακτηριστικών, που μπορούν να τη διαφοροποιήσουν. Στρεβλώσεις, που, εν τέλει, οδηγούν στο να ακυρώνουν το συνταγματικό δικαίωμα του γονέα στην επιλογή, στο να επιλέξει ο γονέας, εάν θέλει το δημόσιο σχολείο ή το ιδιωτικό σχολείο για το παιδί του.

Γιατί, κυρίες και κύριοι συνάδελφοι, αν το κράτος υπερ-ρυθμίζει τα ιδιωτικά σχολεία, αν θέλει να είναι ίδια, με τα δημόσια, χωρίς τα ιδιωτικά να μπορούν να διαφοροποιηθούν, ουσιωδώς, τότε ποιο το νόημα της ιδιωτικής εκπαίδευσης; Θυμίζω την απόφαση της προηγούμενης Κυβέρνησης, της Κυβέρνησης του ΣΥΡΙΖΑ ή τέλος πάντων ΣΥΡΙΖΑ - ΑΝΕΛ, να απαγορεύσει την αξιολόγηση στα ιδιωτικά σχολεία. Θυμίζω την απόφαση της προηγούμενης Κυβέρνησης να περιορίσει τη δυνατότητα, για εκπόνηση πρόσθετων εκπαιδευτικών δραστηριοτήτων, να μονιμοποιήσει, επί της ουσίας, εκπαιδευτικούς, στην ιδιωτική εκπαίδευση, αντί να τους δίνει κίνητρα, για τη συνεχή βελτίωση τους. Θυμίζω, ακόμη και την απόπειρα – ευτυχώς, απόπειρα – της προηγούμενης Κυβέρνησης να επιβάλει ΦΠΑ 24% ή 23%, τότε, στην ιδιωτική εκπαίδευση. Πρώτα, λοιπόν, ισοπέδωση, κατάργηση της διαφοροποίησης και μετά δυσβάσταχτα βάρη, για να μην επιλέγει κανείς την ιδιωτική εκπαίδευση.

Η ιδιωτική εκπαίδευση λειτουργεί, σήμερα, σε ένα ασφυκτικό και συγκεντρωτικό πλαίσιο λειτουργίας, που χαρακτηρίζεται, από έλλειψη ευελιξίας στα εβδομαδιαία ωρολόγια προγράμματα, από έλλειψη ευελιξίας, σε πρόσθετες εκπαιδευτικές και άλλες δραστηριότητες, από αδυναμία αποτελεσματικής διαχείρισης του ανθρώπινου δυναμικού, από περιορισμούς στις δυνατότητες απασχόλησης ιδιωτικών εκπαιδευτικών, από περιορισμούς, ακόμη και στη χρήση εγκαταστάσεων.

Με λίγα λόγια, το σημερινό καθεστώς χαρακτηρίζεται από έναν υπέρμετρο κρατικό παρεμβατισμό, εις βάρος της ελευθερίας και της αυτονομίας, που οφείλει να έχει η ιδιωτική εκπαίδευση.

Το παρόν νομοθέτημα έρχεται να διορθώσει τις τρομακτικές αυτές στρεβλώσεις, που επέφερε, στο χώρο της ιδιωτικής εκπαίδευσης, η προηγούμενη Κυβέρνηση. Έρχεται να επιφέρει μια πιο υγιή ισορροπία, μεταξύ, αφενός της κρατικής εποπτείας και της αυστηρής τήρησης του νόμου και αφετέρου των βαθμών ελευθερίας, των βαθμών αυτονομίας, που οφείλει το κράτος να αποδώσει στα ιδιωτικά σχολεία. Έχει έρθει, λοιπόν, κυρίες και κύριοι συνάδελφοι, η ώρα για μια γενναία τομή, στο χώρο της ιδιωτικής εκπαίδευσης. Συνεπείς στις προεκλογικές μας δεσμεύσεις και εδώ, το νομοσχέδιο, που εισάγουμε στη Βουλή, διασφαλίζει την κρατική εποπτεία επί των ιδιωτικών εκπαιδευτηρίων, αλλά, ταυτόχρονα, τους δίνει την ελευθερία, τους δίνει την αυτονομία, να αναπτύξουν τη δράση τους, να προσφέρουν το εκπαιδευτικό τους έργο, να ανταποκριθούν στις απαιτήσεις και τις προσδοκίες των γονέων και των μαθητών.

Τι επιδιώκουμε με το νομοσχέδιο αυτό;

Επιδιώκουμε τη μείωση του κρατικού παρεμβατισμού και την ενίσχυση της ιδιωτικής πρωτοβουλίας. Επιδιώκουμε την ενίσχυση της ουσιαστικής αυτονομίας της σχολικής μονάδας. Επιδιώκουμε την ενίσχυση της ευελιξίας - μεγαλύτερη ευελιξία - όσον αφορά στην οργάνωση του σχολείου, στη λειτουργία της σχολικής μονάδας. Επιδιώκουμε την αποτελεσματικότερη διαχείριση του ανθρώπινου δυναμικού. Με το νομοσχέδιο, λοιπόν, αυτό περνάμε από τον υπέρμετρο κρατικό παρεμβατισμό, στη γόνιμη εποπτεία, με αυστηρή, φυσικά, τήρηση της νομοθεσίας. Περνάμε από την ακαμψία στην ευελιξία, περνάμε από τον υπερσυγκεντρωτισμό στην αποκέντρωση, περνάμε από την αμφισβήτηση, στην εμπιστοσύνη και δίνουμε υπόσταση στο δικαίωμα, που κατοχυρώνει το ίδιο το Σύνταγμα, στο να έχει ο κάθε γονέας αυτής της χώρας το δικαίωμα να επιλέγει. Να επιλέγει, αν θα πάει το παιδί του στο δημόσιο σχολείο ή αν θα πάει στο ιδιωτικό σχολείο.

Το νομοσχέδιο επιφέρει σημαντικές αλλαγές, σε τρεις βασικούς άξονες.

Πρώτος άξονας. Αναφορικά με την οργάνωση και τη λειτουργία της σχολικής μονάδας, το νομοσχέδιο εισάγει μεγαλύτερη ευελιξία, στη διαμόρφωση του διευρυμένου ωρολογίου προγράμματος και εδώ θέλω να είμαι ξεκάθαρη. Προφανώς, το υποχρεωτικό ωρολόγιο πρόγραμμα του Υπουργείου Παιδείας εφαρμόζεται, σε όλα τα σχολεία της χώρας, δημόσια και ιδιωτικά. Μιλάμε, όμως, για μια μεγαλύτερη ευελιξία, πέρα από αυτό το υποχρεωτικό πρόγραμμα, μεγαλύτερη ευελιξία, στη διαμόρφωση του διευρυμένου προγράμματος, να μπορεί να έχει μεγαλύτερη ευελιξία το σχολείο στο να κάνει επιπλέον μαθήματα, το οποίο επιλέγει - το ίδιο το σχολείο - να εστιάσει σε συγκεκριμένα γνωστικά αντικείμενα, αν το επιθυμεί. Ευελιξία μεγαλύτερη, σε ό,τι αφορά την προσθήκη των εκπαιδευτικών και άλλων δραστηριοτήτων, στις δράσεις, εκτός των ωρών και ημερών λειτουργίας των σχολείων, τα απογεύματα, τα Σαββατοκύριακα. Να υπάρχει, δηλαδή, μεγαλύτερη ευελιξία του σχολείου στο να διαμορφώνει αυτές τις πρόσθετες δραστηριότητες, μεγαλύτερη ελευθερία σε ό,τι έχει να κάνει, με πτυχές λειτουργίας του σχολείου, όπως είναι ο εσωτερικός κανονισμός λειτουργίας. Βεβαίως και πρέπει να ελέγχεται ο εσωτερικός κανονισμός λειτουργίας, για το αν προσαρμόζεται, αν συνάδει, πλήρως, με τις διατάξεις της νομοθεσίας. Άλλο αυτό και άλλο να υπάρχει η δυνατότητα και για έλεγχο σκοπιμότητας. Δηλαδή, βεβαίως, πρέπει να ελέγχεται, αν συνάδει με τις διατάξεις του νόμου, άλλο, όμως, αυτό και άλλο να επεμβαίνουμε, στην ουσία των επιλογών, που μπορεί να κάνει ένα σχολείο. Διεύρυνση της δυνατότητας μετεγγραφών μαθητών, να δίνει τη δυνατότητα μεταγραφών και από ιδιωτικά σε ιδιωτικά σχολεία. Πρώτος άξονας, λοιπόν, οι αλλαγές, αναφορικά με την οργάνωση και λειτουργία της σχολικής μονάδας.

Δεύτερος άξονας, αλλαγές, όπως στη διαχείριση του ανθρώπινου δυναμικού. Εισάγουμε την αξιολόγηση της σχολικής μονάδας, του εκπαιδευτικού έργου, των εκπαιδευτικών, κατ’ αναλογία των κριτηρίων, που ισχύουν και θα ισχύουν, στο δημόσιο σχολείο. Μια αξιολόγηση, η οποία θυμίζω, είχε πολεμηθεί πάρα πολύ από την προηγούμενη Κυβέρνηση. Θυμίζω εγκύκλιο, που είχε βγει από την προηγούμενη Κυβέρνηση, που ζητούσε εξηγήσεις από ιδιωτικό σχολείο, γιατί «τόλμησε» να εφαρμόσει την αξιολόγηση, λες και είχε υποπέσει σε κάποιο αδίκημα, «πώς τόλμησε» να εφαρμόσει την αξιολόγηση ένα ιδιωτικό σχολείο!

Προβλέπουμε από την αρχή συμβάσεις αορίστου χρόνου για τους ιδιωτικούς εκπαιδευτικούς. Καταργούμε, λοιπόν, το καθεστώς των συμβάσεων διετίας. Τι ίσχυε, ως σήμερα: Ένας νέος εκπαιδευτικός, που προσλαμβάνεται, προσλαμβάνεται, αναγκαστικά, σε μια σύμβαση, που έχει τέλος, που έχει χρονικό ορίζοντα διετίας και μόνο, αν το σχολείο αποφασίσει να ανανεώσει αυτή τη σύμβαση, μόνο, τότε, διατηρεί τη δουλειά του αυτός ο εκπαιδευτικός. Εμείς είπαμε, ότι μετατρέπουμε όλες αυτές τις συμβάσεις σε αορίστου χρόνου και δίνουμε άλλη πνοή, μακροχρόνια πνοή συνεργασίας, μεταξύ των εκπαιδευτικών και του σχολείου, αλλά, βεβαίως, πρέπει και το σχολείο να έχει τη δυνατότητα να διαχειριστεί το εκπαιδευτικό προσωπικό προς όφελος των μαθητών.

Και ας πούμε εδώ, κυρίες και κύριοι συνάδελφοι, τα πράγματα, όπως είναι, χωρίς υποκρισία και το λέω αυτό, γιατί πολλοί από εσάς στέλνετε τα παιδιά σας - και κοιτώ τους Βουλευτές της Αντιπολίτευσης - σε ιδιωτικά σχολεία. Τα στέλνετε σε ιδιωτικά σχολεία και βεβαίως, χαίρεστε με τους εξαιρετικούς εκπαιδευτικούς των παιδιών σας, αλλά και θυμώνετε, όταν, για παράδειγμα, ένας δάσκαλος ή ένας καθηγητής δεν κάνει σωστά τη δουλειά του. Ερωτώ: Αυτός ο εκπαιδευτικός, που δεν κάνει τη δουλειά του, πρέπει να παραμείνει, για πάντα, στο σχολείο; Σε ποιον κάνουμε καλό, εν τέλει, με μία τέτοια ρύθμιση; Στο μαθητή, ο οποίος γίνεται συστηματικά αποδέκτης κακής εκπαίδευσης; Ή στον εκπαιδευτικό, ο οποίος δεν έχει κίνητρα για να βελτιωθεί;

Πάμε να δούμε τι γίνεται στα ιδιωτικά νοσοκομεία. Εσείς οι ίδιοι, φαντάζομαι, ενίοτε, μπορεί να επισκεφθείτε ένα ιδιωτικό νοσοκομείο. Εκεί, αν ένας γιατρός είναι κακός, αν κάνει μια κακή διάγνωση, δεν πρέπει να μπορεί να απομακρύνεται από το νοσοκομείο, εάν δεν κάνει σωστά τη δουλειά του; Εάν δίνει λάθος διαγνώσεις; Μπορεί και ισχύει αυτό το πράγμα στα ιδιωτικά νοσοκομεία. Κοινωνικό αγαθό της παιδείας, κοινωνικό αγαθό της υγείας. Γιατί στην παιδεία να ισχύει κάτι διαφορετικό;

Και στην τελική να ρωτήσω κάτι; Το ίδιο το σχολείο έχει κάθε συμφέρον να δώσει κίνητρα στους εκπαιδευτικούς, που κάνουν σωστά τη δουλειά τους, να μείνουν. Είναι η καλύτερη διαφήμιση για το σχολείο τους, αλλά πρέπει να μπορεί, να έχει την ευελιξία να διαμορφώνει, ακριβώς, να διαχειρίζεται το εκπαιδευτικό προσωπικό, προς όφελος των μαθητών, γιατί γι’ αυτούς γίνονται όλα, για τους μαθητές και, βεβαίως, πάντοτε, με αυστηρή τήρηση της νομοθεσίας, υπό τον έλεγχο των δικαστηρίων μας, όπως ισχύει, για κάθε σύμβαση εργασίας, στον ιδιωτικό τομέα. Έχουμε τη δικαστική εξουσία, η οποία, όπως ξέρετε, κρίνει τις συμβάσεις εργασίας, κρίνει αν η καταγγελία τους είναι νόμιμη, αν είναι καταχρηστική, το κρίνουν αυτό τα δικαστήρια. Από πού και ως που, η προηγούμενη Κυβέρνηση, σε ποια βάση, να έρθει να παρακάμψει τη δικαστική αυτή εξουσία, από μία Επιτροπή, που ορίζει ποιος; Ο Υπουργός Παιδείας !

 Το νομοσχέδιο προβλέπει τη δυνατότητα περιορισμού ωραρίου. Υπάρχουν περιπτώσεις, που οι εκπαιδευτικοί, για παράδειγμα, θέλουν να περνούν περισσότερο χρόνο στο σπίτι, με τα παιδιά τους. Δεν μπορούν να ζητήσουν μείωση ωραρίου, πρέπει να παραιτηθούν. Προβλέπει, λοιπόν, τη δυνατότητα να ζητούν οι ίδιοι οι εκπαιδευτικοί, εφόσον το επιθυμούν, να υπάρχει η δυνατότητα μείωσης του ωραρίου, στη βάση της αίτησης του ιδιωτικού εκπαιδευτικού, καθώς, επίσης, υπάρχει δυνατότητα περιορισμού του ωραρίου, σε περίπτωση μη συμπλήρωσης του ωραρίου του διοριστηρίου.

 Υπάρχει δυνατότητα πρόσθετης απασχόλησης εκπαιδευτικών, σε δραστηριότητες εκτός σχολικού ωραρίου, με δυνατότητα πρόσθετης αμοιβής, με αύξηση εισοδήματος.

 Προβλέπουμε έλεγχο νομιμότητας και όχι σκοπιμότητας σε ό,τι έχει να κάνει στον ορισμό διευθυντή και υποδιευθυντή στο σχολείο. Θέλει ένα σχολείο να ορίσει ένα διευθυντή. Γιατί η επιλογή αυτή να πρέπει να εγκρίνεται, πρώτα, από τα υπηρεσιακά συμβούλια; Γιατί η επιλογή αυτή, πέρα από τον έλεγχο των τυπικών προσόντων του προσώπου, που, φυσικά και πρέπει να γίνεται αναλυτικός έλεγχος, σε βάθος, για το αν το πρόσωπο πληροί τις τυπικές προϋποθέσεις του νόμου, από κει και πέρα, γιατί ο Διευθυντής Εκπαίδευσης να πρέπει να έχει άποψη, αν ένα σχολείο θα προσλάβει τον «Χ» ή τον «Ψ», τον «Α» ή τον «Β», γιατί; Έλεγχος, λοιπόν, νομιμότητος, αλλά όχι έλεγχος σκοπιμότητος.

 Και γιατί να πρέπει το σχολείο, ντε και καλά, να έχει έναν Υποδιευθυντή; Μπορεί να θέλει παραπάνω, μπορεί να μη θέλει κανέναν. Γιατί να υπάρχει περιορισμός; Αυτό που θα έπρεπε να νοιάζει το κράτος είναι ο Υποδιευθυντής και ο Διευθυντής να πληρούν τις τυπικές προϋποθέσεις του νόμου. Γιατί, όμως, να έρθει ο νομοθέτης, δηλαδή, εμείς όλοι και να ορίσουμε σε ένα σχολείο πόσους υποδιευθυντές θα έχει; Γιατί;

 Μπορεί ένα σχολείο να μην έχει πάρα πολλούς μαθητές, μπορεί ένα σχολείο να έχει πάρα πολλούς μαθητές. Γιατί να μην υπάρχει ευελιξία στον ορισμό του αριθμού των Υποδιευθυντών;

Το νομοθέτημα δίνει νέες ευκαιρίες απασχόλησης σε εκπαιδευτικούς, με δυνατότητα αύξησης του εισοδήματος τους. Προβλέπει την εργασία σε πρόσθετες εκπαιδευτικές δραστηριότητες, μετά το πέρας του ωραρίου, του ωραρίου του υποχρεωτικού ή του διευρυμένου, με πρόσθετη αμοιβή.

Προβλέπει την εργασία σε κέντρα ξένων γλωσσών και σε άλλους φορείς εκπαίδευσης, με πρόσθετη αμοιβή. Το επιτρέπει αυτό. Κάτι το οποίο, αν θέλουμε να είμαστε ειλικρινείς, είναι ένα πάγιο αίτημα, είναι σημαντικό ότι δίνουμε αυτήν τη δυνατότητα στους εκπαιδευτικούς να έχουν πρόσθετη αμοιβή, δουλεύοντας ακριβώς και σε άλλους φορείς εκπαίδευσης.

Δίνει τη δυνατότητα για πρόσθετη αμοιβή, σε δραστηριότητες σχολικής μονάδας και κατά τη διάρκεια του καλοκαιριού. Γιατί να μην μπορέσει ένας εκπαιδευτικός, αν το επιθυμεί, να έχει πρόσθετη αμοιβή από κάποιο ενισχυτικό πρόγραμμα αγγλικών, για παράδειγμα, το μήνα Ιούλιο ή το μήνα Αύγουστο; Αν το επιθυμεί.

Τρίτος άξονας. Αλλαγές, ως προς τη χρήση των κτιριακών εγκαταστάσεων. Δίνει τη δυνατότητα, όπως ίσχυε παλαιότερα, συστέγασης όλων των ειδών των φορέων εκπαίδευσης. Ενισχύεται η δυνατότητα αξιοποίησης των κτιριακών εγκαταστάσεων και το καλοκαίρι, με δυνατότητα, όπως είπα, απασχόλησης των εκπαιδευτικών του σχολείου και δυνατότητα για πρόσθετη αμοιβή.

Κύριες και κύριοι συνάδελφοι, με το νομοσχέδιο αυτό, χτίζουμε μια νέα σχέση εμπιστοσύνης. Πηγαίνουμε από το συγκεντρωτισμό, τον κρατικό παρεμβατισμό, την ακαμψία, τον περιορισμό των πρωτοβουλιών, στην αποκέντρωση, την αυτονομία, την ευελιξία, την ενίσχυση καινοτομιών, πάντοτε, στο πλαίσιο της κρατικής εποπτείας, πάντα στο πλαίσιο της αυστηρής τήρησης της νομοθεσίας.

Θέλω να επισημάνω το αυτονόητο, νομίζω: Ότι η ορθολογική λειτουργία μιας οποιασδήποτε ιδιωτικής μονάδας εξυπηρετεί όλες τις πλευρές, τους μαθητές, τους γονείς, τους εκπαιδευτικούς, τους ιδιοκτήτες. Αν ένα σχολείο έχει μια επιτυχημένη πορεία, αυτό είναι προς όφελος όλων. Ένα ιδιωτικό σχολείο ελεύθερο, πρωτοπόρο, που θα προσφέρει, ακριβώς, στους μαθητές υψηλής ποιότητας εκπαίδευση. Γιατί θέλω να πιστεύω, ότι όλοι μας και όλοι στην εκπαιδευτική κοινότητα, για ένα στόχο εργαζόμαστε: Για το πώς θα δώσουμε στους μαθητές είτε αυτοί είναι του δημόσιου ή του ιδιωτικού σχολείου ένα καλύτερο επίπεδο εκπαίδευσης, για το πώς θα βελτιώσουμε την παρεχόμενη υπηρεσία της εκπαίδευσης. Για τους μαθητές γίνονται όλες οι προσπάθειές μας, αυτοί είναι οι αποδέκτες των εκπαιδευτικών υπηρεσιών. Και αυτοί οι αποδέκτες, στηρίζουν ολόθερμα την πρωτοβουλία αυτή.

Είπαν, συγκεκριμένα, οι γονείς και κηδεμόνες των μαθητών και μαθητριών, που έχουν εμπιστευθεί τα παιδιά τους, σε 1.200 ιδιωτικά εκπαιδευτήρια, σε όλη την επικράτεια, ότι καλωσορίζουν τη δυνατότητα των ιδιωτικών εκπαιδευτηρίων να έχουν την ελευθερία να διαμορφώνουν το παρεχόμενο εκπαιδευτικό έργο, ανταποκρινόμενοι στις ανάγκες των μαθητών, χωρίς να εμποδίζονται, από γραφειοκρατικές διαδικασίες, βασικός λόγος για τον οποίο έχουν επιλέξει την ιδιωτική εκπαίδευση. Αυτά είπε ο Σύλλογος των γονέων των ιδιωτικών σχολείων.

Οι ρυθμίσεις, λοιπόν, αυτές απελευθερώνουν και το ιδιωτικό σχολείο από αγκυλώσεις, από ιδεοληψίες του παρελθόντος. Προσδίδουν και στην ιδιωτική εκπαίδευση τα χαρακτηριστικά εκείνα, που την καθιστούν, μαζί με το δημόσιο σχολείο, μοχλό ανάπτυξης για τη χώρα.

Κυρίες και κύριοι συνάδελφοι, θα κλείσω με μία αναφορά - και σεβόμενη απολύτως το χρόνο - σε μία από τις λοιπές διατάξεις του νομοσχεδίου.

Στο άρθρο 14, θεσμοθετείται, για πρώτη φορά, στα δημόσια σχολεία της χώρας, η συστηματική διδασκαλία των ειδικών μαθημάτων, που εξετάζονται, στις πανελλαδικές εξετάσεις.

Το είχαμε εξαγγείλει πρόσφατα στη Βουλή. Μάλιστα, κύριε Δελή, νομίζω, μαζί, στο πλαίσιο μιας επίκαιρης ερώτησης και θυμάμαι χαρακτηριστικά να λέτε «αν το φέρετε αυτό, εμείς μαζί σας», ελπίζω αυτό να γίνει πράξη. Είναι η πρώτη φορά, που θεσμοθετείται αυτή η δυνατότητα για διδασκαλία των ειδικών μαθημάτων, που εξετάζονται, στις πανελλαδικές.

Είχαμε στηλιτεύσει το παράδοξο να εξετάζονται μαθήματα και σας θυμίζω συγκεκριμένα ειδικά μαθήματα: έλεγχος μουσικών ακουστικών ικανοτήτων, μουσική αντίληψη και γνώση, μουσική εκτέλεση και ερμηνεία, Αρμονία, ιταλικά, ισπανικά, γαλλικά, γερμανικά, σχέδιο, είτε δεν διδάσκονταν καθόλου στη Γ΄ τάξη των γενικών και επαγγελματικών λυκείων, είτε διδάσκονταν αποσπασματικά και όχι στοχευμένα, σε προετοιμασία συμμετοχής στις πανελλαδικές εξετάσεις.

Στην πράξη, δηλαδή, για να τα λέμε τα πράγματα, όπως είναι, οι μαθητές και οι μαθητές, που επιθυμούσαν να εξεταστούν στις πανελλαδικές, σε αυτά τα ειδικά μαθήματα, είχαν μόνο μία επιλογή, να καταφύγουν στα ιδιωτικά φροντιστήρια, για την προετοιμασία τους. Πλέον, με νομοθετική ρύθμιση, που εισάγουμε, σε αυτό το νομοσχέδιο, θεσπίζεται, για πρώτη φορά, στο ελληνικό εκπαιδευτικό σύστημα, πρόγραμμα ενισχυτικής διδασκαλίας για τα ειδικά πανελλαδικώς εξεταζόμενα μαθήματα, στο δημόσιο σχολείο. Στο νέο αυτό πρόγραμμα, θα μπορούν να συμμετέχουν οι μαθητές της Γ΄ τάξης των γενικών και επαγγελματικών λυκείων, οι οποίοι επιθυμούν να εξεταστούν, σε ειδικά μαθήματα στις πανελλαδικές, προκειμένου να φοιτήσουν, σε αντίστοιχες σχολές και τμήματα της τριτοβάθμιας εκπαίδευσης. Το πρόγραμμα αυτό θα εφαρμοστεί, ανά ομάδες σχολείων.

Κυρίες και κύριοι συνάδελφοι, πρόκειται για μία πρωτοβουλία, την οποία έχουμε επεξεργαστεί πάρα πολύ, μαζί με την Υφυπουργό, την κυρία Ζαχαράκη, μαζί με την κυρία γενική, την κυρία Γκίκα, μια πρωτοβουλία, που δημιουργεί νέες δυνατότητες και ενισχύει την ισότητα ευκαιριών στην εκπαίδευση. Θέλω να πιστεύω ότι την πρωτοβουλία αυτήν θα τη στηρίξουν όλες οι παρατάξεις, ότι όλοι θα θελήσουν να δώσουν τη σημαντική αυτή ενίσχυση στην ισότητα ευκαιριών στη δημόσια εκπαίδευση. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Αυτό το νομοσχέδιο είναι μια τομή, που εδράζεται, στις βασικές αξίες του φιλελευθερισμού, τις οποίες αξίες, άκουσε και ενστερνίστηκε η πλειοψηφία των Ελλήνων, που ψήφισαν στις εκλογές του 2019. Ο φιλελευθερισμός είναι μία ιδεολογία, η οποία στηρίζει και στηρίζεται, φυσικά, στην ελευθερία του ατόμου προς την ανέλιξή του, ταυτοχρόνως, με απόλυτο σεβασμό στις αρχές του δικαίου. Η αναβάθμιση της παιδείας, ως κύριος μοχλός της ανάπτυξης, στην Ελλάδα, αποτελούσε κύριο μέλημα του τότε Προέδρου της Ν.Δ. και Αρχηγού της Αξιωματικής Αντιπολίτευσης, κ. Κυριάκου Μητσοτάκη, ο οποίος, σε οποιαδήποτε δημόσια παρουσία του, έδινε ιδιαίτερη έμφαση στο θέμα αυτό.

Θυμάμαι, χαρακτηριστικά, την εντύπωση, στη κοινή με την κυρία Κεραμέως τότε εκδήλωση στον ελληνικό κόσμο, που υπήρξε τεράστια συμμετοχή, όπως και στη διεθνή Έκθεση της Θεσσαλονίκης του 2018. Το ίδιο συνέβη και με τις προγραμματικές δηλώσεις της νέας τότε Κυβέρνησης της Ν.Δ., με τρόπο μεθοδικό και χωρίς βιασύνες. Η Υπουργός Παιδείας και Θρησκευμάτων, κυρία Νίκη Κεραμέως, μόλις πριν από ένα μήνα, μπήκε στη φάση υλοποίησης των εξαγγελιών, με το νομοσχέδιο «Αναβάθμιση του σχολείου και άλλες διατάξεις», που αναμόρφωσε, κυριολεκτικά, τη δημόσια παιδεία, την έβγαλε από το τέλμα, που, επιτέλους, άνοιξε ορίζοντες, επαναφέροντας την ιδιαίτερη σημασία των πρότυπων και πειραματικών δημόσιων σχολείων, για παράδειγμα, ιδρύοντάς τα και εκτός Αθηνών, ακόμα σταδιακά και στην περιφέρεια. Με την ίδια μεθοδικότητα, η Υπουργός και το Υπουργείο φέρνει, πάντα προς όφελος γενικό της κοινωνίας, το σχέδιο νόμου «Εκσυγχρονισμός της ιδιωτικής εκπαίδευσης και άλλες επείγουσες διατάξεις».

Θα μου επιτρέψετε μία προσωπική τοποθέτηση. Ο ιδιωτικός τομέας ήταν αναμφισβήτητα το μεγάλο θύμα της οικονομικής κρίσης, αλλά και της πρόσφατης κρατικιστικής πολιτικής της Κυβέρνησης ΣΥΡΙΖΑ-ΑΝΕΛ, όπου οι ελεύθεροι επαγγελματίες αντιμετωπίστηκαν, συλλήβδην, π.χ., στα φορολογικά ή στα ασφαλιστικά ή ως φοροφυγάδες, ή ως ζάμπλουτοι ή ως κλέφτες. Μεγάλο θύμα υπήρξε αυτής της πολιτικής, η οποία δεν σεβάστηκε καν την ελευθερία του ατόμου, από την Κυβέρνηση ΣΥΡΙΖΑ-ΑΝΕΛ και στον περιορισμό πλήρως των ιδιωτικών σχολείων, με σκοπό απώτερο, αυτό που είπε προηγουμένως και η κυρία Κεραμέως, αφού δεν συμφωνούν, ιδεολογικά, αφού δεν μπορούν να τα κλείσουν, επειδή, ευτυχώς είμαστε στην Ευρώπη, να τα οδηγήσουμε στο κλείσιμο.

Με μία διάταξη στο δικό του νομοσχέδιο, ο τότε Υπουργός Παιδείας κ. Φίλης, χωρίς ίχνος διαβούλευσης, αιφνιδιαστικά, έφερε ρυθμίσεις στην ιδιωτική εκπαίδευση μονόπαντες. Αποκλειστικά, υπέρ, κατά την άποψη του, των εκπαιδευτικών, αλλοιώνοντας, έτσι, τα προαπαιτούμενα της μερίδας της κοινωνίας, που επιλέγει, ακόμα και με την οικονομική δυσκολία, την εκπαίδευση των παιδιών τους να την αναθέσει σε ιδιωτικά σχολεία, όπως, άλλωστε, κάνουν και πάρα πολλοί συνάδελφοι, γονείς, από την πλευρά του ΣΥΡΙΖΑ και άλλων Κομμάτων. Με τη διάταξη αυτή, τελικά, όχι μόνο περιορίστηκε το εύρος των δυνατοτήτων των ιδιωτικών εκπαιδευτηρίων, αλλά είναι γνωστό ότι δημιουργήθηκαν και πάρα πολλά προβλήματα, στις σχέσεις ιδιοκτητών, εργαζόμενων, των εργαζομένων, ως προς την αγωνία του μέλλοντος, γιατί όπως επισήμανε η Υπουργός ορθά, όταν έχει σύμβαση δύο ετών, μετά η κοινή λογική σε οδηγεί στην ανεργία. Αυτό διορθώνεται, από το νομοσχέδιο.

Τα ζητήματα, που δυσχέραιναν την εύρυθμη λειτουργία των ιδιωτικών σχολείων πρωτοβάθμιας και δευτεροβάθμιας εκπαίδευσης, έρχεται να τα εξομαλύνει το νομοσχέδιο. Καταργεί τους περιορισμούς ή τις αναχρονιστικές διατάξεις, που έθεταν υπέρμετρα εμπόδια, στις ευκαιρίες για καινοτομία, στο παρεχόμενο εκπαιδευτικό έργο. Ενισχύεται η δυνατότητα και η ευελιξία των ιδιωτικών σχολείων να διαμορφώνουν και να οργανώνουν, πιο ελεύθερα πιο αποδοτικά, το διευρυμένο ωρολόγιο πρόγραμμά τους, ενισχύεται, δηλαδή, το ζητούμενο, που κάποιοι αρνούνται πεισματικά, αυτό της αξιολόγησης του εκπαιδευτικού έργου και των εκπαιδευτικών, καθώς και η ελευθερία των ιδιωτικών σχολείων να αξιοποιήσουν, αποτελεσματικά, τις εγκαταστάσεις και τις υποδομές τους. Εδώ, να τονίσω, γιατί κάποιοι το ξεπερνούν και συντηρούν λαϊκίστικους μύθους, ότι η παιδεία στην ολότητά της, δημόσια και ιδιωτική, προστατεύεται, απαρεγκλίτως, από το Σύνταγμα της Ελλάδος, όπως προστατεύεται απαρεγκλίτως και το κατοχυρωμένο δικαίωμα επιλογής των γονέων, για το πώς και πού θα σπουδάσουν τα παιδιά τους.

 Φυσικά, με προτεινόμενη ρύθμιση, προβλέπεται ότι αξιολογούνται και οι δομές των ιδιωτικών σχολείων, δεν αφήνονται ανεξέλεγκτες, ενώ ορίζεται και πάλι, ότι τα ιδιωτικά σχολεία ακολουθούν το ισχύον εκάστοτε ωρολόγιο και αναλυτικό πρόγραμμα του Υπουργείου Παιδείας και Θρησκευμάτων, δίνοντας, όμως, σε ιδιωτικά σχολεία τη δυνατότητα να παρέχουν αυτά, που, ήδη σας είπα, δηλαδή, πρόσθετες εκπαιδευτικές υπηρεσίες, στο πλαίσιο του διευρυμένου ωρολογίου προγράμματος τους, όπως ενισχυτική διδασκαλία, πρόσθετη διδακτική στήριξη, ενίσχυση της γλωσσομάθειας και άλλα πολλά, που θα τα αναλύσουμε, στην κατ’ άρθρο συζήτηση.

 Πάντως, το τονίζω και αυτό, το νομοσχέδιο δεν είναι μονοθεματικό. Γιατί, όπως λέει και ο τίτλος, εμπεριέχει και άλλες επείγουσες διατάξεις, στις οποίες θα μου επιτρέψετε να μείνω, πριν προχωρήσουμε στα της ιδιωτικής εκπαίδευσης, γιατί τις θεωρώ εξαιρετικά σημαντικές, πόσω μάλλον, που αφορούν στα δημόσια σχολεία της χώρας. Με ειδικό άρθρο, για πρώτη φορά στα χρονικά, θεσμοθετείται στα δημόσια σχολεία η συστηματική διδασκαλία των ειδικών μαθημάτων, που εξετάζονται, στις πανελλαδικές εξετάσεις. Μέχρι σήμερα, για την πρόσβαση σε ορισμένες σχολές, τμήματα της τριτοβάθμιας εκπαίδευσης, οι μαθητές και οι μαθήτριες της τρίτης τάξης των γενικών και επαγγελματικών λυκείων εξετάζονταν, κατά τις πανελλαδικές εξετάσεις, χωρίς, όμως, τα ειδικά αυτά μαθήματα να διδάσκονται συνολικά και στοχευμένα, στο δημόσιο εκπαιδευτικό σύστημα. Δηλαδή, ήταν κάτι παράλογο, που διορθώνεται, τώρα. Αξίζει να σημειωθεί ότι το πρόγραμμα ενισχυτικής διδασκαλίας ειδικών μαθημάτων, μπορεί να χρηματοδοτηθεί από ενωσιακούς πόρους ή εθνικούς και θα απασχολεί μόνιμους αναπληρωτές και ωρομίσθιους εκπαιδευτικούς.

Στις λοιπές καινοτόμες διατάξεις, στέκομαι και στην επέκταση λειτουργίας των Κέντρων Περιβαλλοντικής Εκπαίδευσης, για το σχολικό έτος 2020 - 2021 και τη διασφάλιση της άδειας λειτουργίας των Κέντρων αυτών. Εδώ, θα πρέπει να τονίσω το εξής. Δυστυχώς, θα αναφερθώ, στο ευρύτερο πλαίσιο της τοποθέτησής μου, σε μια διαχρονική πληγή, στον τομέα της εκπαίδευσης στην Ελλάδα, μια πληγή, που αγγίζει τα όρια της εμμονικής παραφροσύνης, αποτρέπει κάθε προσπάθεια προσαρμογής της πατρίδας μας, ευρωπαϊκής χώρας, στη σύγχρονη διεθνή εποχή και τις ανάγκες της, δηλαδή, στην ίδρυση ιδιωτικών πανεπιστημίων. Μια πληγή, που έχει αφαιμάξει, ακόμη τη μεσαία ελληνική οικογένεια, που αυτή, κυρίως, που ακόμα και μετά την πρόσφατη αναθεώρηση του Συντάγματος, θα πληρώνει τη νύφη, μαζί με τα παιδιά της, που, αναγκαστικά, ξενιτεύονται.

Γιατί κάνω αυτήν την αναφορά; Διότι η σύγχρονη ελληνική πολιτεία, δια της αρμόδιας Υπουργού, κυρίας Νίκης Κεραμέως, έρχεται, με διάταξη του παρόντος νομοσχεδίου, να διευκολύνει τους ξένους σπουδαστές, που παρακολουθούν, στην Ελλάδα, ξενόγλωσσα προγράμματα, με την υποσημείωση πως τα τελευταία χρόνια έχει αυξηθεί, σημαντικά, ο αριθμός των ξένων σπουδαστών, που τα παρακολουθούν και όπως τονίζεται, σωστά, αυτοί οι ξένοι σπουδαστές, όχι μόνο είναι αιμοδότες στην εθνική μας οικονομία, αλλά το κυριότερο, επιστρέφοντας στις πατρίδες τους, γίνονται εξαιρετικοί πρεσβευτές της Ελλάδας.

Να το ξαναπώ. Φανταστείτε τα τεράστια οικονομικά οφέλη, που θα είχαμε, ως τώρα, από τις χιλιάδες ξένους φοιτητές, που θα προτιμούσαν τα ιδιωτικά εκπαιδευτήρια, στην Ελλάδα, ειδικά αυτήν την περίοδο, που η πατρίδα μας κατάφερε να είναι η χώρα παγκόσμιο πρότυπο στην αντιμετώπιση του κορωνοϊού.

Επανέρχομαι στα περί εκσυγχρονισμού της ιδιωτικής εκπαίδευσης, που, μεταξύ άλλων, γίνεται και επέκταση της υφιστάμενης, σήμερα, δυνατότητας των ξένων σχολείων να μετακαλούμε τη διαδικασία της άδειας παραμονής ειδικού σκοπού, σε αλλοδαπούς εκπαιδευτικούς και στα ιδιωτικά σχολεία.

Φυσικά, αφιέρωσα πολύ χρόνο και διάβασα όλες τις παρατηρήσεις, στο σύνολο των 1.521 σχολίων, από 845 σχολιαστές στη διαβούλευση. Πολλοί, φυσικά άμεσα εμπλεκόμενοι, δηλαδή, εκπαιδευτικοί σε ιδιωτικά σχολεία, παρουσίασαν δίκην copy /paste, το τονίζω αυτό, μια εικόνα εργασιακών σχέσεων τόσο φρικτή, τόσο ελεεινή, που εμένα, ακόμα και αυτό, με έκανε απολύτως επιφυλακτική, ως προς την ειλικρίνεια των προθέσεων των σχολιαστών. Παρουσιάστηκε, δηλαδή, μία εικόνα, όπου όλοι οι επιχειρηματίες ιδιωτικής παιδείας, μα, όλοι, εκμεταλλεύονται, στο έπακρο, όλους, μα, όλους τους εκπαιδευτικούς, δασκάλους, καθηγητές, με εξαιρετικά χαμηλούς μισθούς, με μη αμειβόμενες υπερωρίες, με εκβιασμούς και τα λοιπά.

Αντιθέτως, είδα θετικά σχόλια από γονείς, που στην ουσία είναι και οι βασικοί υποστηρικτές των εκπαιδευτικών εταιρειών, που επικροτούν τις αλλαγές, που φέρνει το νομοσχέδιο και αυτό είναι και λογικό. Φυσικά και δεν μπορώ να δεχτώ, ως Έλλην πολίτης, την εικόνα, όπως την παρουσίασαν στη διαβούλευση, οι μετέχοντες, περί νόμων της ζούγκλας, στην ιδιωτική εκπαίδευση, αλλά και από την άλλη, γνωρίζοντας, πολύ καλά, τι συμβαίνει, γενικώς, όχι μόνο στην ιδιωτική εκπαίδευση, αλλά και σε άλλους χώρους μαζικής εργασίας στον ιδιωτικό τομέα, ένα έχω να πω, το αυτονόητο. Δεν υπάρχει μόνο ο φοροφυγάς εργοδότης, δεν υπάρχει μόνο ο εργαζόμενος, που ενίοτε φοβάται ή βολεύεται, που δέχεται «μαύρα» και το πληρώνει μετά στα μη συντάξιμα χρόνια. Δεν υπάρχει μόνο ο εκπαιδευτικός, που, το πρωί είναι σε διαδηλώσεις και το απόγευμα κάνει παράνομα και «μαύρα» ιδιωτικά μαθήματα. Δηλαδή, μην παίρνουμε κάποιες μεμονωμένες περιπτώσεις, θέλοντας να ισοπεδώσουμε οτιδήποτε κινεί την ελληνική οικονομία στον ιδιωτικό τομέα. Ζούμε, δηλαδή, σε μια χώρα, που δεν υπάρχει κανένας, όλα αυτά τα χρόνια, ελεγκτικός μηχανισμός από το Υπουργείο Απασχόλησης ή από την Αστυνομία ή ακόμα και από άλλες Αρχές; Δηλαδή ζούμε σε μία Ελλάδα, τα τελευταία χρόνια, ζούγκλα, όπου, αν κάποιου καταπατώνται τα δικαιώματα, δεν έχει καμία πρόσβαση στη δικαιοσύνη;

Μόνο να παρακολουθούμε τα εργατικά δικαστήρια, τις αποφάσεις που βγάζουν, είναι 95% υπέρ των εργαζομένων. Αυτό είναι ελληνικό κεκτημένο και πρέπει να το διαφυλάξουμε. Και κάνω αυτήν την αναφορά, γιατί έχει σχέση με έναν υπότιτλο του κανονιστικού πλαισίου, που φέρνει το Υπουργείο, το οποίο εδράζεται στο τρίπτυχο «εμπιστοσύνη, ευελιξία, προστασία».

Εδώ, λοιπόν, θα πρέπει να αποφασίσουμε ότι θα εκσυγχρονίζουμε ό,τι υπάρχει ανάγκη να εκσυγχρονιστεί, σεβόμενοι, απολύτως, όπως έχουμε αποδείξει, τους κανόνες δικαίου, διότι εμείς τη δικαιοσύνη, ουδέποτε την προσβάλαμε είτε λεκτικά είτε πρακτικά. Τη σεβόμαστε, γιατί κι αυτό ακόμα είναι μέσα στο DNA της δικής μας ιδεολογίας.

Όπως είδατε, εγώ σέβομαι το χρόνο μου. Δεν θα ζητήσω ούτε ένα δευτερόλεπτο παραπάνω, απαιτώ, όμως, να το σεβαστούν και όλοι οι υπόλοιποι. Το μόνο που μου υπολείπεται να πω είναι κάτι, που, συνήθως, δεν το ακούμε σε νομοσχέδια. Μελέτησα την Έκθεση του Γενικού Λογιστηρίου του Κράτους και βλέπουμε ότι το νομοσχέδιο έχει κάποια μικροέξοδα, αποκλειστικά και μόνο στις τροποποιήσεις και τις καινοτομίες, που φέρνει το Υπουργείο, αποκλειστικά, για τα δημόσια σχολεία. Θέλω να πω, ότι δεν επιβαρύνει σε τίποτα ο εκσυγχρονισμός στην ιδιωτική εκπαίδευση, που θα φέρει την ισορροπία, μεταξύ του κράτους και του πολίτη και της ελεύθερης βούλησης των πολιτών. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Ευχαριστούμε πολύ την κυρία Πιπιλή.

Το λόγο έχει ο Εισηγητής της Μειοψηφίας, ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ευχαριστώ πολύ, κύριε Πρόεδρε.

Τι συζητάνε οι γονείς και οι μαθητές; Αν θα υπάρξει νέος νόμος για την ιδιωτική εκπαίδευση; Αυτή είναι η αγωνία των ανθρώπων, της κοινωνίας σήμερα, για τα σχολεία; Πιστεύει κανείς ότι αυτό ισχύει; Ότι είναι προτεραιότητα για τις οικογένειες, σήμερα, αν θα καταργηθεί η νομοθεσία ΣΥ.ΡΙΖ.Α. και θα απελευθερωθούν τα ιδιωτικά σχολεία; Πιστεύω ότι αυτό, που συζητάνε όλες οι οικογένειες, σήμερα, ενόψει της νέας σχολικής χρονιάς, που πλησιάζει, είναι αν είμαστε έτοιμοι να αντιμετωπίσουμε τον κορονοϊό, ένα δεύτερο κύμα κορονοϊού.

Η Κυβέρνηση συνεδριάζει, μιλούν οι υπεύθυνοι, οι εμπειρογνώμονες, το Υπουργείο τίποτα. Δεν αισθάνθηκε την ανάγκη να φέρει ρυθμίσεις. Να ενημερώσει την κοινή γνώμη και να φέρει νομοθετικές ρυθμίσεις, που είναι αναγκαίες, για την αντιμετώπιση του δεύτερου κύματος κορονοϊού. Έσπευσε να φέρει την εξόφληση ενός γραμματίου επιχειρηματιών, πολλοί από τους οποίους, όπως βλέπουμε στις εφημερίδες, είναι προεκλογικοί χορηγοί της Νέας Δημοκρατίας. Αυτή είναι η αντίληψη για το δημόσιο συμφέρον, που έχει η Κυβέρνηση! Κορονοϊός τίποτα, καμία συζήτηση. Αντιμετώπιση του προβλήματος από την εκπαίδευση, καμία κουβέντα. Και πρώτα – πρώτα, γρήγορα – γρήγορα, να ικανοποιήσουμε τους «χορηγούς», με ένα νέο νομοσχέδιο.

Πιστεύουμε ότι πρέπει να ληφθούν πρωτοβουλίες, τώρα, όχι το Σεπτέμβριο, για το ενδεχόμενο ενός νέου κύματος κορονοϊού. Γειτονικές μας χώρες, όπως για παράδειγμα, η Ιταλία αποφάσισε να λειτουργήσει, με μέγιστο αριθμό μαθητών, ανά τάξη, τους 15 και να πάρει 50.000 επιπλέον εκπαιδευτικούς, ενώ είναι πλήρες το οργανόγραμμά της, σε εκπαιδευτικούς. Και ενώ δεν παίρνει αναπληρωτές, κάθε χρόνο, τώρα, θα πάρει 50.000 επιπλέον αναπληρωτές και θα ανοίξει 3.000 νέα σχολεία η Ιταλία, Βορράς και Νότος. Η Ελλάδα καμία συζήτηση. Θα επαναληφθούν τα προβλήματα της Άνοιξης, όπου τα σχολεία διαλύθηκαν; Όπου το 70% των παιδιών, στο Λύκειο και στο Γυμνάσιο, δεν πήγαν σχολείο; Και που στο τέλος, πήγαν έτσι, για να μην πουν ότι δεν πήγαν, τα παιδιά στο δημοτικό, όσα πήγαν;

 Τότε, υπήρχε ένα άλλοθι για την Κυβέρνηση, αιφνιδιάστηκε από την επιδημία, το δέχομαι. Τώρα, ξανά άλλοθι, από την έλλειψη προετοιμασίας; Πιστεύουμε, ότι χρειάζεται ένα σχέδιο οκτώ κατευθύνσεων, που θα διευκολύνουν το άνοιγμα και την ομαλή λειτουργία των σχολείων, με ασφάλεια για εκπαιδευτικούς και μαθητές. Δεν μιλώ για μικρο-ρυθμίσεις και αντισηπτικά, αλλά για στρατηγικές επιλογές αντιμετώπισης του κινδύνου του κορονοϊού στα σχολεία.

Πρώτον. Το Υπουργείο πρέπει να δώσει κατευθύνσεις, που θα αφήσουν το περιθώριο στις περιφερειακές διευθύνσεις, σε συνεργασία με τις κατά τόπους διευθύνσεις πρωτοβάθμιας δευτεροβάθμιας εκπαίδευσης, να προσαρμόσουν το γενικό σχέδιο, σε κάθε σχολείο, χωριστά, αιτιολογημένα, λαμβάνοντας υπόψη κτιριακά, κοινωνικά, επιδημιολογικά, πληθυσμιακά και άλλα χαρακτηριστικά. Καθώς επίσης, να βρίσκονται σε ετοιμότητα να μεταπέσουν από τη μια κατάσταση στην άλλη, ανά σχολείο, ανάλογα με τις εξελίξεις. Ένα και μόνο σχέδιο, για όλη την Ελλάδα, δεν είναι αρκετό, δεν είναι καλή λύση. Χρειάζεται μια αποκεντρωμένη, επί του πεδίου προετοιμασία, στη βάση ενός γενικού σχεδίου του Υπουργείου. Είναι προφανές ότι αυτό προϋποθέτει συζήτηση των εκπαιδευτικών διευθύνσεων, διαρκή διάλογο, με τις τοπικές αρχές, τους γονείς και τους εκπαιδευτικούς. Όχι, τελευταία στιγμή, φετφάδες και εγκυκλίους. Δηλαδή, χαρτοβασίλειο και γραφειοκρατία.

Δεύτερον. Η συνεργασία των περιφερειακών διευθύνσεων, με όλους τους δήμους, σας θυμίζω ότι τα σχολικά κτήρια ανήκουν στην Τοπική Αυτοδιοίκηση, τώρα, μέσα στο καλοκαίρι, διότι, το Σεπτέμβριο δεν έχει νόημα να συνεργαστούνε, προκειμένου να υπάρξει επιπλέον κρατική χρηματοδότηση. Ποια χρήματα, τι κονδύλι, για να υπάρξει αναβάθμιση κτιριολογική; Όχι, μόνο στις τουαλέτες, απόσταση, για παράδειγμα της μιας βρύσης, από την άλλη, αλλά σε όλους τους χώρους, όπου συνωστίζονται μαθητές και ενδέχεται να διευκολυνθεί η μετάδοση του ιού.

Τρίτη κατεύθυνση. Δημιουργία τάξεων μόνιμης σύνθεσης, σε κάθε σχολείο, 11-12 μαθητών η καθεμία, που δεν θα αλλάξει η σύνθεση αυτή, σε όλη τη διάρκεια της έκτακτης περιόδου. Με αυτόν τον τρόπο, αυτές οι δύο ομάδες μαθητών θα μπορούν να ιχνηλατηθούν εύκολα, σε περίπτωση που έχουμε κρούσματα και να τεθούν σε καραντίνα ή σε κάθε άλλο μέτρο, που θα υποδεικνύουν οι εμπειρογνώμονες.

Τέταρτον. Με δεδομένη τη στενότητα, σε αίθουσες και χώρους, η εφαρμογή ενός διπλού υβριδικού συστήματος διδασκαλίας, που θα περιλαμβάνει για όλους μαθητές: Πρώτον, τουλάχιστον, δύο μέρες την εβδομάδα, στη φυσική τάξη, ώστε να διατηρείται η σταθερή, η προσωπική και αναντικατάστατη επαφή μαθητή και διδάσκοντος. Και δεύτερον, εξ αποστάσεως εκπαίδευση, στις υπόλοιπες τρεις ημέρες της εβδομάδας, με σύγχρονα διαδικτυακά τα μαθήματα, με την υποχρεωτική κατάθεση ωρολογίου προγράμματος μαθημάτων.

Πέμπτη κατεύθυνση. Να επανεξεταστεί η δυνατότητα απουσίας των μαθητών, με απλή υπεύθυνη δήλωση του γονέα ή κηδεμόνα. Αυτό που υπάκουε στην ανάγκη της κρισιμότητας της Άνοιξης και ότι πιάστηκε ανέτοιμο το κράτος, τότε, φάνηκε, ότι ήταν ένα στοιχείο, ένας παράγοντας, που επιτάχυνε τη διάλυση της εκπαιδευτικής διαδικασίας. Θα συνεχιστεί αυτή η δυνατότητα; Μπορούμε να βρούμε άλλους τρόπους; Υπάρχουν σκέψεις, είμαστε έτοιμοι να τις κουβεντιάσουμε τις σκέψεις αυτές.

Έκτον. Καμία κάμερα στην τάξη, με την παρουσία μαθητών. Δεν εφαρμόστηκε, το Μάιο και τον Ιούνιο, με πρωτοβουλία της παμψηφίας των εκπαιδευτικών. Δεν πρέπει να εφαρμοστεί ούτε την επόμενη χρονιά.

 Έβδομον. Να ολοκληρωθεί η διαδικασία επιλογής και τοποθέτησης των αναπληρωτών καθηγητών, το πρώτο δεκαπενθήμερο του Αυγούστου, ώστε οι αναπληρωτές καθηγητές να βρίσκονται στο σχολείο, που θα υπηρετήσουν, το αργότερο, τη 2α Σεπτέμβριου. Το αργότερο. Δηλαδή, χρειαζόμαστε αυξημένη στελέχωση, για να έχουν δάσκαλο όλοι οι μαθητές, εγκαίρως.

Όγδοον. Αναβάθμιση, με ρυθμούς εργώδεις του δημόσιου σχολικού δικτύου, με πλήρη απεμπλοκή από τις πλατφόρμες τύπου Cisco. Δημόσιο σύστημα σχολικής εξ αποστάσεως εκπαίδευση.

Ένατον, άμεση έκδοση οδηγιών από το ΙΕΠ, για τις ιδιαιτερότητες του μαθήματος εξ αποστάσεως. Αυτό είναι κάτι, που έπρεπε, φυσικά, να είχε γίνει, τον Απρίλιο, αλλά περιμένουμε ο Θεός να φωτίσει την ηγεσία του ΙΕΠ και να δώσουμε κατευθύνσεις, ακόμη και τώρα.

Διοργάνωση, εντός της πρώτης εβδομάδας του Σεπτεμβρίου, γιατί νωρίτερα δεν βλέπω να υπάρχει η δυνατότητα εκπαιδευτικών ημερίδων ή διημερίδων, σε πρώτη φάση, με πλήρες επιμορφωτικό πρόγραμμα. Δεν είναι δυνατόν να πάμε ξανά σε μαθήματα εξ αποστάσεως, στα κουτουρού, από ανθρώπους, που δεν έχουν ποτέ εκπαιδευτεί στο πώς θα παρέχουμε αυτά τα μαθήματα. Η φιλοπατρία, ο πατριωτισμός των εκπαιδευτικών ήταν συγκινητικός, για να υπάρξει αυτή η πρώτη περίοδος της εξ αποστάσεως εκπαίδευσης, αλλά χρειάζεται τώρα να οργανωθεί από το επίσημο κράτος.

Μακάρι, όλα αυτά να αποδειχθούν υπερβολικά, αλλά προσέξτε. Οφείλουμε να τα σχεδιάσουμε. Για παράδειγμα, τι γίνεται με τα tablet; Ακούσαμε για χορηγίες την Άνοιξη. Δεν έφτασαν tablet στα παιδιά, ακόμα. Υπήρχαν χορηγίες ιδιωτών από ότι μάθαμε με tablet, την Άνοιξη. Αυτά δεν έφτασαν, όμως, στα παιδιά. Το κράτος θα δώσει χρήματα για να έχουν τα παιδιά tablet, αυτά που δεν έχουν την οικονομική δυνατότητα οι οικογένειές τους να έχουν tablet; Τίποτα δεν ακούσαμε. Βεβαίως, οι διορισμοί, όπου, με το ζόρι πάνε να γίνουν οι διορισμοί στην Ειδική Αγωγή, οι άλλοι διορισμοί για τη γενική εκπαίδευση, που ακόμα περιμένουμε να προκηρυχθεί ο διαγωνισμός, για να δούμε τι θα γίνει.

Κοιτάξτε, όλα αυτά, προφανώς, χρειάζονται χρήματα, χρειάζεται κοστολόγηση των μέτρων. Δεν μπορεί να ρίχνει το βάρος των μέτρων αυτών στην Αυτοδιοίκηση, μονομερώς, το κράτος. Είναι προφανές ότι γι’ αυτό χρειάζεται συζήτηση και συναινετική αντιμετώπιση, όχι αντιπολιτευτική αντιμετώπιση. Εμείς, με προτάσεις, μπαίνουμε σε διάλογο. Γι’ αυτό προτείνω να γίνει μια ειδική συζήτηση, στην Επιτροπή Μορφωτικών Υποθέσεων της Βουλής, την άλλη βδομάδα, μετά το νομοσχέδιο, την επομένη, που θα ψηφιστεί το νομοσχέδιο, όπου να κουβεντιάσουμε αυτές τις προτάσεις, που καταθέτουμε εμείς και άλλες, που, πιθανόν, θα έχει σκεφτεί το Υπουργείο. Όχι ερήμην της κοινωνίας μέτρα, τα οποία είναι αναγκαία, για να αντιμετωπιστεί το ενδεχόμενο μιας δεύτερης επιδημίας του κορονοϊού.

Αυτά, προκαταρτικά, για τη σημερινή μας συζήτηση και για να επισημάνω τα πράγματα, που έχουμε μπροστά μας, που δεν είναι αυτά, που μας φέρνει το νομοσχέδιο, που συζητάμε, σήμερα, στη Βουλή.

Πάμε, τώρα, στο νομοσχέδιο.

Κυρίες και κύριοι συνάδελφοι, για όλα φταίει ο ΣΥΡΙΖΑ! Αυτό είναι το βασικό μότο της Κυβέρνησης, το οποίο συμπληρώνεται και με το ας πούμε επιχείρημα ότι «μας ψήφισε λαός και εμείς κάνουμε αυτά, που είπαμε στο λαό».

Μάλιστα, για να δούμε, αν φταίει για όλα ο ΣΥΡΙΖΑ και εσείς κάνετε αυτά που σας ψήφισε ο λαός;

Θέλω να υπενθυμίσω ότι υπάρχει ένα συνταγματικό κεκτημένο, για το θέμα της ιδιωτικής εκπαίδευσης, διαμορφωμένο, το 1975. Είναι το Σύνταγμα, που προωθήθηκε, με πρωτοβουλία του αείμνηστου Κωνσταντίνου Καραμανλή, συζητήθηκε, στη Βουλή, τότε, αναλυτικά και στη συζήτηση πήραν μέρος προσωπικότητες του επιπέδου του Ευάγγελου Παπανούτσου και του Δημήτρη Τσάτσου, οι οποίοι, με ιστορικές ομιλίες τους, κατά τη συζήτηση της Αναθεώρησης του Συντάγματος, είχαν επισημάνει την ανάγκη ιδιαίτερης κατοχύρωσης της εποπτείας του κράτους, στην ιδιωτική εκπαίδευση.

Αργότερα, στο δημόσιο διάλογο, δηλαδή, δύο χρόνια μετά, μια προσωπικότητα υπεράνω Συριζαϊκής υποψίας, ο Παύλος Μπακογιάννης είχε αρθρογραφήσει στην εφημερίδα «Το Βήμα», γιατί πρέπει, όχι απλώς να υπάρχει κατοχύρωση της ιδιωτικής εκπαίδευσης στο Σύνταγμα, όπως υπήρξε, ιδιαίτερη κατοχύρωση, προέχουσα, δηλαδή, έναντι των άλλων εργασιακών θεμάτων, αλλά κατάργηση της ιδιωτικής εκπαίδευσης.

Ποιος τα είπε αυτά; Ο Συριζαίος Παύλος Μπακογιάννης ! Θα μου πείτε ο καιρός προχωράει. Μάλιστα. Και ο Γεώργιος Ράλλης, Υπουργός Παιδείας, το 1976, ψήφισε τον πρώτο νόμο, εκτελεστικό του Συντάγματος, για την κατοχύρωση των ιδιωτικών εκπαιδευτικών, μετά από μεγάλες κινητοποιήσεις, που έκανε ο κλάδος των ιδιωτικών εκπαιδευτικών.

Μετά, έρχεται το ΠΑ.ΣΟ.Κ., και για να μην μακρηγορώ, έχουμε το νόμο με Υπουργούς Παιδείας τον κ. Πέτρο Ευθυμίου και τον κύριο Γκεσούλη. Ο κ. Γκεσούλης ήταν ιδιοκτήτης μεγάλων φροντιστηρίων, στη Θεσσαλονίκη, αλλά προς τιμήν του, δεν έβαλε πρώτα την εργοδοτική του ιδιότητα μπροστά, έβαλε την ιδιότητα του εκπαιδευτικού και συνέργησε στο να ψηφιστεί ένας νόμος, που τι είχε αυτός ο νόμος; Άκουσον – άκουσον ! Είχε τη δυνατότητα του ιδιωτικού εκπαιδευτικού, όταν απολύεται, να προσλαμβάνεται, αμέσως, στο δημόσιο τομέα.

 Μετά, ήρθε η κυρία Γιαννάκου, επί Κυβερνήσεως Καραμανλή. Παρότι ο κύριος Καραμανλής είχε, ως Αρχηγός Αντιπολίτευσης, εξαγγείλει την κατάργηση του νόμου Ευθυμίου - Γκεσούλη, η κυρία Γιαννάκου δεν τον κατήργησε τον νόμο, αντιθέτως, τον ενίσχυσε. Πώς τον ενίσχυσε; Με το να κλείσει μια σειρά από ιδιωτικά εκπαιδευτήρια, τα οποία έδιναν αμφίβολης ποιότητας τίτλους και πλαστούς και να μπορέσει να προχωρήσει αυτήν την εξιχνίαση των σκανδάλων, στο χώρο της ιδιωτικής εκπαίδευσης.

Μετά, ήρθε το μνημόνιο, όπου όλα αυτά θεωρήθηκαν ότι παραβαίνουν την αρχή του ελεύθερου ανταγωνισμού, καταργήθηκαν, και ήρθαμε εμείς, ως Κυβέρνηση ΣΥΡΙΖΑ, να αποκαταστήσουμε το συνταγματικό δημοκρατικό κεκτημένο της Μεταπολίτευσης. Σας ενοχλεί η Μεταπολίτευση, η δημοκρατική Μεταπολίτευση και συνεχώς, το «ξύνετε», το αποδιαρθρώνετε αυτό το κεκτημένο, σε πολλούς τομείς, και στην εκπαίδευση. Και έτσι, παρά την οργισμένη υπονόμευση, εκ μέρους των σχολαρχών, οι οποίοι είχαν μαζί τους και την Τρόικα, πετύχαμε να ψηφίσουμε το νόμο και να επιβάλλουμε το δημοκρατικό συνταγματικό κεκτημένο και την ποιότητα της εκπαίδευσης, στο χώρο της ιδιωτικής εκπαίδευσης.

Άρα, λοιπόν, δεν είναι οι ιδεοληψίες, που είπε, νωρίτερα, η συνάδελφος και η κυρία Υπουργός του ΣΥΡΙΖΑ, που διαμορφώνουν το σημερινό νομικό πλαίσιο. Είναι η αδιάκοπη λειτουργία του δημοκρατικού συνταγματικού κεκτημένου της Μεταπολίτευσης, στο χώρο της εκπαίδευσης. Το οποίο, τι είχε, ως πρώτη αρχή και βασική; Ότι το κράτος, σε αντίθεση με άλλους τομείς της οικονομίας, ασκεί δημόσια εποπτεία, στο δημόσιο και στον ιδιωτικό χώρο της εκπαίδευσης. Αλλού δεν ισχύει αυτό το πράγμα, έτσι συνταγματικά κατοχυρωμένο κιόλας, και εξ αυτού προκύπτουν ζητήματα προστασίας των εργασιακών σχέσεων. Γιατί; Διότι ένα σχολείο, το οποίο παράγει τίτλους σπουδών και το οποίο έχει αναλάβει την ευθύνη διαπαιδαγώγησης ανήλικων παιδιών, δεν μπορεί να λειτουργήσει, χωρίς τη δημόσια εποπτεία.

Η άποψη, που έχει εκφράσει, δημόσια και η κυρία Υπουργός, ότι επιτέλους έχει δικαίωμα εργοδότης να κάνει κουμάντο στην επιχείρησή του, δεν ισχύει στην ιδιωτική εκπαίδευση. Ο ιδιώτης, ο εργοδότης, δεν έχει δικαίωμα να κάνει «κουμάντο», στην επιχείρησή του. Προσδιορίζεται αυτό «το κουμάντο», το διευθυντικό και εργοδοτικό δικαίωμα, από την ιδιομορφία της εργασιακής σχέσης, που έχει να κάνει, από την ιδιομορφία του σκοπού της εκπαίδευσης, όπως κατοχυρώνεται στο Σύνταγμα. Δεν πρόκειται, λοιπόν, για συντεχνιακές διεκδικήσεις των ιδιωτικών εκπαιδευτικών, αλλά πρόκειται για υποχρέωση συνταγματική της πολιτείας να ανταποκρίνεται στο μείζον, που είναι η κατοχύρωση του δικαιώματος στην εκπαίδευση, ως κοινωνικού δικαιώματος, επί τη βάσει των στοιχείων, που λέει το Σύνταγμα και η κείμενη νομοθεσία και όχι η μετατροπή της σε εμπόριο.

Μήπως είμαι υπερβολικός; Ποιος είπε ότι οι μαθητές είναι πελάτες στα σχολεία; Κάποιος ανεύθυνος Βουλευτής, κάποιος, εν τη ρύμη του λόγου του;

Παρακαλώ, κύριε Πρόεδρε! Ευχαριστώ πολύ, σας ζητώ συγνώμη, θα μακρηγορήσω, όμως.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, μισό λεπτό. Ήσαστε στα 15,5 λεπτά, που σας παρακολουθώ.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ευχαριστώ πολύ. Θα με ακούσετε. Μίλησα για το γενικό θέμα του κορονοϊού, και τώρα για το νομοσχέδιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μισό λεπτό, μισό λεπτό. Νομίζω, ότι σε σχέση με τους χρόνους, τα συζητήσαμε στην αρχή, και έχει το Προεδρείο λάβει εξουσιοδότηση από την πλειοψηφία Επιτροπής.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θέλετε να με διακόπτετε; Αυτό λέτε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, μισό λεπτό, με συγχωρείτε. Ο χρόνος σας δεν τελείωσε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Τότε, μην με διακόπτετε. Ας ολοκληρώσω πρώτα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πόσο χρόνο, θέλετε ακόμα για να ολοκληρώσετε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θέλω, αρκετό χρόνο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Πέστε μου, για να το προσδιορίσουμε και να κάνουμε μια οργανωμένη συζήτηση.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Αν αφαιρέσουμε το δεκάλεπτο του κορονοϊού, θέλω 10 λεπτά, για ολοκληρώσω τον καθολικό χρόνο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Γιατί, κύριε Φίλη, να δώσουμε 12 λεπτά να μιλήσετε για τον κορονοϊό;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θα κάνουμε διάλογο για το δεκάλεπτο, τώρα; Αυτό θέλετε; Θέλετε να κάνουμε διάλογο;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Βεβαίως, και να κάνουμε. Έχουμε μια συζήτηση η οποία έχει...

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Διακόψτε με! Διακόψτε με, κύριε Πρόεδρε, αν θέλετε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Έχει ένα συγκεκριμένο θέμα. Και για αυτό το θέμα έχετε χρόνο 15 λεπτά, και συζητάτε 12 λεπτά, για ένα άλλο θέμα !

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):**  Δεν κάνω διάλογο για το θέμα του κορονοϊού, που απειλεί τη ζωή των παιδιών μας. Το ξαναλέω: Δεν διαλέγομαι μαζί σας, για το θέμα του κορονοϊού, που απειλεί τη ζωή των παιδιών μας. Διακόψτε με, αν θέλετε!

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, δεν θα θέτετε ερωτήματα, που είναι οι απαντήσεις είναι δεδομένες από πριν.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Τώρα θα κάνουμε διάλογο;

Θα μου τρώτε το χρόνο τώρα; Θα αφαιρείτε χρόνο από το χρόνο μου, για να κάνουμε διάλογο;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ πολύ και εγώ.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Χάνω τον ειρμό της σκέψης μου.

Ήμουν, λοιπόν, στο ερώτημα…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας λέω το εξής: Είμαστε όλοι στην αίθουσα, σας παρακολουθούμε, σας ακούμε, αλλά προσδιορίστε και τη συζήτηση στο θέμα, στο οποίο συζητούμε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Αυτό συζητάμε, τώρα, κύριε Πρόεδρε. Δεν το έχετε καταλάβει;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να μην είμαστε εκτός θέματος, να είμαστε εντός χρόνου. Εσείς επί 12 λεπτά είσαστε εκτός θέματος.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν το έχετε καταλάβει ότι συζητάμε τώρα;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλετε να κάνουμε μία ειδική συνεδρίαση για τον κορωνοϊό, γιατί δεν το ζητήσατε, γιατί δεν μας το λέγατε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συνεννοηθήκαμε, κύριε Πρόεδρε και ευχαριστώ για την κατανόηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, να σας ενημερώσω για το εξής, για να το γνωρίζετε: Έγινε πρόταση από την Επιτροπή Περιφερειών, σε ενημέρωση που είχε γίνει από την Υπουργό, την κυρία Ζαχαράκη, για το θέμα του κορωνοϊού.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Γιατί με διακόπτετε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να σας πω ορισμένα πράγματα, που αφορούν την Επιτροπή μας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ξαναλέω, τώρα. Μετά, δεν δέχομαι διακοπή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Γιατί δεν με ακούτε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν δέχομαι διακοπή, για να κάνετε ανακοινώσεις, σας παρακαλώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τελείωσε ο χρόνος σας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Αν θέλετε αφαιρέστε μου το λόγο, καμία αντίρρηση, έχετε το δικαίωμα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας λέω ότι η Επιτροπή Περιφερειών …..

Ν**ΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν θέλω καμία ανακοίνωση, όταν μιλάω. Θα κάνετε την ανακοίνωση μετά.

Σας παρακαλώ, κύριε Πρόεδρε, 5 λεπτά με διακόπτετε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, δεν σας διακόπτω 5 λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σταθείτε στο ύψος του αξιώματός σας. Κύριε Πρόεδρε, σας παρακαλώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας λέω το εξής: Ότι μπορεί να γίνει μία άλλη συνεδρίαση για τον κορωνοϊό. Δεν το ζητήσατε αυτό.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εντάξει. Θα το πείτε μετά αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δημιουργείτε ένα θέμα. Μιλήσατε 12 λεπτά για το θέμα του κορωνοϊού.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Επαναλαμβάνω, θα το πείτε μετά αυτό.

Κύριε Πρόεδρε, έχετε καταλάβει ότι έχετε αξίωμα εδώ, ότι είσαστε Πρόεδρος της Επιτροπής;

**ΓΕΩΡΓΙΟΣ ΣΤΥΛΙΟΣ (Εισηγητής της Πλειοψηφίας):** Πολύ καλά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Και με διάκοπτετε, για να κάνετε ανακοινώσεις της Επιτροπής;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχω αναλάβει μία ευθύνη για το σύνολο των θεμάτων, για να κρατήσω τη συζήτηση επί του θέματος.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Για το νομοσχέδιο κουβεντιάζουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, για να τελειώνουμε. Αν θέλετε, μπορώ να σας αφαιρέσω το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Έχω χάσει 10 λεπτά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν έχετε χάσει 10 λεπτά.

Κύριε Φίλη, πέστε μου, πόσο χρόνο θέλετε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Στύλιο, διεκδικείτε 10 λεπτά δημοσιότητας, ως Βουλευτής; Αυτό κάνετε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, πέστε μου, πόσο χρόνο θέλετε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θα είχα τελειώσει τώρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας δίνω 5 λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Έχω χάσει 10 λεπτά από το χρόνο μου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Πόσο χρόνο θέλετε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θέλω ένα τέταρτο ακόμα, για να επανέλθω στον ειρμό της αγόρευσή μου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, δεν υπάρχει περίπτωση. Να μιλήσουμε σοβαρά, τώρα.

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** Κύριε Πρόεδρε, δεν είναι δική τους η Βουλή, ούτε η διαδικασία. Να το σεβαστούμε, 3 – 4 λεπτά, το κατανοώ, αλλά όχι, απειλητικά ένα τέταρτο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ακριβώς.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν μας σέβεται το Προεδρείο.

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** Διότι, τότε, να μιλήσει ο οποιοδήποτε 25 λεπτά και να μην τελειώσουμε ποτέ. Δεν είναι διαδικασία και σε θέμα παιδείας, η έλλειψη παιδείας. Είναι έλλειψη παιδείας, αυτό που κάνετε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εσείς, προηγουμένως, είπατε «ελεεινή» τη διαβούλευση και τολμάτε να μιλάτε;

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** Πουλάτε τσαμπουκά. Είναι έλλειψη παιδείας και αγωγής.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Χαρακτηρίσατε τη δημοκρατία, τη διαβούλευση, «ελεεινή», πριν 5 λεπτά και μιλάτε κιόλας;

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** Για βάλτε κανένα ακουστικό και ηρεμήστε. Δεν θα μας επιβάλλετε τους κανόνες σας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ενοχλεί η δημοκρατία;

Σας παρακαλώ, κυρία μου, σοβαρευτείτε, επιτέλους.

Είπατε ότι είναι «ελεεινή» η διαβούλευση, εκεί καταντήσατε και υπήρξατε και δημοσιογράφος.

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** Δεχόμαστε τον κοινοβουλευτισμό και τη λειτουργία του. Όρο βάζει το Προεδρείο της Βουλής. Ηρεμήστε, κύριε Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας ανεχόμαστε, με αυτά, που λέτε, εδώ μέσα.

Θα μου βάλετε και όρο εσείς, που είπατε «ελεεινή» τη διαβούλευση και ονομάσατε τη δημοκρατία «ελεεινή»;

Ντροπή σας να μιλάτε έτσι.

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** Ηρεμήστε θα μου πάθετε κάτι, που δεν είναι πρέπον.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Είμαι ήρεμός και προχωρώ.

Έχουμε χάσει 20 λεπτά από τις παρεμβάσεις σας και την «ελεεινή» παράβαση, όπως είπε για τη διαβούλευση, η κυρία Πιπιλή, προηγουμένως. Εκεί καταντήσατε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, ξέρετε, πολύ καλά τη δική μου συμπεριφορά, σε σχέση το Προεδρείο.

Θα απευθύνεστε σε εμένα, κρατάω χρονόμετρο.

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** *Ομιλεί μη ακουόμενη.*

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Εσείς πήγατε κόσμο στην εξορία. Δεν θυμάστε καλά. Όχι, κωμωδίες και ανέκδοτα εδώ.

**ΦΩΤΕΙΝΗ ΠΙΠΙΛΗ (Εισηγητής της Πλειοψηφίας):** Μας λογοκρίνετε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Είναι «ελεεινή», λοιπόν, η διαβούλευση; Είναι ελεεινή η δημοκρατία; Μπράβο σας, κυρία μου. Ωραία, τα είπατε.

**ΦΩΤΕΙΝΗ ΠΙΠΙΛΗ (Εισηγητής της Μειοψηφίας):** Ηρεμήστε, κύριε Φίλη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, επικαλούμαι το εξής…

 **ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θα είχα τελειώσει τώρα, αν δεν υπήρχε η συγχορδία του Προέδρου και της κυρίας Πιπιλή.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, έχετε 5 λεπτά και ολοκληρώνετε.

 **ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν θα με διακόψετε, σας παρακαλώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μισό λεπτό, να μιλήσω με τον κύριο Φίλη.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Τη δημοκρατία σας χαίρομαι !

**ΑΝΝΑ ΒΑΓΕΝΑ:** Κυρία Πιπιλή, όταν μιλάτε στη Βουλή, βγάλτε την τσίχλα.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξέρετε πολύ καλά τη δική μου στάση και συμπεριφορά στο Προεδρείο και τη θέση μου, ώστε να ακουστούν και να μιλήσουν όλοι οι Βουλευτές. Αλλά, όμως, μισό λεπτό, ξέρετε πολύ καλά και έχετε αποδειχθεί, με πράξεις στις προηγούμενες συνεδριάσεις μας…

 **ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Από τη διακοπή που έχει γίνει, έχουμε ξεφύγει όλοι.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, 5 λεπτά και τελειώνει η τοποθέτησή σας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συνεχίζω, λοιπόν.

 **ΧΡΗΣΤΟΣ ΚΕΛΛΑΣ:** Κύριε Φίλη, συγνώμη για ένα δευτερόλεπτο. Πάντως, η Ιταλία, δεν υπήρξε χώρα - πρότυπο, για την αντιμετώπιση του κορονοϊού.

**ΜΕΡΟΠΗ ΤΖΟΥΦΗ:** Τώρα, αυτή τη συζήτηση θα κάνουμε;

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Να σαςαπαντήσω;

Θα απαντήσετε μετά. Αυτή τη συζήτηση θα κάνουμε; Θέλετε να σας απαντήσω;

**ΧΡΗΣΤΟΣ ΚΕΛΛΑΣ:** Δεν την έκανα εγώ, την έκανε ο κύριος Φίλης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**Κύριε Φίλη, σε 5 λεπτά ολοκληρώνετε.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Θα απαντήσετε μετά.

**ΜΕΡΟΠΗ ΤΖΟΥΦΗ:** Ο κύριος Φίλης πρότεινε συγκεκριμένα πράγματα για την έναρξη των σχολείων και είναι ένα κρίσιμο θέμα, γιατί αυτές είναι οι τελευταίες συνεδριάσεις. Γνώριζε το χρόνο και επέλεξε να τον διαχειριστεί, όπως εκείνος νόμιζε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αγαπητοί συνάδελφοι, να απευθύνεστε στο Προεδρείο, σας παρακαλώ πολύ.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν είναι εικόνα αυτή, σας παρακαλώ πολύ, να προστατεύσετε την ομιλία μου και να ολοκληρώσω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, κυρίες και κύριοι συνάδελφοι, σας παρακαλώ πολύ, ησυχία.

Κύριε Φίλη, έχετε 5 λεπτά, για να ολοκληρώσετε την τοποθέτησή σας, δηλαδή, 15 λεπτά και 5, σύνολο 20 λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, ποιος είχε….

**ΜΕΡΟΠΗ ΤΖΟΥΦΗ:** Δεν έχουμε συνηθίσει σε τέτοιου τύπου συνεδριάσεις;

**ΑΝΝΑ ΒΑΓΕΝΑ:** Την τσίχλα επιτρέπετε να τη μασάει κανείς, όταν μιλάει στη Βουλή;

Με συγχωρείτε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ας βοηθήσουμε όλοι μαζί να συνεχιστεί η συζήτηση και ας συνεχίσει την τοποθέτησή του ο κ. Φίλης.

Σας παρακαλώ όλους, κύριοι συνάδελφοι, σας παρακαλώ. Κύριε Φίλη, έχετε το λόγο, για 5 λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Αν δεν υπάρχει ησυχία, δεν μπορώ να συνεχίσω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ πολύ, να ακούσουμε τον Εισηγητή της Μειοψηφίας.

Κύριε Φίλη, έχετε το λόγο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Είχα μείνει στην αφήγηση για το συνταγματικό δημοκρατικό κεκτημένο, για την εκπαίδευση και την ιδιωτική εκπαίδευση, στη χώρα μας και είχα αναφερθεί στις νομοθετικές προσπάθειες, που γίνονται, των Κυβερνήσεων της Νέας Δημοκρατίας, του ΠΑΣΟΚ και του ΣΥΡΙΖΑ, ομότροπες, σε μία κατεύθυνση, με επιχείρημα, ότι η κατοχύρωση των εργασιακών δικαιωμάτων των ιδιωτικών εκπαιδευτικών, που δεν είναι απλώς ιδιωτικοί υπάλληλοι, αλλά είναι λειτουργοί, στο χώρο της εκπαίδευσης, προέρχεται από τη συνταγματική πρόβλεψη και είναι προϋπόθεση, για την κατοχύρωση της ισοτιμίας των τίτλων σπουδών. Το τονίζω αυτό, για την κατοχύρωση της ισοτιμίας των τίτλων σπουδών. Δηλαδή, αφορά τα παιδιά μας και τη διαδικασία της διδασκαλίας.

Ποιος είναι εκείνος, που αμφισβήτησε αυτήν την αρχή της ιδιωτικής εκπαίδευσης και θεωρούσε ότι είναι εμπόριο και ότι η σχέση του γονιού και του παιδιού με το σχολείο δεν είναι σχέση μαθητή και γονιού με το σχολείο, αλλά σχέση πελάτη με το σχολείο-κατάστημα; Ο κύριος Μητσοτάκης ! Τον αδικώ; Στο Συνέδριο της Νέας Δημοκρατίας, όπου ορίστηκε, μετά την εκλογή του, ως Πρόεδρος του Κόμματος, όταν εξήγγειλε, με τον πιο εμφατικό τρόπο, τις προγραμματικές του δηλώσεις, είχε χαρακτηρίσει αυτή τη σχέση έτσι, δηλαδή, οι μαθητές πελάτες στα σχολεία, ακόμα και στα δημόσια, πόσω μάλλον στα ιδιωτικά.

Κυρίες και κύριοι συνάδελφοι, το νομοσχέδιο, μιλάει για ευελιξία. Στην ουσία, η ευελιξία έχει να κάνει με μία διάλυση των εργασιακών σχέσεων των ιδιωτικών εκπαιδευτικών. Είναι χαρακτηριστικό ότι η κυρία Υπουργός, επί πέντε λεπτά, επιχειρηματολογούσε για την ανάγκη απολύσεων, στο χώρο της ιδιωτικής εκπαίδευσης. Μα, υπάρχει αυτή η δυνατότητα. Εδώ, όμως, είναι απολύσεις, χωρίς να υπάρχει αιτιολόγηση των απολύσεων και αυτή είναι μια γραμμή γενικότερη της Κυβέρνησης, η κατάργηση των αιτιολογημένων απολύσεων, αμέσως μόλις έγινε Κυβέρνηση, η Κυβέρνηση Μητσοτάκη το Φθινόπωρο.

Τη φέρνει και εδώ την κατάργηση των αιτιολογημένων απολύσεων, γιατί αντιμετωπίζει, όπως λέει και η ίδια, σαν μια απλή επιχείρηση το σχολείο και όχι σαν κάτι το ιδιαίτερο, που περιβάλλεται, από τη συνταγματική πρόβλεψη.

Επίσης, ακούσαμε και άλλα στοιχεία. Λέει, «κατοχυρώνονται, γιατί η διετής σύμβαση, γίνεται αορίστου». Μα, όχι πονηράδες μεταξύ μας.

Καταργείτε τη διετή σύμβαση, που έληγε, το 2021, για να μπορούν να τους απολύσουν, χωρίς μεγάλες αποζημιώσεις και να τους κάνουν, δήθεν αορίστου. Αυτό κάνετε, καταργείτε τη διετή σύμβαση, που έληγε, το 2021, ούτως ώστε με αορίστου σύμβαση, να απολύονται αμέσως και χωρίς σοβαρές αποζημιώσεις. Αυτό κάνετε. Όχι υπέρ τους, αλλά κατά τους λειτουργείτε.

Θα μπορούσα και άλλα στοιχεία να αναφέρω, ουδέν ψευδέστερο, ότι υπήρχαν προβλήματα στο να υπάρχουν πρόσθετα μαθήματα στην ιδιωτική εκπαίδευση.

Στο νόμο, που εγώ, προώθησα στη Βουλή, κατοχύρωσα 40 ώρες πρόγραμμα διδασκαλίας. 32 και 8. 32 του δημοσίου και 8 δυνατότητα των σχολείων να μπορούν να έχουν επιλογή και άλλων μαθημάτων. Ίσχυε αυτό και πριν από μένα. Το έχει καταργήσει η Τρόικα, βέβαια, γιατί, είχε άλλες αντιλήψεις και εσείς, μαζί. Αλλά ίσχυε, με μια γραφειοκρατία, το αναγνώρισα. Η διαδικασία, που επιλέξαμε στο νόμο, ήταν απλούστερη, η δική μας. Όμως, με κατοχυρωμένη από το κράτος την εποπτεία, στις 8 αυτές ώρες, όπως και στις 32. Όχι, να θέλει να κάνει ο καθένας εμπόριο.

Επίσης, πάνω από 40 ώρες, δραστηριότητες και δράσεις, όπως σκάκι, αθλητισμό, δηλαδή, ό,τι θέλουν τα σχολεία να βάζουν, αλλά δηλωμένα στην εκπαίδευση, στη Διεύθυνση Εκπαίδευσης και στην Εφορία. Διότι, εδώ γίνεται και μαύρη οικονομία, από τις δράσεις αυτές στα σχολεία. Εάν δεν το ξέρετε, ρωτήστε να μάθετε. Όλη η συζήτηση, που γίνεται εδώ, έχει ένα στοιχείο. Το στοιχείο να επιδεινώσει την κατεύθυνση σχολείων πολλών ταχυτήτων στην εκπαίδευση. Με το νομοσχέδιο, που ψηφίσατε, πριν από λίγο καιρό, στη δημόσια εκπαίδευση, κατοχυρώνετε τα πρότυπα, τα πειραματικά, λίγα, ελάχιστα, για δύο - τρεις χιλιάδες μαθητές, δηλαδή, για τόσο λίγους και στην εξέλιξή τους λίγοι θα είναι αυτοί, ελάχιστοι, στο ένα εκατομμύριο, που είναι οι μαθητές, συνολικά, των δημοσίων σχολείων.

Λίγα σχολεία και τα άλλα, άστα να βουλιάζουν. Τώρα, έρχεστε να φτιάξετε άλλη μια ταχύτητα, που είναι η ταχύτητα της ιδιωτικής εκπαίδευσης. Λίγα άτομα και εκεί είναι. Ούτε το 7% των μαθητών δεν πηγαίνει στα ιδιωτικά σχολεία. Βεβαίως, υπάρχει μια ευαισθησία. Οι γονείς, που θέλουν το καλύτερο των παιδιών τους και το καταλαβαίνω, είναι μια προσωπική επιλογή, πληρώνουν εκεί και οι επιλογές, που κάνετε εσείς, είναι επιλογές, που κινδυνεύουν να υποβαθμίσουν το επίπεδο των σπουδών, στην ιδιωτική εκπαίδευση και των τίτλων σπουδών.

Φτιάχνετε σχολεία - mall, all-inclusive και φροντιστήρια και ξένες γλώσσες, τα πάντα μέσα εκεί, με αποτέλεσμα να δημιουργείτε αντιδράσεις, ευρύτερα, στο χώρο της εκπαίδευσης. Ας πούμε ότι ο ΣΥΡΙΖΑ είναι προκλητικός αντιπολιτευτικά και λοιπά. Η ΔΑΚΕ Ιδιωτικών Εκπαιδευτικών, που έβγαλε ανακοίνωση, με τίτλο «νόμος πονηρός ανομίαν παρεισφέρει» και, με τεκμηριωμένο τρόπο, καταγγέλλει αυτά, που κάνετε, όπως την απελευθέρωση των απολύσεων, που θα κάνει ο ιδιοκτήτης, χωρίς διαπιστωτική πράξη της οικείας Διεύθυνσης Εκπαίδευσης, την οικειοθελή - δήθεν - μείωση διδακτικού ωραρίου, που σημαίνει, στην ουσία, μείωση των αμοιβών των εκπαιδευτικών, την κατάργηση του κανονισμού της σχολικής μονάδας, την κατάρτιση από το σχολάρχη και όχι από τον Σύλλογο καθηγητών, που θα έπρεπε να είναι, όπως μέχρι τώρα συμβαίνει παντού και στο δημόσιο και στον ιδιωτικό τομέα της εκπαίδευσης, η βάση.

Όλα αυτά, προφανώς, εξυπηρετούν συμφέροντα, που όλοι καταλαβαίνουμε και αυτά τα λέει η ΔΑΚΕ Ιδιωτικών Εκπαιδευτικών. Είστε μόνοι σε αυτό το νομοσχέδιο, με τους σχολάρχες. Ούτε οι γονείς είναι μαζί σας. Αναφερθήκατε, σε μια ανακοίνωση μιας Ένωσης Γονέων. Έχουμε και άλλες ανακοινώσεις γονέων, από μεγάλα και όχι από μικρά σχολικά συγκροτήματα, ιδιωτικά, που τονίζουν τις αρνητικές επιπτώσεις – συνέπειες, που θα έχει αυτό το νομοσχέδιο, στο επίπεδο σπουδών των παιδιών μας, στην ισοτιμία των τίτλων σπουδών ιδιωτικής και δημόσιας εκπαίδευσης. Ανοίγετε ένα μεγάλο παράθυρο. Αυτό δεν είναι ισότητα ευκαιριών, που λέτε. Αυτό είναι θεσμοποίηση της ανισότητας, είτε με τις πολλές κατευθύνσεις σχολείων, είτε ακόμα χειρότερα, με την αντίληψη του μαθητή – πελάτη. Πάλι εγώ είμαι κακόπιστος; Διαβάσατε, μήπως το μοναδικό υπερασπιστή σας, στο δημόσιο διάλογο, στη διαβούλευση, που είναι το Κέντρο Φιλελεύθερης Πολιτικής, τον κ. Αβραντίδη; Ο οποίος, με αρθρογραφία του, μετά, λέει ότι αυτό το νομοσχέδιο της ιδιωτικής εκπαίδευσης πρέπει να είναι το πρόπλασμα, για να γίνει έτσι το δημόσιο σχολείο; Δογματισμοί και αυτοί; Ελπίζω, όταν πάρετε το λόγο, να μας εξηγήσετε για ποιο λόγο, κόντρα σε όλη την κοινωνία, προωθείτε αυτό το νομοσχέδιο πλήρους εμπορευματοποίησης της ιδιωτικής εκπαίδευσης.

Κύριε Πρόεδρε, ευχαριστώ για την ανοχή σας και τελειώνω με ένα μόνο σχόλιο.

Άκουσα για τα καλλιτεχνικά μαθήματα, ότι δεν τα εντάσσετε στο σχολικό πρόγραμμα. Όχι, ψεματάκια ! Τα βάζετε στην ενισχυτική διδασκαλία, έξω από το σχολικό πρόγραμμα. Βεβαίως, και πρέπει να τα εντάξετε ξανά στο σχολικό πρόγραμμα τα καλλιτεχνικά μαθήματα, όχι στην ενισχυτική διδασκαλία με ενωσιακούς - όπως λέτε - ή εθνικούς πόρους. Η ενισχυτική διδασκαλία είναι αντισταθμιστική, αφορά στο σύνολο των μαθημάτων και δεν αφορά ένα μέρος προς υποκατάσταση του προγράμματος σπουδών.

Επίσης, θα μιλήσουμε αναλυτικότερα στα επιμέρους ζητήματα, έχετε και άλλες διατάξεις, ορισμένες έχουν μια λογική. Πράγματι, χρειαζόμαστε ένα νέο κανονισμό για τη λειτουργία του «Διόφαντου». Να τον κάνουμε, να γίνει, αλλά και άλλες διατάξεις, που δεν είναι τόσο πολύ –θα έλεγε κανένας – εκ πρώτης όψεως φαίνονται, ότι είναι αθώες, αλλά, που στην ουσία, οδηγούν σε μια περαιτέρω γραφειοκρατικοποίηση στη λειτουργία της εκπαίδευσης, αλλά και αυτά στην κατ’ άρθρον συζήτηση.

Ευχαριστώ για την ανοχή του Προεδρείου.

Ζητώ συγνώμη, διότι μπορεί και εγώ να συμμετείχα, άθελά μου, σε μία όξυνση νωρίτερα, αλλά παρακαλώ, η συζήτηση να μην γίνεται με τρόπο - από όλους μας - που δεν μας αφήνει να διατυπώσουμε το σύνολο της άποψής μας.

Άκουσα, με μεγάλη προσοχή, τα όσα είπε η κυρία Υπουργός και η Εισηγήτρια της Νέας Δημοκρατίας και περίμενα να υπάρξει εξίσου προσοχή από την εκπρόσωπο της Νέας Δημοκρατίας. Ευχαριστώ.

**ΦΩΤΕΙΝΗ ΠΙΠΙΛΗ (Εισηγήτρια της Πλειοψηφίας):** Παρακολούθησα, με μεγάλη προσοχή, τον κύριο Φίλη, και αν αντιδράσαμε, είναι από αυτό το απαιτητικό «θέλω τουλάχιστον ένα τέταρτο», όταν υπάρχει η κοινή λογική και το είπατε και εσείς υπάρχει πάντα η ανοχή και για «όνομα του Θεού», αν αρχίσουμε και ζητάμε όλοι από ένα τέταρτο, παρακούμε, τελείως, στο βασικό κανόνα της λειτουργίας του Κοινοβουλίου.

Άρα, κύριε Φίλη, μη θεωρείτε ότι σας διακόψαμε, παρακολουθούμε τον ειρμό σας, σεβόμαστε τις απόψεις σας, αλλά όχι να είστε απαιτητικός, ως προς το χρόνο, που κανείς άλλος εδώ - από εμάς τουλάχιστον - δεν έχει τολμήσει, να ζητήσει άνετα ένα τέταρτο. Αυτό ήταν όλο το πρόβλημα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Είναι «ελεεινή» η διαβούλευση, κυρία Πιπιλή; Είμαστε όλοι «ελεεινοί», εδώ μέσα; Προσέξτε, είναι βαριά αυτή η κουβέντα.

Παρακαλώ, να σβηστεί από τα πρακτικά, αν συμφωνεί και η κυρία Πιπιλή.

Όχι «ελεεινό» το Κοινοβούλιο, κυρία Πιπιλή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας παρακαλώ, κύριε Φίλη, κυρία Πιπιλή, εγώ έχω το λόγο, το Προεδρείο. Ακούστε. Σημειώστε, οι Εισηγητές και όλοι οι Βουλευτές να διαβάσετε και να δείτε το άρθρο 97 του Κανονισμού της Βουλής, το οποίο προσδιορίζει τους χρόνους, που έχει ο Εισηγητής για την πρωτομιλία του και για τη δευτερολογία του.

Επίσης, σας παρακαλώ, να δείτε και το άρθρο 66, από το οποίο σας διαβάζω τι λένε οι παράγραφοι 8, 9 και 10. Λέει, λοιπόν, η παράγραφος 8 : «Ο Αγορητής δεν μπορεί να απομακρύνεται από το υπό συζήτηση θέμα, διαφορετικά, ο Πρόεδρος τον καλεί να επανέλθει σε αυτό. Αν δεν συμμορφωθεί, ο Πρόεδρος τον προειδοποιεί ότι θα του αφαιρέσει το λόγο, αν και μετά τη νέα αυτή επισήμανση, ο Αγορητής δεν επανέλθει στο θέμα, ο Πρόεδρος του αφαιρεί το λόγο».

Στην παράγραφο 9, αναφέρει τα εξής, γιατί έχουμε συνέχεια συνεδρίασης. «Αν ο βουλευτής πάρει το λόγο και αναφέρεται σε ζητήματα άσχετα και έξω από το ζητούμενο θέμα της ημερήσιας διάταξης ή πάρει το λόγο, χωρίς τη σχετική άδεια ή συνεχίζει να ομιλεί, αν και κλήθηκε να ολοκληρώσει την αγόρευσή του, ο Πρόεδρος του αφαιρεί το λόγο».

Η παράγραφος 10, «σε περίπτωση οποιασδήποτε παράβασης κάθε μίας από τις τρεις προηγούμενες παραγράφους, ο Πρόεδρος δίνει εντολή να μη γίνεται καταχώριση των αντίστοιχων ομιλιών στα πρακτικά, αν παρόλα αυτά, ο βουλευτής επιμένει να ομιλεί, ο Πρόεδρος τον ανακαλεί στην τάξη». Αυτά προς ενημέρωσή σας.

Σας επισημαίνω, ποια άρθρα του Κανονισμού είναι. Είναι το άρθρο 66, τρόπος αγορεύσεων και το άρθρο 97.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, επαναλαμβάνω, θα μείνει στα πρακτικά της Επιτροπής η λέξη «ελεεινή» διαβούλευση της κυρίας Πιπιλή; Σας ερωτώ, κύριε Πρόεδρε. Θα δεχτεί αυτή την προσβολή το Κοινοβούλιο; Η διαβούλευση είναι μέρος της διαδικασίας του Κοινοβουλίου. Είναι «ελεεινή» η διαβούλευση, που είπε η κυρία Πιπιλή; Θα μείνει; Σας ερωτώ, εσείς τι λέτε, ως Πρόεδρος, θα μείνει;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλω να δω τα πρακτικά και θα σας πω.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Τι να δείτε; Είναι μαγνητοφωνημένα. Και κάτι τελευταίο. Εγώ ήμουν στη διαδικασία του νομοσχεδίου, όταν μιλούσα, και με διακόψατε. Προφανώς, δεν αποτελεί θέμα για εσάς. Δεν πειράζει. Ας είμαστε καλά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προχωρούμε στη συνεδρίασή μας.

 Το λόγο έχει η Ειδική Αγορήτρια του Κινήματος Αλλαγής, η κυρία Κεφαλίδου, για 15 λεπτά.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Κυρίες Υπουργοί, κυρίες και κύριοι συνάδελφοι, ο συνάδελφος, κ. Φίλης, έβαλε ένα πολύ σημαντικό θέμα, που έχει να κάνει με το πως προετοιμάζεται η πολιτεία, ενόψει του Σεπτέμβρη. Νομίζω ότι αυτό είναι στη διακριτική ευχέρεια, εδώ, της Επιτροπής μας να το αποφασίσει και να προχωρήσουμε, σε μία τέτοια συζήτηση, που θα βοηθήσει και το Υπουργείο στις τελικές του αποφάσεις, γιατί ο Σεπτέμβρης απέχει μόλις ένα μήνα.

Σεβόμενη, λοιπόν, και εσάς αλλά και τον κόσμο, που παρακολουθεί, επιστρέφω στο νομοσχέδιο. Άκουσα και την κυρία Υπουργό και τον πρώην Υπουργό και, πραγματικά, αν κανείς φανταστεί την εκπαίδευση, σαν ένα εκκρεμές, αυτή η εικόνα ήρθε στο μυαλό μου, αυτό το εκκρεμές, την περίοδο του κ. Φίλη, έφυγε, εντελώς, στο αριστερό άκρο, έγινε, ουσιαστικά, ένα κεφαλοκλείδωμα της ιδιωτικής εκπαίδευσης από το κράτος και τώρα η κυρία Κεραμέως, σε αντιστάθμισμα, το τραβά όσο δεξιότερα, τόσο καλύτερα, για την ίδια, με τη βούλα του νόμου της ιδιωτικής εκπαίδευσης! Η όλη κατάσταση μοιάζει «μία σου και μία μου», ως κόντρα επίδειξης ισχύος, μεταξύ αντιπάλων. Θύμα η ίδια η εκπαίδευση, το ίδιο το σχολείο και οι μαθητές. Παράπλευρη απώλεια οι δάσκαλοί του, γιατί «σχολείο» σημαίνει δάσκαλος. Χωρίς άξιους, ασφαλείς και αφοσιωμένους δασκάλους, η κοινωνία του αύριο είναι εκ προοιμίου καταδικασμένη. Και ξέρετε, κυρία Υπουργέ; Όσα νέα αντικείμενα και αν προστεθούν, όσες ρομποτικές, όσες κάμερες, όσες καλοκαιρινές δραστηριότητες, όσοι νέοι και ελεύθεροι κανονισμοί λειτουργίας, καλό σχολείο, χωρίς καλούς δασκάλους, δεν γίνεται.

 Η ιδιωτική εκπαίδευση, στη χώρα μας, είναι μια έννοια παρεξηγημένη. Σε αυτό, νομίζω πως συμφωνούμε όλοι. Είναι φορτωμένη, με βαρίδια ιδεοληψίας, ταξικότητας, διχαστικής λογικής για ιστορικούς, αλλά κυρίως, για πολιτικούς λόγους, που ανήκουν, στο παρελθόν και εκεί οφείλουν να μείνουν. Η σύγκριση του θεσμικού πλαισίου, που έχουμε οικοδομήσει για την ιδιωτική εκπαίδευση, σε σχέση με αυτό, που ισχύει, για την υπόλοιπη Ευρώπη είναι, επιεικώς, απογοητευτική.

Επιμένουμε να πορευόμαστε, με όρους της δεκαετίας του 1970, όπου τα ιδιωτικά σχολεία, αν θυμάστε, χωρίζονταν σε δύο κατηγορίες, που ήταν τα μετρημένα στα δάχτυλα καλά ιδιωτικά, για τους ευγενείς γόνους πλουσίων και τα εύκολα ιδιωτικά, που μοίραζαν απολυτήρια, με το αζημίωτο, με την ελάχιστη παρουσία των κατ’ επίφαση μαθητών. Τα χρόνια, όμως, πέρασαν. Η ασφυκτική παρέμβαση του κράτους είναι έκδηλη, σε όλη τη σφαίρα του δημόσιου βίου μας. Το ξέρουμε όλοι, για δεκαετίες, εξυπηρέτησε και για να είμαστε δίκαιοι το είχαμε ανάγκη, για να μπορέσουν να δημιουργηθούν οι θεμελιώδεις δομές, που είναι απαραίτητες και που οφείλει να τις έχει, προκειμένου να χτιστεί ένα σύγχρονο κράτος. Αναγνωρίσαμε, τουλάχιστον, ορισμένοι από εμάς τις στρεβλώσεις, που, ταυτόχρονα, δημιουργήθηκαν, στην πορεία του χρόνου και σήμερα, προσπαθούμε, με χίλια βάσανα και άλλα τόσα πισωγυρίσματα, να απαλλαγούμε από αυτές, να αλλάξουμε το μοντέλο διοίκησης, να χαλαρώσουμε το σφιχταγκάλιασμα του κράτους, που είναι αλήθεια ότι πνίγει κάθε ανάσα δραστηριότητας.

Ασφαλώς, δεν θα γλύτωνε η παιδεία από όλη αυτή την προσπάθεια. Ο πλέον πρόσφορος τόπος δεν είναι άλλος από τα ιδιωτικά σχολεία, από τον τρόπο της αδειοδότησης, της λειτουργίας τους, μέχρι τα εκπαιδευτικά προγράμματα, που εφαρμόζουν και το ωρολόγιο πρόγραμμά τους και, φυσικά, τα εργασιακά των εκπαιδευτικών της ιδιωτικής εκπαίδευσης, που είναι το τελευταίο. Όμως, όλη η προτεραιότητα και η αγωνία του Υπουργείου εκεί βρίσκεται. Τυχαία; Το Υπουργείο θεωρεί ότι έχει λύσει όλα τα άλλα θέματα;

Η Ελλάδα, πράγματι, είναι μία από τις τελευταίες χώρες, στην Ευρωπαϊκή Ένωση, με ασφυκτικό κρατικό έλεγχο, όπου επιβάλλει την κατά γράμμα εφαρμογή του εθνικού προγράμματος σπουδών, χωρίς καμία δυνατότητα ουσιαστικών παρεκκλίσεων. Ας είναι καλά, βέβαια και ο ΣΥΡΙΖΑ, που το τερμάτισε. Δυστυχώς, στο ελληνικό εκπαιδευτικό σύστημα, δημόσιο και ιδιωτικό, δεν υπάρχει ούτε ευελιξία στα ωρολόγια και αναλυτικά προγράμματα, ούτε εμπιστοσύνη στη συλλογική λειτουργία του σχολείου, ούτε εμπιστοσύνη στον εκπαιδευτικό, ούτε εποπτεία, καθοδήγηση, έλεγχος, επιμόρφωση και τελικά αξιολόγηση. Οι πολιτικές αυτές, δυστυχώς, δεν υπάρχουν.

 Κυρίες και κύριοι, βρισκόμαστε, στο 2020 και αν θέλουμε να βλέπουμε, με καθαρό μάτι, οφείλουμε να κοιτάζουμε το τι συμβαίνει, σήμερα, κατάματα και χωρίς αγκυλώσεις. Αυτό που καταγράφεται είναι ότι το 7% του μαθητικού πληθυσμού και των οικογενειών τους, στην Ελλάδα, εμπιστεύεται την ιδιωτική εκπαίδευση. Γιατί; Υπάρχουν πάρα πολλές έρευνες για το θέμα αυτό και όλες απαντούν, περίπου, με τον τρόπο, που θα σας πω, γιατί στη μεγάλη πλειοψηφία τους οι μαθητές από τα ιδιωτικά σχολεία επιτυγχάνουν σημαντικότερες επιδόσεις, σε σταθμισμένου τύπου εξετάσεις, σε σχέση με τους μαθητές των δημόσιων σχολείων, γιατί τα ιδιωτικά σχολεία αποδεικνύονται πιο αποδοτικά, παράγοντας καλύτερα εκπαιδευτικά αποτελέσματα, με μικρότερο κόστος, ανά μαθητή. Γιατί οι γονείς αισθάνονται πιο ασφαλείς και πιο σίγουροι για τις γνώσεις, που παρέχουν στα παιδιά τους, γιατί δεν χρειάζεται να τα πηγαίνουν, από δραστηριότητα σε δραστηριότητα, όλο το απόγευμα, γιατί καλλιεργείται, ως κουλτούρα, η προσπάθεια για αριστεία και υψηλές επιδόσεις των μαθητών. Είναι η καλύτερη διαφήμιση, φυσικά, για τους ίδιους τους επιχειρηματίες, γιατί εξασφαλίζουν καλύτερο κλίμα μάθησης, πειθαρχίας, κυρίως αυτοπειθαρχίας, έναντι του δημόσιου σχολείου.

 Ενός δημόσιου σχολείου, που ένας κοινός μας γνωστός, πέρασε, ως μόδα, την καταστροφική αντίληψη, ότι άμα κάνεις το σχολείο σου «μπάχαλο», με δίμηνες καταλήψεις, με σπασμένα θρανία, με φθορές, που όλα αυτά εξοφλούν οι Έλληνες φορολογούμενοι πολίτες, τότε, μπορεί να δεις και μια μέρα τον εαυτό σου, ως Πρωθυπουργό, με βασικό σου εφόδιο αυτό, που τόσο καλά έμαθες ! Είναι οδυνηρό, αλλά είναι και αληθινό. Γιατί πέρα από τις έρευνες, που καταγράφουν όλα αυτά, που σας είπα, όλοι εμείς, ως γονείς, ξέρουμε ότι είναι πολύ περισσότεροι οι μαθητές, που αποφοιτούν από ιδιωτικά σχολεία και συνεχίζουν τις σπουδές τους, σε ανώτερο επίπεδο, στοχεύοντας ψηλά, σε σχέση με τους αποφοίτους των δημόσιων σχολείων.

 Τελικά, μπορεί όλοι να ενδιαφερόμαστε για το δημόσιο σχολείο και να είμαστε φανατικά υπέρ της επιλογής του, για την εκπαίδευση των παιδιών, όταν, όμως, έρχεται η ώρα να αποφασίσουμε για τα δικά μας παιδιά, αγωνιζόμαστε και πολλές φορές, χρησιμοποιώντας και αθέμιτα μέσα, για μια θέση, σε ένα πρότυπο ή σε ένα πειραματικό σχολείο, ως πρώτη επιλογή. Αν δεν τα καταφέρουμε, τότε ψάχνουμε όλους τους τρόπους: Μπαούλα, αγροτεμάχια, τι μπορεί να προσφέρει η γιαγιά, η πεθερά, τι μπορούμε να κάνουμε εμείς, με δεύτερες και τρίτες δουλειές, ώστε να εξασφαλιστούν τα δίδακτρα ενός καλού ιδιωτικού σχολείου.

 Είναι βέβαιο ότι όλα τα παραπάνω θα θέλαμε να υπάρχουν. Θα θέλαμε να καλλιεργούνται, να είναι ο εφικτός στόχος, στο ελληνικό δημόσιο σχολείο, όχι στα λίγα πρότυπα και πειραματικά ή στα καλά ιδιωτικά, αλλά στο σχολείο της κάθε γειτονιάς, στο σχολείο του κάθε χωριού της ελληνικής περιφέρειας. Αυτό, όμως, παραμένει ευσεβής πόθος.

Αυτόν τον πόθο αναγνώρισε o ΣΥΡΙΖΑ. Και τι νομίζετε ότι έκανε; Αυτό που ζήσαμε. Αντί να ψηλώνει το δημόσιο σχολείο, γιατί αυτό θέλει και κόπο, θέλει και χρόνο και, κυρίως, θέλει χρήμα, κόντυνε - όσο πρόλαβε- και το ιδιωτικό. Ισότητα διά της ισοπεδώσεως !

Κυρία Υπουργέ, ζητούμενο, μετά από τέσσερα χρόνια ΣΥΡΙΖΑ - ΑΝΕΛ και στραγγαλισμού της εκπαίδευσης, κύριο μέλημα και προτεραιότητα του Υπουργείου θα έπρεπε να είναι - που δεν είναι - η προστασία του αγαθού της εκπαίδευσης, που παρέχεται, στα παιδιά των Ελλήνων, τόσο από τα δημόσια, όσο και από τα ιδιωτικά σχολεία.

Είναι βέβαιο ότι τα παραπάνω αποτελέσματα των ερευνών, που μόλις σας ανέφερα, αφορούν όλα τα σχολεία - δημόσια και ιδιωτικά - και μεγιστοποιούνται, όταν λειτουργούν, σε συνθήκες μεγαλύτερης αυτονομίας, απαλλαγμένα από τον κορσέ της γραφειοκρατίας του κράτους. Όταν, δηλαδή, δίνουμε περισσότερες ευκαιρίες, στα ίδια τα σχολεία να οργανώνουν τη μαθησιακή διαδικασία, με τον τρόπο, που εξυπηρετεί τις σύγχρονες ανάγκες και δεν είναι όμοιες παντού. Ας το παραδεχτούμε.

Το πρώτο, λοιπόν, νομοσχέδιο, που περίμενε κανείς να φέρετε, ως νέα Κυβέρνηση, θεωρούσαμε ότι θα αφορούσε άλλα πράγματα: δομές διοίκησης, εποπτεία, καθοδήγηση, επιμόρφωση, τρόπο προσλήψεων. Αυτό θα το βρείτε μπροστά σας, τώρα, σε σχέση με τις προσλήψεις των εκπαιδευτικών. Αυτά, λοιπόν, για μας είναι τα θεμέλια, οι κολώνες, για να χτιστούν όλα τα υπόλοιπα, δηλαδή, τα προγράμματα, το περιεχόμενο, οι νέες διδακτικές μεθοδολογίες, οι υποστηρικτικές πολιτικές και να δοθεί μεγαλύτερη ευελιξία και αυτονομία στο σχολείο και στον εκπαιδευτικό της τάξης. Εσείς μόνο αυτά δεν κάνατε.

Θεωρητικά, το νέο νομοσχέδιο αφορά στη συγκεκριμένη ομάδα των ιδιωτικών σχολείων, τους σχολάρχες, τους μαθητές των ιδιωτικών, τους εκπαιδευτικούς, που εργάζονται σε αυτά. Στην πραγματικότητα και όπως εμείς θέλουμε να βλέπουμε την παιδεία, αγγίζει όλη την ελληνική κοινωνία και εμποτίζει τη νέα γενιά, με την αντίστοιχη, τώρα, εκ δεξιών ταξικότητα, που αποπνέει. Εκεί βρίσκεται και η ομοιότητα των χειρισμών της τωρινής ηγεσίας του Υπουργείου Παιδείας, με αυτούς της προηγούμενης των ΣΥΡΙΖΑ - ΑΝΕΛ.

Διαφημίστηκε ότι εισάγει ένα νέο τοπίο στην ιδιωτική εκπαίδευση, με ρυθμίσεις, που προωθούν την απελευθέρωση του ιδιωτικού σχολείου από τον πράγματι ασφυκτικό κλοιό ελέγχου του κράτους - έμπνευσης και υλοποίησης ΣΥΡΙΖΑ, με το ν.4415/2016 - και αποτρέπει ρυθμίσεις πραγματικά δεσμά, με ιδεοληπτικά χαρακτηριστικά: Βλέπε διευρυμένο ωρολόγιο πρόγραμμα, απογευματινά φροντιστήρια, στα ιδιωτικά σχολεία, εξωσχολικές δραστηριότητες το καλοκαίρι, αθλητικές δραστηριότητες, κατά τη διάρκεια του διδακτικού έτους και κατά τη διάρκεια του καλοκαιριού.

Όλα αυτά θα οργανώνονται από εκπαιδευτικούς, οι οποίοι, σύμφωνα με το Υπουργείο, θα έχουν – λέει – πρόσθετες δυνατότητες για αμειβόμενη απασχόληση. Θα υπάρχει ελεύθερη επιλογή διευθυντών και εσωτερικού κανονισμού. Και αυτές είναι μόνο μερικές από τις εύηχες ρυθμίσεις, που ανατρέπουν το σημερινό τοπίο εμπνεύσεως ΣΥΡΙΖΑ ΑΝΕΛ. Το Υπουργείο, προς τα έξω, προβάλλει την ανάγκη για μεγαλύτερη ευελιξία και αυτονομία στις ιδιωτικές εκπαιδευτικές δομές. Και όλα αυτά, ξέρετε, ακούγονται πάρα πολύ ωραία.

Γνωρίζετε, όμως, όλοι σας, γιατί ασχολείστε, με την εκπαίδευση, ότι η αυτονομία σε όλα τα εκπαιδευτικά συστήματα του κόσμου συνδέεται από ισχυρές δομές εποπτείας και ελέγχου, από τη μεριά του Υπουργείου Παιδείας. Υπάρχουν; Όχι, φυσικά. Στην Ελλάδα ζούμε.

Καλό το πέπλο της απελευθέρωσης της γνώσης και της αριστείας, από τη μέγγενη της κρατικής παρέμβασης, αλλά «πέπλο». Πέπλο, που καλύπτει, ανεπιτυχώς, τη μόνη έγνοια της ηγεσίας του Υπουργείου, την εξυπηρέτηση του πάγιου αιτήματος των ιδιοκτητών των ιδιωτικών σχολείων: Την απελευθέρωση των απολύσεων των εκπαιδευτικών, που εργάζονται σε αυτά.

Με το παρόν σχέδιο νόμου, οι απολύσεις θα γίνονται, με βάση την κοινή εργατική νομοθεσία. Είναι αλήθεια ότι αυτό ίσχυε και στο παρελθόν, με το νόμο του κ. Αρβανιτόπουλου, τον ν. 4254/2014.

Στο προτεινόμενο νομοσχέδιο, η ουσία, το «μάρμαρο», αφορά στην απελευθέρωση των απολύσεων και την κατάργηση της δοκιμαστικής διετίας, τη δυνατότητα οι επιχειρήσεις στο κομμάτι της εκπαίδευσης να μη δεσμεύονται στις επιλογές τους από καμία νομοθεσία.

Η νέα ρύθμιση - και ας μην κοροϊδευόμαστε - δεν απελευθερώνει την εκπαίδευση, απελευθερώνει τους σχολάρχες και πλήττει τους εκπαιδευτικούς, κυρίως, όμως, αυτούς με τη μεγαλύτερη προϋπηρεσία, άρα, τη μεγαλύτερη εμπειρία, άρα, ταυτόχρονα, το μεγαλύτερο κόστος για τον επιχειρηματία. Είναι βέβαιο ότι τα μεγάλα ιδιωτικά σχολεία δεν πρόκειται να ρισκάρουν τη φήμη, για την ποιότητα της παρεχόμενης εκπαίδευσης, με αριβίστικες πρακτικές και αναλώσιμους εκπαιδευτικούς. Επειδή εδώ ζούμε όλοι, γνωρίζουμε τι γίνεται. Άλλωστε, ο νόμος θεσμοθετείται, για να περιφρουρήσει και να προστατεύσει το σύνολο της παρεχόμενης από ιδιωτικούς φορείς εκπαίδευσης. Μήπως κάνω λάθος; Όχι, τα 10, 20 μεγάλα ονομαστά ιδιωτικά εκπαιδευτήρια, αυτά, έτσι κι αλλιώς, είναι σίγουρο ότι δεν πολυχρειάζονται τη νομοθέτηση σας. Θετικοί στις ρυθμίσεις, λοιπόν, εμφανίζονται οι εκπρόσωποι των ιδιωτικών σχολείων. Αρνητικοί οι εκπρόσωποι των εκπαιδευτικών.

Το Υπουργείο Παιδείας, όπως η ηγεσία του προ καιρού και μετά από όσα άκουσε στο νόμο για την τάχα αναβάθμιση του δημόσιου σχολείου, δια της επαναφοράς της διαγωγής, είχε ανακοινώσει ότι έχει τέσσερις μεγάλες προτεραιότητες, τέσσερις πυλώνες, που αφορούν την εκπαιδευτική μεταρρύθμιση. Είχε μιλήσει, τότε, λοιπόν, για τεχνική εκπαίδευση και επαγγελματικά λύκεια, για δομές διοίκησης στην εκπαίδευση, για αξιολόγηση εκπαιδευτικών και ιδιωτική εκπαίδευση. Το ότι ξεκίνησε από το τελευταίο, κάτι πρέπει να μας λέει, για τις προτεραιότητες της ηγεσίας του, κάτι που έχει να κάνει με τον σαφή ιδεολογικό της προσανατολισμό.

Εγώ, όμως, έχω να πω στην κυρία Υπουργό ότι στη νέα εποχή της μετριοπάθειας, της προσπάθειας εξεύρεσης κοινών τόπων, ανάμεσα στα Κόμματα, στην εποχή, που απαιτούνται συγκλίσεις, η Υπουργός προκρίνει την ανάγκη να είναι συνεπής, με ένα πολύ συγκεκριμένο κοινό. Στο βωμό αυτόν, θυσιάζει κάθε ιδέα πραγματικής μεταρρύθμισης, στο ελληνικό σχολείο, δημόσιο και ιδιωτικό, αλλάζει προτεραιότητες, αρνείται τον ουσιαστικό διάλογο, με τους εμπλεκόμενους φορείς, γιατί έχει ένα πολύ σαφές σχέδιο στο μυαλό της, έχει μία αποστολή. Δεν βγήκαν, τυχαία, οι ιδιωτικοί εκπαιδευτικοί και το γεγονός ότι έφυγαν από το διάλογο πρέπει να μας προβληματίζει, πάρα πολύ, όλους. Υπάρχει μια απλή αλήθεια, το παρόν σχέδιο νόμου έρχεται να φέρει, στον τομέα της ιδιωτικής εκπαίδευσης το «easy fire-easy hire», είναι διχαστικό, γιατί δημιουργεί εκπαιδευτικούς πολλαπλών κατηγοριών, αντιμετωπίζει το σχολείο, ως οποιαδήποτε επιχείρηση, και ιδίως το άρθρο 16 του Συντάγματος, που θεσπίστηκε, ακριβώς, με σκοπό να διαφυλάξει μια αυξημένη προστασία στην εργασία των ιδιωτικών εκπαιδευτικών.

Ως προς τους όρους εργασίας των εκπαιδευτικών, στα ιδιωτικά σχολεία, με το νομοσχέδιο, δάσκαλοι και καθηγητές θα λογίζονται πλέον, ως κοινοί εργαζόμενοι μιας οποιασδήποτε εμπορικής επιχείρησης. Αυτός ο πολύ σαφής σχεδιασμός του Υπουργείου ντύθηκε και στολίστηκε, με πολύ ωραία λόγια, αλλά αυτά είναι για κανένα περιοδικό, στο εξωτερικό, που μπορεί να σας κάνουν την αγιογραφία σας ! Εδώ έχω να σας πω ότι όλα αυτά τα πολύ ωραία, που ακούσαμε, για αγκυλώσεις, που επιτάσσουν την αλλαγή του θεσμικού καθεστώτος, για ασφυκτικό και συγκεντρωτικό πλαίσιο, για αδυναμία αποτελεσματικής διαχείρισης ανθρώπινου δυναμικού, για έλλειψη ευελιξίας, για πρόσθετες εκπαιδευτικές δραστηριότητες και τα λοιπά, είναι πολύ ωραίες εκφράσεις, πολύ ωραίες διαπιστώσεις, επιθυμίες και ευχές.

Λέτε ότι από το νομοσχέδιο απορρέουν σημαντικά οφέλη για τους μαθητές, τους εκπαιδευτικούς, τα σχολεία. Για μεν τους μαθητές, αναβάθμιση της παρεχόμενης εκπαίδευσης, με την εισαγωγή συστήματος αξιολόγησης εκπαιδευτικού έργου, σχολικής μονάδας και εκπαιδευτικών. Για τους εκπαιδευτικούς, ευκαιρία πρόσθετης απασχόλησης, με δυνατότητα αύξησης του εισοδήματός τους. Για τα σχολεία, μεγαλύτερη ελευθερία και περισσότερες δυνατότητες επιλογών. Ωραία όλα αυτά, αλλά ποιοι θα τα εποπτεύουν, ποιοι θα τα ελέγχουν και ποιοι θα τα αξιολογούν; Εδώ, δεν έχετε φτιάξει αυτές τις δομές στο δημόσιο σχολείο, στο οποίο παραπέμπετε κιόλας όλη τη νομοθέτηση. Πώς θα γίνουν αυτά, κυρία Υπουργέ; Οι εργαζόμενοι στα ιδιωτικά σχολεία, με το δίκιο τους, φοβούνται ότι οι όροι, κάτω από τους οποίους θα εργάζονται, θα επιδεινωθούν, με αυτό το νέο νομοθέτημα.

Το καθεστώς, που από δω και πέρα, θα διέπει τις σχέσεις των εκπαιδευτικών, με τους εργοδότες, αλλάζει δραματικά. Η σύμβαση εργασίας μετατρέπεται, πλέον, σε μία απλή σύμβαση του κοινού εργατικού δικαίου, στην οποία έχουν πλήρη εφαρμογή οι διατάξεις για την αναιτιώδη καταγγελία, τη μισή αποζημίωση, σε περίπτωση προειδοποίησης απόλυσης, τη μη καταβολή αποζημίωσης, σε περίπτωση απόλυσης, εντός του πρώτου δωδεκαμήνου της απασχόλησης και όλα αυτά, τα οποία θα τα δούμε και στην κατ΄ άρθρο συζήτηση.

Αφού, λοιπόν, το αποδεχτούμε αυτό και σταματήσει το Υπουργείο να «κρύβεται πίσω από το δάκτυλό του», μπορούμε να συζητήσουμε και τα μεγάλα ερωτήματα, που ποτέ δεν τέθηκαν σε συζήτηση: Είναι οι εκπαιδευτικοί και η φύση της δουλειάς τους, σαν όλους τους υπόλοιπους εργαζόμενους του ιδιωτικού τομέα; Θα έπρεπε να αντιμετωπίζονται, ως προς τα εργασιακά τους δικαιώματα και τις υποχρεώσεις, διαφορετικά, από την Πολιτεία; Είναι οι επιχειρήσεις ιδιωτικής εκπαίδευσης, σαν τις κοινές εμπορικές επιχειρήσεις;

Η ηγεσία του Υπουργείου, υπόρρητα και μονολιθικά, έχει ήδη δώσει τις απαντήσεις της, ακριβώς, όπως έκανε και ο ΣΥΡΙΖΑ, χωρίς κανένα διάλογο, με εξαίρεση μόνο των ευεργετούμενων από το νομοσχέδιο.

Ας γίνει κατανοητό, μια για πάντα, ότι η εκπαιδευτική πολιτική είναι εθνική υπόθεση. Απαιτεί συναινέσεις και κυρίως, απαιτεί μακροχρόνιες πολιτικές. Μέχρι, όμως, να βρει το θάρρος το Υπουργείο Παιδείας να καταθέσει την πραγματική του άποψη, ξεστόλιστη από όλες αυτές τις «πολύχρωμες φούσκες», για απελευθερώσεις και αναβαθμίσεις σχολείων και μέχρι να βρει και τα αυτιά, για να ακούσει τον αντίλογο, εμείς θα είμαστε εδώ και θα παραμένουμε αρνητικοί στις μεθοδεύσεις, που, τελικά, καμία σχέση δεν έχουν ούτε με την εκπαιδευτική μεταρρύθμιση, ούτε με την αριστεία, ούτε με την προαγωγή της γνώσης, ούτε με το πώς θα φτιάξουμε ένα καλύτερο σχολείο, δημόσιο ή ιδιωτικό. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε και εμείς.

Το λόγο έχει ο κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)**: Θέλουμε, καταρχήν, ως Κόμμα, να μεταφέρουμε στη Βουλή και στην ηγεσία του Υπουργείου Παιδείας τη διάχυτη αγωνία των λαϊκών οικογενειών και των εκπαιδευτικών, για το πώς και το με ποιους όρους, ακριβώς, θα ξεκινήσει η νέα σχολική χρονιά, στις 7 του Σεπτέμβρη. Γιατί το να επαναλαμβάνει, μάλλον, η Κυβέρνηση το «θα εφαρμόσουμε τις συστάσεις των ειδικών», ξέρετε, δεν είναι αρκετό πια και δεν καθησυχάζει, αφού οι συστάσεις αυτές, ειδικά στην εκπαίδευση και στην ομαλή της κατά το δυνατόν λειτουργία, μέσα σε αυτές τις συνθήκες τις πρωτόγνωρες, ασφαλώς, προϋποθέτουν και περισσότερες σχολικές αίθουσες, περισσότερους χώρους, δηλαδή, σχολικής στέγης, προϋποθέτουν και περισσότερους εκπαιδευτικούς και περισσότερους εργαζόμενους στη σχολική καθαριότητα.

Είναι ζητήματα, τα οποία θα πρέπει να αντιμετωπιστούν από την Κυβέρνηση και φοβόμαστε ότι τα δείγματα γραφής δεν είναι ιδιαίτερα ενθαρρυντικά, αν δούμε την κατάσταση, έτσι όπως εξελίσσεται, στην εφαρμογή της υποχρεωτικής δίχρονης προσχολικής αγωγής, όπου σε αρκετούς δήμους – και μιλάω τώρα για μεγάλες πόλεις – αρκετά τμήματα νηπίων θα είναι, όχι μόνο σε containers και σε Kibo συστεγαζόμενα, αλλά, μέσα εκεί, θα στοιβάζονται, μέχρι και 25 νήπια. Καταλαβαίνετε, λοιπόν, για το σε ποιες συνθήκες οδηγείται η λειτουργία της εκπαίδευσης, τον ερχόμενο Σεπτέμβριο.

Ενώ αυτή, λοιπόν, είναι η άμεση προτεραιότητα, η καυτή προτεραιότητα, η Κυβέρνηση επιλέγει να φέρει ένα νομοσχέδιο, για την ιδιωτική εκπαίδευση, στη Βουλή, ένα σημαντικό νομοσχέδιο, ασφαλώς, μόνο που και αυτήν τη φορά, άλλο ένα εκπαιδευτικό σημαντικό νομοσχέδιο έρχεται στη Βουλή, μέσα στο κατακαλόκαιρο. Δεν είναι τυχαίο, νομίζω, ότι, για όσους έχουν λίγη πείρα, τα τελευταία χρόνια, οι ρυθμοί των συνεδριάσεων της Επιτροπής Μορφωτικών Υποθέσεων, το Καλοκαίρι, ξαφνικά, εντείνονται, γιατί ακριβώς το Καλοκαίρι, έρχονται τα πιο σημαντικά εκπαιδευτικά νομοσχέδια. Το ζήσαμε και με την προηγούμενη Κυβέρνηση του ΣΥΡΙΖΑ. Έχει γίνει κανόνας, βλέπετε, και αγαπημένη συνήθεια, τα πιο σκληρά από τα εκπαιδευτικά μέτρα, που ψηφίζουν οι Κυβερνήσεις στη Βουλή, να τα φέρνουν, όταν τα σχολεία είναι κλειστά.

Έτσι και με το σημερινό νομοσχέδιο, το λέμε από την αρχή, είναι νομοσχέδιο - παραγγελία των επιχειρηματιών της εκπαίδευσης, για το καθεστώς λειτουργίας των ιδιωτικών σχολείων, αποτελεί συνέχεια του εκπαιδευτικού νόμου, του πρόσφατου εκπαιδευτικού νόμου, αφού, σύμφωνα με την Κυβέρνηση, εντάσσεται αρμονικά στη συνολική μεταρρυθμιστική προσπάθεια, για ένα πιο ελεύθερο, σύγχρονο και καινοτόμο σχολείο. Στην πραγματικότητα, όμως, με το σημερινό νομοσχέδιο, κλιμακώνεται η επίθεση στο χώρο της Παιδείας και ειδικά, στα δικαιώματα των εκπαιδευτικών των ιδιωτικών σχολείων και όπως συνηθίζεται, βλέπετε, σε τέτοιες περιπτώσεις, οι τίτλοι των νομοσχεδίων, συνήθως, είναι είτε παραπλανητικοί είτε ψευδεπίγραφοι.

«Αναβάθμιση του σχολείου» ονομάστηκε ο πρόσφατος νόμος της Νέας Δημοκρατίας, που επέφερε βαρύ χτύπημα στα μορφωτικά δικαιώματα των παιδιών των λαϊκών οικογενειών.

«Εκσυγχρονισμός της ιδιωτικής εκπαίδευσης» τιτλοφορείται το σημερινό νομοσχέδιο και για να δούμε λιγάκι πώς τον εννοεί η Κυβέρνηση αυτόν τον εκσυγχρονισμό.

Σύμφωνα, λοιπόν, με την Αιτιολογική ‘Έκθεση, με την οποία εισάγεται, το παρόν νομοσχέδιο αποσκοπεί στην επίλυση ζητημάτων, που δυσχεραίνουν την εύρυθμη λειτουργία των ιδιωτικών σχολείων, καθώς και στην ενίσχυση της ευελιξίας και της αυτονομίας τους.

Πώς θα γίνει αυτό; Μα, όπως γράφεται παρακάτω, στην Αιτιολογική ‘Έκθεση, με την κατάργηση περιοριστικών ή αναχρονιστικών, ειδικών, για τα ιδιωτικά σχολεία, διατάξεων, που τα εμποδίζουν να καινοτομούν και παρακωλύουν τη διαχείριση του σχετικού επιχειρηματικού κινδύνου και αφετέρου, με τον εκσυγχρονισμό του ισχύοντος κανονιστικού πλαισίου!

Ποια είναι, για την Κυβέρνηση, τα ζητήματα εκείνα, τα οποία δυσχεραίνουν, όπως λέει, την εύρυθμη λειτουργία των ιδιωτικών σχολείων και ποιες είναι εκείνες οι αναχρονιστικές διατάξεις, που τα εμποδίζουν, ως τώρα;

Πρώτα-πρώτα, τα λίγα εργασιακά δικαιώματα, που έχουν απομείνει στους εκπαιδευτικούς των ιδιωτικών σχολείων και γι’ αυτό, με αυτό το νομοσχέδιο, εξαφανίζεται ακόμα και η όποια ελάχιστη νομική προστασία είχαν οι εργαζόμενοι, εκτός από τη συλλογική τους πάλη, βέβαια - αυτήν δεν μπορείτε να τους την αφαιρέσετε - για να αποκρούσουν τους εκβιασμούς της εργοδοσίας, καθώς απελευθερώνονται και επιτρέπονται, πλέον, οι απολύσεις των ιδιωτικών εκπαιδευτικών, ακόμα και στο μέσο της σχολικής χρονιάς, αφού οι συμβάσεις τους θα υπάγονται πλέον στο κοινό εργατικό δίκαιο.

Αυτή είναι όλη η ουσία της μετατροπής των συμβάσεων, η υπαγωγή τους στο κοινό εργατικό δίκαιο και καταλαβαίνετε, πάρα πολύ καλά, τι εννοούμε και εδώ, ανά πάσα στιγμή, ο εργοδότης θα μπορεί είτε να περικόπτει ώρες και αμοιβές από το ωράριο των εκπαιδευτικών, κατά το δοκούν είτε να επιβάλλει εκβιαστικά υπερωριακή εργασία, σε απογευματινές ώρες, ακόμα και σε αργίες. Είναι χαρακτηριστική και επαναλήφθηκε από την κυρία Υπουργό, στην αρχική της τοποθέτηση, η κυνικότητα της αιτιολόγησης αυτών των αντεργατικών ρυθμίσεων, με το επιχείρημα ότι «Μα, πώς κάνετε έτσι, τα ίδια ακριβώς ισχύουν και στον κλάδο της Υγείας, ένα παρεμφερές αγαθό με την Παιδεία, γιατί λοιπόν να μην τα μεταφέρουμε όλα αυτά και στην Παιδεία;».

Επιπλέον, κάθε ιδιωτικό σχολείο θα μπορεί να έχει, ξέρετε, και το δικό του ιδιαίτερο, ξεχωριστό σύστημα αξιολόγησης, για τους εκπαιδευτικούς του, κατά την απόλυτη, φυσικά, κρίση του ιδιοκτήτη της σχολικής επιχείρησης. Αυτός θα το φτιάχνει αυτό το σύστημα αξιολόγησης, σύμφωνα με τα δικά του γούστα και τα δικά του συμφέροντα, βεβαίως, με ό,τι αυτό συνεπάγεται, σε πιέσεις και εκβιασμούς, προς αυτούς τους εκπαιδευτικούς. Μια κατάσταση, που θα είναι αφόρητη, όπως καταλαβαίνετε, αν συνδυαστεί και με την προαναφερθείσα απελευθέρωση των απολύσεων. Όλο αυτό παρουσιάζεται, ως ελευθερία, στις σχολικές μονάδες, δηλαδή στους ιδιοκτήτες τους, να εμβαθύνουν τις διαδικασίες αξιολόγησης, «ανάλογα με την ιδιαίτερη φυσιογνωμία τους», λέει το κείμενο, δηλαδή, ανάλογα με τα επιχειρηματικά τους συμφέροντα.

 Ελεύθερες απολύσεις, μειώσεις μισθών και υπερεκμετάλλευση των ιδιωτικών εκπαιδευτικών, σε ένα ασφυκτικότατο εργασιακό περιβάλλον. Να, ποια εννοεί το νομοσχέδιο, όταν μιλά για την ενίσχυση της δυνατότητας των ιδιωτικών σχολείων να διαχειρίζονται αποτελεσματικότερα το ανθρώπινο δυναμικό τους ! Αυτή είναι η αποτελεσματικότερη διαχείριση του ανθρώπινου δυναμικού των ιδιωτικών σχολείων από τους ιδιοκτήτες.

Παρακάτω. Τι εννοεί, άραγε, το κυβερνητικό νομοσχέδιο, όταν κάνει λόγο, για την ενίσχυση της δυνατότητας και ευελιξίας των ιδιωτικών σχολείων; Η Αιτιολογική Έκθεση έχει πολύ μεγάλο ενδιαφέρον, σε αυτό το νομοσχέδιο, εξαιρετικό – γι’ αυτό και την αξιοποιώ δεόντως – ευελιξία, λοιπόν, των ιδιωτικών σχολείων να παρέχουν πρόσθετες εκπαιδευτικές υπηρεσίες, να διαμορφώνουν και να οργανώνουν πιο ελεύθερα το διευρυμένο ωρολόγιο πρόγραμμα τους, ώστε να είναι σε θέση να ανταποκρίνονται, καλύτερα, στις ανάγκες των μαθητών τους και στον εκπαιδευτικό σχεδιασμό τους.

Τι εννοεί, όταν μιλά για την ενίσχυση της ελευθερίας - πάλι η ελευθερία - των ιδιωτικών σχολείων, αναφορικά με τη χρήση των εγκαταστάσεων και υποδομών τους, ώστε να είναι εφικτή η αποτελεσματικότερη αξιοποίησή τους;

Φως φανάρι, ότι, μέσα από τις διατάξεις του νομοσχεδίου, παρέχεται η δυνατότητα στους ιδιοκτήτες των ιδιωτικών σχολείων να λειτουργούν ένα κανονικότατο σουπερμάρκετ εκπαιδευτικών προϊόντων. Δηλαδή, να πουλούν πρόσθετες εκπαιδευτικές υπηρεσίες, να πουλούν πάσης φύσεως δραστηριότητες και δράσεις εκπαιδευτικού, μορφωτικού περιεχομένου, αθλητικές, πολιτιστικές, καλλιτεχνικές. Αυτά γράφει το νομοσχέδιο, να λειτουργούν φροντιστηριακές ή και άλλες μορφές άτυπης εκπαίδευσης και όλα αυτά, μετά το πέρας του κανονικού ωραρίου του σχολείου, ακόμα και σε αργίες, διευρύνοντας το πελατολόγιο τους και προσελκύοντας και μαθητές, ακόμα και από δημόσια σχολεία, κατά τις απογευματινές ώρες και σε ανταγωνισμό, με τα φροντιστήρια της περιοχής, στο όνομα της αξιοποίησης των κτιριακών εγκαταστάσεων και της ευελιξίας !

Με λίγα λόγια, το σχολείο το ιδιωτικό, μετά το πέρας του κανονικού ωραρίου, μπορεί να μετατρέπεται - εκτός των άλλων - και σε φροντιστήριο. Είτε στο πλαίσιο της ίδιας επιχείρησης, είτε σε συνεργασία με μεγάλους – φυσικά – φροντιστηριακούς οργανισμούς. Δεν είναι καθόλου, μα καθόλου τυχαίο, άλλη μια εφαρμογή της ελευθερίας, έτσι όπως την εννοεί η κυρίαρχη πολιτική, ότι εξαφανίζεται οποιαδήποτε, έστω και υποψία ελέγχου από το Υπουργείο Παιδείας, για όλες αυτές τις ποικίλες δραστηριότητες των ιδιωτικών σχολείων, μετά το πέρας του υποχρεωτικού τους προγράμματος, για τις οποίες δεν απαιτείται καν η σύμφωνη γνώμη του Υπουργείου, όπως ίσχυε, μέχρι τα τώρα. Αρκεί, απλά, μια γνωστοποίηση, μια κοινοποίηση, δηλαδή, σε αυτό, συγκεκριμένα στην οικεία διεύθυνση.

Όπως χαλαρώνει, βεβαίως, και ο όποιος έλεγχος στο ίδιο το υποχρεωτικό πρόγραμμα του ιδιωτικού σχολείου. Η λέξη «γνωστοποίηση» επαναλαμβάνεται, αρκετές φορές, στα πιο κρίσιμα από τα άρθρα της ιδιωτικής εκπαίδευσης.

Παράλληλα, δίνεται η δυνατότητα συστέγασης των ιδιωτικών σχολείων, με κέντρα ξένων γλωσσών και φροντιστήρια, που ίσχυε, βέβαια, ενώ επιτρέπεται, πλέον και η συστέγαση με άλλα ιδιωτικά σχολεία, κέντρα δια βίου μάθησης, καθώς και με άλλους φορείς.

Μεγαλώνουν, δηλαδή, τα εκπαιδευτικά μαγαζιά, με λίγα λόγια.

Μετά από όλα αυτά, νομίζω, ότι δεν θα είναι καθόλου υπερβολικό να πει κανείς ότι η Κυβέρνηση δίνει στους σχολάρχες όλα όσα ζήτησαν, στο πιάτο, ικανοποιώντας, βεβαίως, την πιο μεγάλη από τις επιθυμίες τους: Να σαρωθεί ό,τι απέμεινε από τα εργασιακά δικαιώματα των ιδιωτικών εκπαιδευτικών, τα οποία δικαιώματα εμποδίζουν ακόμα και αυτά τα λίγα, τα πενιχρά, που έχουν απομείνει και εμποδίζουν την ένταση της εκμετάλλευσής τους και, άρα και τα κέρδη των επιχειρηματιών της εκπαίδευσης.

Γιατί για όσους έχουν, έστω και μια μικρή γνώση, για το τι συμβαίνει στα περισσότερα ιδιωτικά σχολεία, οι εργαζόμενοι σε αυτά τα ιδιωτικά σχολεία, εδώ και χρόνια, ζουν σε καθεστώς έμμεσων και άμεσων απειλών, καθυστερήσεων στην καταβολή των μισθών τους, εξωφρενικών απαιτήσεων της εργοδοσίας, για ακόμα περισσότερη εντατικοποίηση της εργασίας τους, μια εργασία, που, συχνά, είναι και «μαύρη» και ορισμένες φορές και απλήρωτη. Ακόμα, όμως, και με το ισχύον θεσμικό πλαίσιο, αυτό που τώρα έρχεται να σαρώσει αυτό το νομοσχέδιο, όλα αυτά, ξέρετε, ήταν καθημερινότητα, για πάρα πολλούς εργαζόμενους στα ιδιωτικά σχολεία. Αυτό το νομοθετικό πλαίσιο, που ισχύει, δεν εμπόδισε τους σχολάρχες στις εργοδοτικές τους αυθαιρεσίες, δηλαδή, αυτό που γίνεται σήμερα με την ΟΣΥ. Το νομοσχέδιο δεν είναι παρά η τυπική άρση και των τελευταίων εμποδίων για την πλήρη κατάργηση κάθε εργασιακού δικαιώματος.

Φοβόμαστε ότι το νομοσχέδιο για τα ιδιωτικά σχολεία, είναι ο προπομπός για συνολικές, ανάλογες αλλαγές και νομίζω ότι το υπονόησε και η τοποθέτηση της κυρίας Υπουργού και στα φροντιστήρια, όπως και στο υπόλοιπο κομμάτι της εκπαίδευσης, στα πλαίσια, πάντα, της εξίσωσης με τον υπόλοιπο ιδιωτικό τομέα. Ξέρετε, ό,τι συμβαίνει στον ιδιωτικό, πάει και στο δημόσιο και το αντίθετο, όταν αφορά, βεβαίως, την αντεργατικότητα των ρυθμίσεων. Και για να μην ξεχνιόμαστε, γιατί δεν πρέπει να ξεχνιόμαστε, ποια είναι η πηγή αυτής της πολιτικής, που σκοπό εδώ έχει, στην ιδιωτική εκπαίδευση, να θωρακίσει τα συμφέροντα των επιχειρηματιών της εκπαίδευσης; Γιατί αυτή είναι η όλη ουσία. Αφήστε αυτήν την γνωστή επωδό, την επαναλαμβανόμενη, για την ελευθερία της επιλογής. Με συγχωρείτε, πάρα πολύ, αλλά γνωρίζετε και εσείς, ότι η οποιαδήποτε ελευθερία επιλογής, προϋποθέτει τη δυνατότητα, καταρχήν, της υλοποίησής της, να μπορεί κάποιος, δηλαδή, να την υλοποιεί αυτήν την ευκαιρία, την ελευθερία της επιλογής του, αλλιώς, δεν θα έχει κανένα πρακτικό αποτέλεσμα και θα είναι μόνο μια θεωρητική ιδέα.

Ποια είναι, λοιπόν, αυτή η πηγή της πολιτικής; Είναι η ίδια πηγή, που δηλητηριάζει και ρημάζει τις ζωές των εργαζομένων, παντού, σε όλους τους κλάδους και στην υγεία και στην παιδεία και παντού, παίρνοντας πίσω ό,τι κατέκτησαν, με αγώνες και θυσίες, τις προηγούμενες δεκαετίες, οδηγώντας τους στη φτώχεια και την ανασφάλεια, για τα κέρδη, φυσικά, μιας χούφτας μεγαλοεπιχειρηματιών. Είναι αυτή η πολιτική υπέρ του κεφαλαίου, η πολιτική της Ε.Ε., του ΟΟΣΑ, οργανισμοί, στους οποίους πιστά υπακούουν, θαρρώ όλες οι κυβερνήσεις και οι οποίοι οργανισμοί χαράσσουν τη στρατηγική κατεύθυνση και των εκπαιδευτικών μέτρων, για τη δημόσια και ιδιωτική εκπαίδευση.

Η απόσυρση, όπως καταλαβαίνετε, μετά από όλα αυτά, αυτών των διατάξεων, για τα ιδιωτικά σχολεία και μιλώ για το Πρώτο Μέρος, θα πω πολύ σύντομα ένα μικρό σχόλιο, για το Δεύτερο, είναι το μόνο, που πρέπει να ζητήσουμε και ζητάμε από την Κυβέρνηση, ως Κ.Κ.Ε., αφού στοχοποιεί τα δικαιώματα των ιδιωτικών εκπαιδευτικών και λειτουργεί τελικά, αν το καλοσκεφτεί κανείς και σε βάρος των ίδιων των μαθητών. Γιατί, για σκεφτείτε τι σημαίνει για έναν εκπαιδευτικό – δεν ξέρω πόσοι έχουν την εμπειρία να έχουν μπει σε τάξη και να διδάξουν στα παιδιά – τι σημαίνει, λοιπόν, να μπαίνει μέσα ένας φοβισμένος, ένας τρομοκρατημένος, ένας εκβιαζόμενος εκπαιδευτικός ! Τι σόι μάθημα θα κάνει αυτός στα παιδιά; Γιατί υπάρχει και αυτή η πλευρά, εκτός από την επιχειρηματική. Εκτός και αν θέλουμε τέτοιοι να είναι οι εκπαιδευτικοί, για να μπαίνουν μέσα στα σχολεία μας, τότε να το πούμε, όμως, εδώ, θαρρετά.

Πάω, τώρα, στο Δεύτερο Μέρος του νομοσχεδίου και θα σταθώ, μονάχα, στο πρώτο κομμάτι, γιατί μας το υπενθύμισε και η κυρία Υπουργός, με μια ανάλογη επίκαιρη ερώτηση, που είχαμε πριν από λίγο καιρό, για την ενισχυτική διδασκαλία, όπως λέει, των ειδικών μαθημάτων. Δείτε, λίγο μετά την ψήφιση του νομοσχεδίου για την «αναβάθμιση», εντός πολλών εισαγωγικών, «του σχολείου», η ηγεσία του Υπουργείου Παιδείας εκδίδει μία Υπουργική Απόφαση, με την οποία τροποποιεί, σαρωτικά, θα έλεγα, το ωρολόγιο πρόγραμμα των σχολείων της δευτεροβάθμιας εκπαίδευσης. Τι σημαίνει αυτό; Σημαίνει ότι μαθήματα, που εξετάζονται στις πανελλαδικές εξετάσεις, σχέδιο, ξένες γλώσσες, μουσική και τα οποία διδάσκονταν, μέχρι τώρα, έστω, όπως διδάσκονταν, ως μαθήματα επιλογής, καταργήθηκαν με την Υπουργική αυτή Απόφαση.

 Δηλαδή, καταργήθηκαν, εξοβελίστηκαν, από το ωρολόγιο σχολικό πρόγραμμα. Έρχεται, τώρα, η ηγεσία του Υπουργείου και επαναφέρει, λέει, την ενισχυτική διδασκαλία αυτών των μαθημάτων. Καταρχήν, ενισχύεις κάτι, που υπάρχει, κάτι που ήδη γίνεται, διδάσκονται κάποια μαθήματα και πας να το ενισχύσεις. Αυτό που κάνει είναι μια καρικατούρα, θα έλεγα, ότι είναι ένα μορφωτικό υποκατάστατο της υποχρέωσης, που έχει η πολιτεία. Από τη στιγμή που ορίζει ότι αυτά είναι πανελλαδικά εξεταζόμενα μαθήματα, νομίζουμε ότι η πολιτεία έχει την υποχρέωση και οφείλει να παρέχει τη διδασκαλία αυτών των μαθημάτων, ισότιμα, σε όλα τα παιδιά, που, βεβαίως, τα επιλέγουν, έστω ως μαθήματα επιλογής. Δεν θα μπούμε τώρα στη συζήτηση για το τι πρέπει να διδάσκεται ή να μην διδάσκεται στο σχολείο. Ακόμα και με τα δικά σας κριτήρια, είστε πίσω από αυτό.

Θυμίζει, για να κλείσω, κύριε Πρόεδρε, αφού σας ευχαριστήσω για την ανοχή σας, αυτό το γεγονός της κατάργησης πρώτα των μαθημάτων και της δήθεν επαναφοράς τους, με ενισχυτικό, τάχα, τρόπο, τη λαϊκή παροιμία «να σε κάψω Γιάννη μου, να σε αλείψω λάδι». Ευχαριστώ πολύ.

Στο σημείο αυτό έγινε η β΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σενετάκης Μάξιμος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μπίζιου Στεργιανή (Στέλλα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Αναγνωστοπούλου Αθανασία (Σία), Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Παπαναστάσης Νικόλαος, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ασημακοπούλου, η Ειδική Αγορήτρια της Ελληνικής Λύσης.

Μέχρι να ανέβει στο βήμα η κυρία Ασημακοπούλου, να σας διαβάσω τους φορείς. Είναι η ΟΛΜΕ, που βλέπω ότι την προτείνουν αρκετά Κόμματα, η ΟΙΕΛΕ, ο Σύνδεσμος Ιδιωτικών Σχολείων, ο Σύλλογος Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος, η Συντονιστική Επιτροπή Συλλόγων Γονέων Ιδιωτικών Σχολείων Ελλάδος, ο Πανελλήνιος Σύλλογος Ιδιωτικών Παιδικών Σταθμών και Νηπιαγωγείων, δηλαδή, συνολικά 6 φορείς.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, συγνώμη, αλλά έχουμε προτάσεις. Λέμε να έρθει η ΓΣΕΕ και την απορρίπτετε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχουμε καλέσει όλους τους φορείς, που έχουν σχέση με το υπό συζήτηση νομοσχέδιο, έχουν προσκληθεί οι κεντρικοί τους φορείς και οι Ομοσπονδίες τους.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, δεν θα δεχτούμε τέτοια κόλπα στην Επιτροπή. Κόβετε τους φορείς; Ζητήσαμε να έρθει η ΓΣΕΕ, η Ένωση Εικαστικών Καθηγητών, που τους αφορά το ζήτημα, ζητήσαμε να έρθουν οι Σύλλογοι Γονέων δύο μεγάλων εκπαιδευτηρίων της Φιλεκπαιδευτικής και του Pierce College.

**ΜΕΡΟΠΗ ΤΖΟΥΦΗ:** Ζητάμε συγγνώμη από τη συνάδελφο, που βρίσκεται στο βήμα, αλλά αυτά είναι απαράδεκτα πράγματα.Δηλαδή, θα καλέσετε 6 φορείς, τη στιγμή, που έχετε την δυνατότητα να καλέσετε 14; Αυτά είναι απαράδεκτα πράγματα. Έχουμε φτάσει να καλούμε μέχρι και 30 φορείς άλλες φορές. Δεν πρόκειται να το δεχτούμε αυτό το πράγμα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Παρακαλώ πολύ, τους Βουλευτές να δουν τους φορείς, που ανέγνωσα πιο πριν και να μου πουν, αν έχουν φορείς, οι οποίοι δεν καλύπτονται από αυτούς, που έχω ανακοινώσει και να μου τους υποδείξουν, για να προσκληθούν.

**ΜΕΡΟΠΗ ΤΖΟΥΦΗ:** Σας τους δώσαμε, γραπτώς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, οι στρεβλώσεις στην ελληνική εκπαίδευση είναι διαχρονικές. Τα οφέλη της παιδείας δεν τα καρπώνεται μόνο αυτός, που εκπαιδεύεται, αλλά και όσοι συναλλάσσονται μαζί του ή ζουν κοντά του.

Εισάγετε ένα σχέδιο νόμου προς συζήτηση, στην παρούσα Επιτροπή, που φέρει τον τίτλο «Εκσυγχρονισμός της ιδιωτικής εκπαίδευσης και άλλες επείγουσες διατάξεις, αρμοδιότητας του Υπουργείου Παιδείας και Θρησκευμάτων». Είναι πράγματι, εκσυγχρονισμός, σε όλα τα σημεία του; Διατηρούμε τις επιφυλάξεις μας.

 Το συμφέρον της κοινωνίας μας δεν είναι ούτε απροσδιόριστο, ούτε φιλοσοφικό. Όσον αφορά στην Αιτιολογική Έκθεση του υπό συζήτηση σχεδίου νόμου, δεν καταλαβαίνουμε, γιατί λέγεται «αιτιολογική». Γιατί, στην ουσία της, ξαναγράφει τι λένε τα άρθρα στο σχέδιο νόμου. Θα πρέπει κάποια πράγματα να είναι πιο σαφή, ούτως ώστε να μην υπάρχει περιθώριο παρερμηνειών.

Λέτε ότι αποσκοπείτε, με το υπό συζήτηση νομοσχέδιο, στην ενίσχυση της ευελιξίας και της αυτονομίας των ιδιωτικών σχολείων. Πράγματι, ξεκινάτε με κάτι, που είναι, σε γενικές γραμμές, αυτονόητο, για την εφαρμογή του νόμου 682 του 1977, στην ιδιωτική εκπαίδευση. Τα κριτήρια αξιολόγησης είναι θεμιτά. Κινείται προς τη σωστή κατεύθυνση η αξιολόγηση των ιδιωτικών σχολείων. Αυτό είναι ένα σημείο, που πρέπει να εξεταστεί. Υποτίθεται ότι η νομοθέτηση πρέπει να γίνεται, με τρόπο τέτοιο, ώστε να λύνονται τα προβλήματα, όχι αυτά να επιτείνονται. Εμείς στην Ελληνική Λύση είμαστε σαφείς. Η ιδιωτική εκπαίδευση πρέπει να είναι σε θέση να υπηρετεί τους εθνικούς μας στόχους. Αυτό πρέπει να αποτελεί απόλυτη προτεραιότητα.

Προβλέπονται, αόριστα, πρόσθετα κριτήρια αξιολόγησης του έργου των εκπαιδευτικών. Για ποιο λόγο αυτή η ασάφεια; Τα πρόσθετα κριτήρια αξιολόγησης δεν θα πρέπει να καθορίζονται κάπως πιο περιοριστικά; Ο εσωτερικός κανονισμός λειτουργίας των σχολείων αποτελεί μια εύλογη απαίτηση. Ως προς τους ιδιοκτήτες και τις υποχρεώσεις τους, από τη στιγμή που ο ιδιοκτήτης ή μέτοχος είναι εκπαιδευτικός, θα πρέπει να έχει τη δυνατότητα να παρακολουθεί τις συνεδριάσεις του Συλλόγου Διδασκόντων. Αυτή η αμεσότητα παρέχει την ευχέρεια να πληροφορείται ο ίδιος τυχόν ζητήματα, που ανακύπτουν. Ταυτόχρονα, θα μπορεί να μεταφέρει στο Σύλλογο τις στοχεύσεις του σχολείου, στο πλαίσιο της εκπαιδευτικής διαδικασίας.

Σχετικά με τη διαχείριση. Εφόσον δεν ξεκαθαρίζεται ποιος μπορεί να είναι ο ιδιοκτήτης ιδιωτικού σχολείου, θα μπορεί να είναι και ΜΚΟ; Θα μπορούν να μετέχουν και αλλοδαποί, με ό,τι αυτό συνεπάγεται, για τα εθνικά μας συμφέροντα; Είναι εξαιρετικά κρίσιμο να ξεκαθαριστεί αυτό. Πρέπει να τεθούν περιοριστικά κριτήρια για το ποιος μπορεί να είναι ο ιδιοκτήτης του σχολείου. Η αξιοποίηση των κτιριακών εγκαταστάσεων, για συναφείς δραστηριότητες, σε χρόνο εκτός κανονικού ωρολογίου προγράμματος, είναι επίσης προς τη σωστή κατεύθυνση. Το ίδιο και όσα αφορούν στις εγγραφές, μεταγραφές και στη φοίτηση των μαθητών, ούτως ώστε να υπάρχει ισοτιμία, μεταξύ ιδιωτικών και δημόσιων σχολείων. Αυτό που δεν ξεκαθαρίζεται και θα θέλαμε διευκρινίσεις επί αυτού είναι η περίπτωση β΄ της παραγράφου 1 του άρθρου 9. Πρέπει να διευκρινιστεί, αν η μείωση των ωρών του διοριστήριου θα είναι επιλογή του διδάσκοντος ή θα είναι αναγκαστική η μείωση των αποδοχών από τον ιδιοκτήτη. Προωθείται η υπαγωγή της σύμβασης εργασίας αορίστου χρόνου, στη συνήθη νομοθεσία της ιδιωτικής εξαρτημένης εργασίας. Υπάρχουν, βεβαίως, ταυτόχρονα, κάποιες πρόσθετες εγγυήσεις, για αθέμιτη εργοδοτική καταγγελία σύμβασης.

Ως προς την αντικατάσταση του αναπληρωτή, αυτή θα γίνεται, με τη βούλησή του ή όχι; Παρέχεται, επίσης, η δυνατότητα στον ιδιοκτήτη του δημοτικού σχολείου να επεκτείνει τη δραστηριότητά του στη σχολική μονάδα άλλης βαθμίδας, ανεξάρτητα από το ότι αυτό δεν προβλεπόταν στην αρχική άδεια ή δεν υπήρχε αυτή η δυνατότητα, κατά την αρχική αδειοδότηση. Θα θέλαμε περισσότερες διευκρινίσεις, πάνω σε αυτό.

Δεν γίνεται να μην εκφράσουμε την έντονη ανησυχία μας και για τους αλλοδαπούς εκπαιδευτικούς. Τι εθνικότητας θα είναι; Τούρκοι; Σκοπιανοί; Και αναρωτιόμαστε, γιατί να μην παρέχεται η δυνατότητα αυτή μόνο σε Έλληνες εκπαιδευτικούς και χρειαζόμαστε αλλοδαπούς εκπαιδευτικούς; Τη στιγμή, μάλιστα, που υπάρχουν χιλιάδες αξιόλογοι Έλληνες καθηγητές, οι οποίοι μαστίζονται από την ανεργία.

Η ενισχυτική διδασκαλία των ειδικών μαθημάτων είναι απαραίτητη, ειδικά για όσους δεν έχουν τη δυνατότητα να παρακολουθήσουν τα μαθήματα αυτά, σε φροντιστήρια. Καλή είναι και η ρύθμιση, ως προς την ύπαρξη μητρώου, για το ωρομίσθιο εκπαιδευτικό προσωπικό. Η ταχεία χορήγηση αδειών διαμονής, σε σπουδαστές - πολίτες τρίτων χωρών ή η ανανέωση των αδειών διαμονής των σπουδαστών τρίτων χωρών, που, ήδη, φοιτούν, μέσω σχετικής συμφωνίας, μεταξύ του Υπουργείου Μετανάστευσης και Ασύλου και του εκπαιδευτικού φορέα, αποτελεί μια διάταξη, η οποία χρειάζεται προσοχή.

Θα έχει μάλιστα εφαρμογή, εκτός από τα ιδιωτικά σχολεία πρωτοβάθμιας και δευτεροβάθμιας εκπαίδευσης, σε κολέγια και σε ΙΕΚ. Είναι περιττό να πούμε πόσο εύκολο είναι να εισέλθει κάποιος στα τελευταία, με κατ’ επίφαση όρεξη για γνώση, μόνο και μόνο, για να αποκτήσει πιο γρήγορα άδεια διαμονής.

Συστήνεται επταμελής Κεντρική Εξεταστική Επιτροπή του κρατικού πιστοποιητικού γλωσσομάθειας και προστίθενται στην επιτροπή και αφυπηρετήσαντες. Δεν μπορούμε να καταλάβουμε το λόγο, για τον οποίο πρέπει να συμμετέχουν, στην ανωτέρω επιτροπή, άνθρωποι, που έχουν αφυπηρετήσει. Πρέπει να τους τακτοποιήσετε όλους; Η στήριξη της επιχειρηματικότητας είναι θεμιτή.

Είναι εξαιρετικά σημαντικό, σε κάθε περίπτωση, να μην επηρεαστεί η ποιότητα της εκπαίδευσης. Η σύγχρονη εκπαίδευση πρέπει να σχηματίζει χαρακτήρες, να μεταδίδει την εθνική μας κουλτούρα, να εφοδιάζει τους μαθητές, με γνώσεις και δεξιότητες και να τους δίνει τη δυνατότητα να προσαρμόζονται στις συνεχείς μεταβαλλόμενες συνθήκες.

Η ιδιωτική εκπαίδευση δεν πρέπει να είναι αποκομμένη από τον κοινωνικό περίγυρο και φυσικά, είναι αναγκαίο να λειτουργεί, με άξονα την οικοδόμηση της εθνικής συνείδησης. Η φτώχεια και η ανεργία οξύνουν τις κοινωνικές ανισότητες στην εκπαίδευση, αφού η πρόσβαση στα εκπαιδευτικά αγαθά, θα γίνεται όλο και πιο δύσκολη για τους μη έχοντες. Θα προχωρήσουμε σε περαιτέρω ανάλυση, στις επόμενες συνεδριάσεις, των θέσεων μας, επί του παρόντος.

Εμείς στην Ελληνική Λύση πιστεύουμε ότι η βελτίωση της ποιότητας και της αποτελεσματικότητας της εκπαίδευσης πρέπει να αποτελεί βασική στόχευση. Η ποιότητα αυτή, ωστόσο, είναι αναγκαίο να ελέγχεται, συνεχώς και να βελτιώνεται, κάτι που απαιτεί αποτελεσματικά συστήματα διασφάλισης της ποιότητας, που θα καλύπτουν όλα τα επίπεδα εκπαίδευσης.

Είναι απαραίτητο να καλλιεργήσουμε ένα πνεύμα συνεχούς προσπάθειας της βελτίωσης της παρεχόμενης διδασκαλίας και της μάθησης. Η ποιότητα του εκπαιδευτικού έργου δεν πρέπει να φαντάζει, σαν μια ουτοπία, αλλά σαν ένας ρεαλιστικός στόχος. Πρέπει να εξασφαλιστούν όλα αυτά. Δεν γίνεται να ψάχνετε ευκαιρίες να δώσετε άδεια διαμονής, σε λαθρομετανάστες και να φέρετε καθηγητές από χώρες του εξωτερικού, που, τεχνηέντως, προβλέπετε να μας γνωστοποιήσετε τις χώρες προέλευσής τους.

Επιτέλους, δώστε σημασία στα σημαντικά ζητήματα, που απασχολούν τους Έλληνες εκπαιδευτικούς, μαθητές και γονείς. Δεν χρειαζόμαστε άλλους άνεργους εκπαιδευτικούς. Χρειαζόμαστε κίνητρα και θέσεις εργασίας για τους Έλληνες εκπαιδευτικούς και είναι απαραίτητο οι λειτουργοί της εκπαίδευσης να βρίσκονται, στο υψηλότερο βάθρο.

Επιφυλασσόμεθα επί της Ολομέλειας, ως προς την ψήφιση επί της αρχής του παρόντος. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Ασημακοπούλου.

Το λόγο έχει η Ειδική Αγορήτρια του ΜέΡΑ25, κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Θα μου επιτρέψετε, διαβάζοντας την Αιτιολογική Έκθεση και τα άρθρα, να καταθέσω κάποιες πρώτες σκέψεις, στην επί της αρχής συζήτηση.

Πραγματικά, αναρωτιέμαι, αν βρίσκομαι στη σωστή Επιτροπή, κύριε Πρόεδρε και αν πράγματι, συζητάμε το νομοσχέδιο του Υπουργείου Παιδείας, σήμερα. Μάλλον στην Επιτροπή Παραγωγής και Εμπορίου θα έπρεπε να συζητηθεί ένα νομοσχέδιο, σαν κι αυτό.

Το όλο νομοσχέδιο ομολογεί, με το ίδιο του το περιεχόμενο, ότι έχει ένα και μόνο σκοπό. Ένα κυβερνητικό στέλεχος θα μπορούσε να το εξωραΐσει, να το ορίσει, σαν ενίσχυση της εκπαιδευτικής επιχειρηματικότητας. Εκεί εξαντλείται η νομοθέτηση αυτή και μάλιστα, με επιδεικτική περιφρόνηση του πολύμορφου κοινωνικού κόστους, που θα επιφέρει η εφαρμογή του.

Όταν το διαβάζεις, βλέπεις εμπόριο, βλέπεις κρατικές και νομοθετικές επεμβάσεις, για την προνομιακή εξασφάλιση κερδοφορίας. Μορφωτικές υποθέσεις ή αναβάθμιση της παιδείας δεν θα βρεις πουθενά. Πρόκειται για τη γνωστή νεοφιλελεύθερη συνταγή. Αποδόμηση, προς όφελος συγκεκριμένων συμφερόντων, με πλήρη αδιαφορία, για τις ευδιάκριτες και βέβαιες αρνητικές κοινωνικές συνέπειες. Και ως προς τον τίτλο του, καμία έκπληξη. Και πάλι «εκσυγχρονισμός». Αυτή η μαγική λέξη, που ταιριάζει και χρησιμοποιείται παντού, χωρίς κανείς να χρειάζεται να ορίσει το πραγματικό της περιεχόμενο.

 Καταβάλλουμε ειλικρινή προσπάθεια, κυρία Υπουργέ, να συνεισφέρουμε όσο μπορούμε, διαχρονικά, από την αντιπολιτευτική μας θέση, ανταποκρινόμενοι στον κοινοβουλευτικό μας ρόλο. Εξάλλου, στην πολιτική μας λογική, η αντιπολίτευση δεν αποτελεί επουδενί αυτοσκοπό.

Πραγματικά, θα ευχόμασταν να αντιμετωπίζαμε νομοθετικές πρωτοβουλίες, στη θετική κατεύθυνση και να συμμετείχαμε, στην όλη διαδικασία, με διορθωτικές και μόνο, παρατηρήσεις. Εδώ, όμως, δεν έχουμε να κάνουμε, με κάτι τέτοιο. Εδώ, θέλετε να επικυρώσουμε μία εξωθεσμική πρωτοβουλία πρωτοφανούς εξυπηρέτησης συγκεκριμένων συμφερόντων. Φαίνεται, ότι μια δράκα επιχειρηματιών θέλει να νομοθετήσει, χρησιμοποιώντας, απλώς, σαν εργαλεία, τους πολιτειακούς θεσμούς. Και δυστυχώς, εκτός απροόπτου, μάλλον θα τα καταφέρει. Η εκτελεστική εξουσία εμφανίζεται προκλητικά πρόθυμη και η νομοθετική εξουσία, μέσω της δεδομένης κυβερνητικής πλειοψηφίας, θα νομιμοποιήσει θεσμικά το αποτέλεσμα, ευτελίζοντας για μία ακόμη φορά, τη λειτουργία της δημοκρατίας μας.

Κυρία Υπουργέ, ας μην κρυβόμαστε, πίσω από το δάχτυλό μας. Δεν έχουμε εδώ μια κυβερνητική νομοθετική πρωτοβουλία. Η κυβερνητική συμμετοχή είναι απλώς συμπληρωματική, αν και απολύτως αναγκαία, για τη θεσμική νομιμοποίησή της. Και η απλή ακόμη ανάγνωση του νομοσχεδίου για κάποιον, που έχει επαφή με το αντικείμενο, δίνει την εικόνα ότι δεν πρόκειται για το προϊόν μιας κάποιας θεσμικής νομοπαρασκευαστικής διαδικασίας. Δεν συμμετείχε καν στη διαμόρφωσή του η διοικητική εμπειρία και τεχνογνωσία των υπηρεσιών του Υπουργείου Παιδείας. Και όσο παραπάνω θες να το μελετήσεις, τόσο ενισχύεται το συμπέρασμα: Είναι εμφανές, ότι πρόκειται για διατάξεις, που έχουν εκπονήσει άξιοι νομικοί, εκπρόσωποι συγκεκριμένων επιχειρηματιών, που δραστηριοποιούνται, στον τομέα της ιδιωτικής εκπαίδευσης. Άλλοι τους λένε «σχολάρχες», αλλά μάλλον και οι ίδιοι θεωρούν τον όρο παρωχημένο. Η επιχειρηματικότητά τους δεν θέλουν να καθορίζεται από τον τρόπο, που λειτουργεί ή πρέπει να λειτουργεί ένα σχολείο.

Θα ήθελα, ειλικρινά, να μπορούσατε να με πείσετε για το αντίθετο από αυτό, που είναι προφανές. Εδώ, η νομοθετική πρωτοβουλία ανήκει, ουσιαστικά, σε άλλους και οι δημοκρατικοί θεσμοί χρησιμοποιούνται, απλώς σαν όχημα, για την επίτευξη του ιδιοτελούς στόχου τους. Μέχρι να μας πείσετε γι’ αυτό, εμείς θα έχουμε το δικαίωμα να μένουμε στη βεβαιότητα του αρχικού μας συμπεράσματος. Και αν αυτό είναι αληθές, τότε τα πράγματα είναι πάρα πολύ άσχημα.

Κανείς δεν έχει το δικαίωμα να ευτελίζει, με τέτοιο τρόπο, τους πολιτειακούς θεσμούς και τις συνταγματικές διαδικασίες. Είναι έξω από τη λειτουργία της δημοκρατίας, είναι έξω και από τη συνταγματική λογική, η νομοθέτηση μονομερώς υπαγορευμένων διατάξεων. Σε κάθε περίπτωση, βέβαια, η ίδια η Κυβέρνηση έχει την απόλυτη πολιτική ευθύνη και γι’ αυτή τη νομοθέτηση. Η Κυβέρνηση αναλαμβάνει την πλήρη ευθύνη, τόσο σαν εκτελεστική εξουσία και ιδιαίτερα, μέσω των προσώπων των αρμοδίων Υπουργών και του Πρωθυπουργού, όσο και σαν κοινοβουλευτική πλειοψηφία, που αυτοδύναμα νομοθετεί. Το νομοσχέδιο είναι απροσχημάτιστα ειλικρινές στην κατεύθυνση του και στην ουσία του. Υποβάθμιση της δημόσιας εποπτείας και αποδυνάμωση κάθε άλλου συναφούς θεσμικού πλαισίου, στο βωμό της θεσμοποιούμενης ανέλεγκτης παντοδυναμίας του ιδιοκτήτη του ιδιωτικού σχολείου. Αν και τη λέξη «σχολείο», το συγκεκριμένο νομοσχέδιο, θέλει μάλλον να την ξεχάσουμε.

Ο τίτλος του νομοθετήματος για μας θα έπρεπε να είναι «Πλήρης αναβάθμιση της ιδιοκτησίας ιδιωτικών εκπαιδευτηρίων». Προφανώς και θα αναφερθούμε στις ειδικότερες διατάξεις νομοσχεδίου, σε επόμενη συνεδρίαση. Έχετε, όμως, μια σημαντική πρώτη αντίφαση, που δεν θα μπορέσετε να την υπερβείτε. Δεν είναι δυνατόν, κυρία Υπουργέ, να παραβλέπετε ότι η ιδιωτική εκπαίδευση αποτελεί τον έναν από τους δύο πυλώνες των υποδομών παιδείας στη χώρα μας, όπως και οποιουδήποτε αλλού. Εκδίδει τίτλους σπουδών, ισότιμους, με αυτούς των δημοσίων σχολείων και όλοι μπορούμε να καταλάβουμε ποια ουσιαστική αξία θα έχουν οι τίτλοι σπουδών, που εκδίδονται, με βάση τις διαδικασίες, που καθορίζει η θεσμοθετούμενη κυριαρχία της επιχειρηματικής λογικής. Εσείς, ακριβώς, θέλετε σήμερα, να θεσμοθετήσετε την απόλυτη κυριαρχία της επιχειρηματικής σας σκοπιμότητας και μάλιστα, με την πιο στενή της έννοια, σε όλη τη δομή της ιδιωτικής εκπαίδευσης, στην Ελλάδα. Οι παιδαγωγικοί και εκπαιδευτικοί όροι απουσιάζουν, εντελώς, από αυτό το νομοσχέδιο. Είναι δυνατόν αυτό να το θεωρείτε εκσυγχρονισμό; Αυτό θα ήταν, υπό κανονικές συνθήκες, αδιανόητο. Γι’ αυτό και η μόνη δυνατή ερμηνεία είναι οι ανεπίτρεπτες σχέσεις αλληλεξάρτησης, που προανέφερα, κυρία Υπουργέ.

Σας καλώ, λοιπόν και πάλι να μας πείσετε για το αντίθετο. Οπωσδήποτε, όμως, δεν αρκεί για τη δικαιολόγηση τέτοιας νομοθέτησης η παιδαριώδης επίκληση οποιουδήποτε δήθεν φιλελεύθερου ιδεολογήματος.

Θα αναφέρω, ενδεικτικά και μόνο, ορισμένες χαρακτηριστικές ρυθμίσεις, που θέλετε να εισάγετε, με αυτό το νομοσχέδιο. Άλλη μια επικοινωνιακά προβαλλόμενη λέξη, χωρίς προσδιορισμένο περιεχόμενο, είναι η περίφημη «αξιολόγηση». Θέλετε να προβλέπει ο νόμος ότι η εφαρμογή πρόσθετων κριτηρίων αξιολόγησης από τα ιδιωτικά σχολεία είναι δυνατή. Αυτός είναι ο νόμος, κυρία Υπουργέ; Προβλέπετε καθορισμό κριτηρίων, χωρίς έλεγχο, χωρίς έγκριση, χωρίς καν υποχρέωση σύνταξης πλαισίου αξιολόγησης, χωρίς διαδικαστικές προβλέψεις και χωρίς καμία πιστοποίηση;

Γνωρίζετε, ότι αυτό δεν μπορεί να συνιστά πραγματικά αξιολόγηση, με καμία έννοια;

Αντίστοιχη θεσμοθέτηση ανέλεγκτης δράσης θέλετε να νομοθετήσετε και με την πλήρη απελευθέρωση των εκπαιδευτικών προγραμμάτων και δραστηριοτήτων, χωρίς καμία θεσμική εγγύηση για την εκπαιδευτική και παιδαγωγική τους αξία. Ελεύθερες και απεριόριστες απολύσεις των διδασκόντων, κατά την αποκλειστική βούληση του ιδιοκτήτη, χωρίς καμία θεσμική εγγύηση για τη νομιμότητα ή την καταχρηστικότητά της, με μόνη την παραπομπή στις αναπόφευκτες, ούτως η άλλως, δικαστικές καλένδες. Η ιστορία θα γράψει ότι οι επιπτώσεις τέτοιων προβλέψεων, στην εκπαιδευτική διαδικασία, είναι απλώς αδιάφορες για το νομοθέτη.

Οικειοθελής μείωση της απασχόλησης των αποδοχών του προσωπικού. Τι θα πει «οικειοθελής», κυρία Υπουργέ; Θέλετε να επιβεβαιώσετε το σχήμα του λαϊκισμού, ότι οι πολιτικοί αγνοούν τις πραγματικές συνθήκες της κοινωνικής ζωής; Απλώς, υποκρίνεστε ότι αγνοείτε τις σχέσεις εξάρτησης, που αναπτύσσονται, στην επαγγελματική απασχόληση, με βάση τις ανάγκες της επιβίωσης. Αυτό το «οικειοθελής» αποτελεί, θα μου επιτρέψετε να πω, απαράδεκτη νομοθετική υποκρισία.

Και κλείνω, με την προβλεπόμενη επιχειρηματική επέκταση των ιδιωτικών σχολείων, μέχρι και ξενοδοχειακές υπηρεσίες προβλέπετε, με την εξασφαλισμένη επέκταση της απασχόλησης, χάρις στις απολύτως ελαστικοποιημένες εργασιακές σχέσεις. Χαρακτηριστικό της μονομέρειας της νομοθέτησης σας είναι και το ζήτημα με τα φροντιστήρια ξένων γλωσσών. Καταδικάζετε μια ολόκληρη επαγγελματική και επιχειρηματική τάξη, αφού της επιβάλλετε συνθήκες αδυσώπητου και αθέμιτου άνισου ανταγωνισμού. Έτσι, ερχόμαστε πάλι εκεί, από όπου ξεκινήσαμε. Νομοθετείτε στοχευμένα, περιφρονώντας το βαρύ και αχρείαστο κόστος στην κοινωνία.

Είναι περιττό να πω, λοιπόν, κύριε Πρόεδρε, ότι για προφανείς λόγους αρχών, δεν υπάρχει καμία άλλη δυνατότητα για εμάς, εκτός από την καταψήφιση του νομοσχεδίου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, την Ειδική Αγορήτρια του ΜέΡΑ25, κυρία Σακοράφα.

Τον λόγο έχει ο Ειδικός Αγορητής του Κ.Κ.Ε., ο κύριος Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Κύριε Πρόεδρε, θέλουμε να πιστεύουμε ότι η διαδικασία των προτάσεων, για την πρόσκληση των φορέων, στην αυριανή συνεδρίαση της Επιτροπής έχει έναν ουσιαστικό χαρακτήρα και δεν είναι μια τυπική διαδικασία. Γι’ αυτό και εμείς παίρνουμε μέρος και προτείναμε 2 φορείς, αλλιώς, αν έχει τυπικό χαρακτήρα και αποφασίζει, τελικά, η Πλειοψηφία, με τα δικά της κριτήρια, να μην μπαίνουμε σε αυτόν τον κόπο. Να μας το πείτε. Έχουμε προτείνει ένα σωματείο, το Σωματείο των Εργαζομένων στην Ιδιωτική Εκπαίδευση του Νομού Αττικής, το σωματείο, δηλαδή, εκείνο στις τάξεις του οποίου βρίσκεται η πλειοψηφία των ιδιωτικών εκπαιδευτικών. Αν θέλετε, βρίσκεται η πλειοψηφία των σχολείων, στα οποία αναφέρεται το συγκεκριμένο νομοσχέδιο και αυτό το Σωματείο αποκλείεται. Το Σωματείο αυτό έχει την επωνυμία «Ο Βύρων». Δεν καταλαβαίνουμε, γιατί αποκλείεται. Είναι σε αυτούς, τους οποίους, κατεξοχήν, αφορά αυτό το νομοσχέδιο, εκτός βεβαίως, από τους ιδιοκτήτες των σχολείων.

Και τέλος, θα θέλαμε να συμπληρώσουμε – αυτό ήταν δική μας παραδρομή – έναν ακόμα σύλλογο, το Σύλλογο των Καθηγητών των Σχολείων Δεύτερης Ευκαιρίας. Τους αφορά το δέκατο ένατο άρθρο, αν δεν απατώμαι, γιατί μιλάει για το μητρώο και για τον τρόπο, με τον οποίο θα επιλέγονται, για να διδάξουν. Θα πρέπει να κληθούν και αυτοί οι άνθρωποι, θα πρέπει να βγουν στην οθόνη, για να μιλήσουν, για πέντε λεπτά. Δεν χάλασε ο κόσμος. Νομίζω θα έχει και ουσιαστικό χαρακτήρα και η αυριανή πρωινή διαδικασία. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Νικόλαος Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συμφωνώ, με τον εκπρόσωπο του Κ.Κ.Ε., τον κύριο κ. Δελή, ότι η διαδικασία πρόσκλησης των φορέων δεν πρέπει να γίνεται, με τρόπο τυπικό και να είναι προσχηματική, αλλά πρέπει να είναι ουσιαστική.

Έχουμε προτείνει διάφορους φορείς, που τους αφορά το νομοσχέδιο. Ανάμεσά τους είναι η ΟΙΕΛΕ, είναι ο Σύλλογος Ιδιωτικών Εκπαιδευτικών Λειτουργών Αθήνας - ΣΙΕΛ, είναι ο Σύλλογος Φιλεκπαιδευτικής Εταιρείας, τα Αρσάκεια – είναι οι καθηγητές, οι οποίοι δεν μετέχουν στο Σύλλογο των Ιδιωτικών Εκπαιδευτικών, έχουν δικό τους Σύλλογο και τους αφορά το ζήτημα – είναι ο Σύλλογος Εκπαιδευτικών Αμερικανικού Κολεγίου Pierce – το Pierce College – που και αυτοί δεν μετέχουν στην Ομοσπονδία, έχουν κι αυτοί το δικό τους όργανο, έχουμε, επίσης πει να είναι η ΓΣΕΕ, η οποία είναι στον κοινωνικό διάλογο του Υπουργείου Παιδείας, σε όλα τα θέματα εκπαίδευσης παρούσα και την αφορά και το γενικό θέμα της εκπαίδευσης, αλλά και το ειδικό θέμα των εργασιακών σχέσεων, όταν είναι ιδιωτικού δικαίου και όπως λέει το Υπουργείο, στο νομοσχέδιο, η ΔΟΕ, η οποία είναι εκπαιδευτικός φορέας – όπως και η ΟΛΜΕ, που έχετε αποδεχθεί – την αφορά το ζήτημα του νομοσχεδίου, η Ένωση Εκπαιδευτικών Εικαστικών Μαθημάτων, διότι τίθεται η ρύθμιση, όπου ουσιαστικά βγαίνουν από το πρόγραμμα σπουδών τα μαθήματα τα καλλιτεχνικά και μπαίνουν στην ενισχυτική αντισταθμιστική αγωγή.

Επίσης, συμφωνώ με τις προτάσεις, που έκανε και το Κ.Κ.Ε., για τον «Βύρωνα», είναι οι φροντιστές και θίγονται από το νομοσχέδιο, άμεσα, όπως επίσης, για τους Καθηγητές των Σχολείων Δεύτερης Ευκαιρίας, συμφωνώ και με αυτό. Θα δεχόμουν, επίσης, και θα πρότεινα την Ομοσπονδία Φροντιστών Ελλάδος να έρθει, που είχε έρθει, στο προηγούμενο νομοσχέδιο, την είχε καλέσει το Υπουργείο, τώρα δεν βλέπω να την καλεί, παρότι και αυτή θίγεται από το νομοσχέδιο, όπως επίσης, πιστεύω ότι πρέπει να κληθεί και η ΑΔΕΔΥ. Αυτές είναι οι προτάσεις μας.

Τονίζω, όμως, ιδιαίτερα το θέμα της ΓΕΣΕΕ, διότι είναι μια τριτοβάθμια οργάνωση, η οποία έχει σχέση με την εκπαίδευση, είναι μόνιμος κοινωνικός εταίρος στους διαλόγους, που κάνει το Υπουργείο μαζί της, τώρα με την τεχνική εκπαίδευση, για παράδειγμα, συζητεί μαζί της, όπως επίσης, το θέμα της ΔΟΕ, που είναι ένας εκπαιδευτικός φορέας, και τα άλλα, στα οποία αναφέρθηκα. Έχετε βάλει πέντε λεπτά για τον κάθε φορέα να μιλήσει, μέχρι επτά, μιλάμε για μισή ώρα διαφορά.

Πολιτικό θα είναι το ζήτημα, διότι οι φορείς, που ακούσαμε, νωρίτερα, να έχετε προτείνει, είναι οι φορείς των εργοδοτών, κυρίως, και μάλιστα, άσχετων προς νομοσχέδιο, ορισμένων εργοδοτών. Απλώς, για να ακουστεί η «φωνή» των εργοδοτών πιο δυνατή, ότι ενισχύουν την κυβερνητική προσπάθεια. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχω να πω τα εξής. Πολλές φορές, έχει γίνει συζήτηση για τους φορείς και έχουν κληθεί κάποιοι, οι οποίοι λένε ότι «δεν ξέρουμε γιατί μας καλέσετε, δεν μας αφορά κάποιο συγκεκριμένο άρθρο». Έτσι όπως έχει γίνει η επιλογή των φορέων, είναι όσοι είναι στην ουσία και έχουν σχέση με το νομοσχέδιο.

Είπα και πριν, ακούγοντάς σας, κύριε Φίλη, όπως και εσάς κύριε Δελή, ότι αν υπάρχει κάποιος φορέας, που να μην εκπροσωπείται, τότε, βεβαίως, να το συζητήσουμε . Αλλά όταν η ΟΙΕΛΕ είναι πρώτη προσκεκλημένη στο νομοσχέδιο, το να καλούμε τοπικά σωματεία - μέλη της ΟΙΕΛΕ, καταλαβαίνετε και εσείς ότι δεν υπάρχει κανένας λόγος, δηλαδή, τα ίδια πράγματα θα ξαναπούν και συνολικά στις θέσεις τους.

Το ίδιο, βέβαια, ισχύει και για την ΓΣΕΕ. Διότι, η ΟΙΕΛΕ είναι στη ΓΕΣΕΕ, έτσι; Το ξέρετε και το καταλαβαίνετε, πολύ καλά. Όπως επίσης καταλαβαίνω, ότι αφού είναι προσκεκλημένη η ΟΛΜΕ, εκπροσωπείται το σύνολο των καθηγητών, που συμμετέχουν. Όσο για τη ΔΟΕ, δεν υπάρχει ένα άρθρο, που να αφορά την πρωτοβάθμια εκπαίδευση.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *(Ομιλεί εκτός μικροφώνου)* Φέρνετε τα Νηπιαγωγεία …

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το νομοσχέδιο δεν αφορά τα δημόσια νηπιαγωγεία, αφορά τα ιδιωτικά νηπιαγωγεία.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** *(Ομιλεί εκτός μικροφώνου)*

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, όχι. Μισό λεπτό. Κύριε Φίλη, είναι λάθος η σκέψη σας. Η σκέψη σας πρέπει να είναι η εξής: Τι αφορά το νομοσχέδιο; Θα διαβάσω τον τίτλο του νομοσχεδίου ξανά: «Εκσυγχρονισμός της ιδιωτικής εκπαίδευσης και άλλες επείγουσες διατάξεις αρμοδιότητας Υπουργείου Παιδείας και Θρησκευμάτων». Συνεπώς, προτείνετε φορείς, που να μην εκπροσωπούνται. Δεν έχετε προτείνει κανέναν. Λέτε, να τους φέρουμε γενικά.

Να καλέσουμε το Σωματείο για τα Σχολεία Δεύτερης Ευκαιρίας, που δεν εκπροσωπούνται στην ΟΛΜΕ; Να τους καλέσουμε και αυτούς. Και εκεί κλείνουμε με αυτόν τον κατάλογο.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Μου επιτρέπετε, κύριε Πρόεδρε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Βέβαια, και σας επιτρέπω.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Προτείνετε τους εργοδότες των νηπιαγωγείων. Τον Σύλλογο Ιδιοκτητών Νηπιαγωγείων, γιατί; Διότι, θεωρείτε ότι είναι στο νομοσχέδιο αρμόδιοι και καλώς τους φέρνετε.

Η ΔΟΕ είναι οργάνωση, στην οποία εκπροσωπούνται και οι νηπιαγωγοί. Θα μου πείτε «ναι», αλλά εκπροσωπούνται οι νηπιαγωγοί του δημόσιου. Μα, και στην ΟΛΜΕ, που λέτε, εκπροσωπούνται οι καθηγητές του δημοσίου. Την φέρνετε, όμως. Φέρνετε, λοιπόν, μέσα την ΟΛΜΕ και είναι σαφές. Όταν, λοιπόν έχουμε συζήτηση να κάνουμε, για τα νηπιαγωγεία τα ιδιωτικά, πρέπει να ακούσουμε τη γνώμη και της ΔΟΕ, που γνωρίζει τη λειτουργία των νηπιαγωγείων, συνολικά.

 Δεύτερον, η ΓΣΕΕ δεν είναι ένας απλός φορέας …..

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το νομοσχέδιο αφορά τα ιδιωτικά νηπιαγωγεία, όχι τα δημόσια.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Η ΓΣΕΕ είναι τριτοβάθμιος φορέας, ο οποίος στον διαρθρωμένο διάλογο του Υπουργείου Παιδείας, ακόμα και αυτόν που κάνει τώρα το Υπουργείο Παιδείας, συμμετέχει, ως κοινωνικός εταίρος. Τον αποκλείετε από εδώ, όταν αφορά ζητήματα της ΓΣΕΕ;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όχι, κύριε Φίλη, όταν θα έρθει το νομοσχέδιο για την επαγγελματική εκπαίδευση κ.λπ. που συμμετέχει στο διάλογο …….

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Όχι συμμετέχει και εδώ στο νομοσχέδιο αυτό…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Με αυτή τη λογική, θα πρέπει παντού και πάντα και σε κάθε νομοσχέδιο να καλούμε τη ΓΣΕΕ, γιατί κάποια .…..

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Σας λέω ότι το νομοσχέδιο αυτό έχει θέματα και πρέπει να μιλήσει η ΓΣΕΕ, για δύο λόγους. Πρώτον, η ΓΣΕΕ, ως εκπρόσωπος των εργαζομένων στη χώρα μας, έχει γνώμη, έχει λόγο για τα θέματα της εκπαίδευσης.

Λειτουργεί το ΚΑΝΕΠ - ΓΣΕΕ, το ξέρετε, αυτό; Το ΚΑΝΕΠ - ΓΣΕΕ συνεργάζεται και χρηματοδοτείται από το Υπουργείο Παιδείας, κιόλας. Θέλουμε να ακούσουμε την επιστημονική γνώμη του ΚΑΝΕΠ ΓΣΕΕ. Τρίτον, η ΓΣΕΕ είναι ένας φορέας εργαζομένων, που δεν ασχολείται μόνο με το μεροκάματο, αλλά και με τα γενικότερα θέματα της κοινωνικής κατάστασης των εργαζομένων και της μόρφωσης των παιδιών. Αρά, ζητάμε τη γνώμη τους, είναι σχετικοί.

Τώρα, σχετικά με το θέμα των συλλόγων εκπαιδευτικών. Ο Σύλλογος Εκπαιδευτικών Αμερικανικού Κολεγίου Pierce College, δεν μετέχει στη συνδικαλιστική οργάνωση, στην οποία αναφερθήκαμε νωρίτερα, είναι αυτόνομος. Τον αφορά το νομοσχέδιο; Τον αφορά. Θα ακούσουμε τη γνώμη του; Ή θα πούμε ότι δεν θέλουμε να ακούσουμε τι λέτε; Δεύτερον, το ίδιο ισχύει και για τον Σύλλογο της Εκπαιδευτικής Εταιρείας - Αρσάκειο. Ο Σύλλογος των Εργαζομένων είναι αυτόνομος, δεν μετέχει στη συνδικαλιστική οργάνωση, την οποία καλούμε. Θα τον ακούσουμε; Σας τονίζω ότι μιλάμε για 1.200 ή 2.000, δεν ξέρω πόσους, άλλα πάνω από χίλιους, πάντως, εργαζόμενους, σε μεγάλα σχολεία, τα οποία αφορούν χιλιάδες μαθητές. Θα τους ακούσουμε ή όχι;

Επισημαίνω και τελειώνω. ΓΣΕΕ, Σύλλογο Εκπαιδευτικής Εταιρείας - Αρσάκεια, Σύλλογος Εκπαιδευτικών Αμερικανικού Κολλεγίου Pierce College, όπως επίσης και τους άλλους φορείς, στους οποίους αναφέρθηκα νωρίτερα και συμφωνώ και με το Κ.Κ.Ε., σε σχέση με τον «Βύρωνα» και με τα Σχολεία Δεύτερης Ευκαιρίας. Να συμμετάσχουν στην κουβέντα, όχι μόνο εργοδότες, αλλά να έρθουν και οι εργαζόμενοι. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη,καταλαβαίνω την ανάγκη να δημιουργήσετε εντυπώσεις. Συμφωνώ, όχι μόνο εργοδότες και γι’ αυτό το λόγο καλούμε την ΟΙΕΛΕ, που ξέρετε ότι έχει άμεση σχέση, σύνδεση και συνεργασία και με τη ΓΣΕΕ και με τα υπόλοιπα σωματεία, που αναφέρατε.

Προχωρούμε, λοιπόν, να καλέσουμε και τους εκπαιδευτικούς από τα Σχολεία Δεύτερης Ευκαιρίας και συνεχίζουμε τη συνεδρίαση της Επιτροπής μας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συγνώμη, κύριε Πρόεδρε και τελειώνω με αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κύριε Φίλη, σας άκουσα με προσοχή, θα την πάρω την ευθύνη και σας ευχαριστώ πολύ.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Είναι λυπηρό,που κόβετε τους αρμόδιους φορείς. Εσείς, προσωπικά, κόψατε τους αρχαιολόγους, από τη συζήτηση του προηγούμενου νομοσχεδίου. Τώρα, κόβετε τη ΓΣΕΕ, τους ιδιωτικούς εκπαιδευτικούς, τους ανθρώπους, που θίγονται από το νομοσχέδιο; Δεν καταλαβαίνω τι λογική είναι αυτή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας άκουσα, δεν άκουσα να προσθέσατε κάποιο επιχείρημα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εντάξει, λοιπόν, προχωρούμε με τον κατάλογο των ομιλητών.

Θα ήθελα να σας ενημερώσω ότι συνολικά είναι 12 οι ομιλητές και το λόγο θα έχει ο κάθε ομιλητής, για 5 λεπτά.

Το λόγο έχει ο κ. Ταραντίλης.

**ΧΡΗΣΤΟΣ ΤΑΡΑΝΤΙΛΗΣ:** Σας ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, θα εστιάσω κυρίως στις θεμελιώδεις αξίες, που αναδεικνύονται, στις οργανωτικές ικανότητες, που αναπτύσσονται, στις ιδιωτικές εκπαιδευτικές μονάδες και εντέλει, από πού πηγάζει η αναγκαιότητα για το συγκεκριμένο νομοσχέδιο.

Κυρίες και κύριοι συνάδελφοι, η Κυβέρνηση της Νέας Δημοκρατίας αγωνίζεται για μια κοινωνία ελευθερίας και αλήθειας, χωρίς άγονους κρατικούς παρεμβατισμούς. Δυστυχώς, αυτή είναι η πραγματικότητα. Το πλαίσιο λειτουργίας της ιδιωτικής εκπαίδευσης, στην Ελλάδα, έτσι όπως έχει διαμορφωθεί, σήμερα, πλήττει το θεμελιώδη χαρακτήρα της ελευθερίας και της αυτονομίας, τις οποίες έχει προφανώς και ανάγκη, ώστε να μπορεί να εξελίσσεται, να προσαρμόζεται, έγκαιρα, στις αλλαγές και να προσαρμόζεται έγκαιρα στο περιβάλλον, που διαμορφώνεται.

Η αναγκαιότητα, λοιπόν, του παρόντος νομοσχεδίου πηγάζει, ακριβώς, από την αναγκαιότητα άρσης της ακαμψίας, που δημιουργεί πολύ μεγάλες αγκυλώσεις, παράλογες συχνά και κρατά δέσμια την ιδιωτική πρωτοβουλία. Επομένως, ο εκσυγχρονισμός του πλαισίου λειτουργίας των ιδιωτικών σχολείων είναι επιβεβλημένος, διασφαλίζοντας την τήρηση της νομιμότητας, όσον αφορά το ύψιστο αγαθό της παιδείας, αλλά στοχεύοντας, στη μείωση του κρατικού παρεμβατισμού, σε θέματα οργάνωσης και λειτουργίας των ιδιωτικών εκπαιδευτικών μονάδων. Συνολικά, αυτή είναι η πραγματικότητα.

Η ελληνική νομοθεσία δεν επιτρέπει την αυτονομία στα ιδιωτικά σχολεία, όχι μόνο στον τρόπο διαχείρισης των εκπαιδευτικών, αλλά και στην υιοθέτηση του ωρολογίου και αναλυτικού σχολικού προγράμματος, παρά το γεγονός, ότι όλες οι πρόσφατες επιστημονικές μελέτες έχουν καταδείξει, ότι ο καθοριστικός παράγοντας επιτυχίας των μαθητών μας είναι το υψηλό επίπεδο αυτονομίας, στον καθορισμό των προγραμμάτων σπουδών.

Αξίζει να σημειωθεί ότι, αν και προβλέπεται η δυνατότητα αναγνώρισης παρεκκλίσεων, η διαδικασία, που απαιτείται, θεωρείται τόσο περίπλοκη, που ουσιαστικά αποθαρρύνει κάθε σχετική προσπάθεια. Κατά συνέπεια, αυτή η ακαμψία οδηγεί σε αδυναμία ανάπτυξης καινοτόμων πρωτοβουλιών ή και πειραματικών εκπαιδευτικών διαδικασιών. Επιπλέον, η υψηλή κρατική παρεμβατικότητα, στην ελληνική ιδιωτική εκπαίδευση, έρχεται σε ευθεία αντίθεση με όσα συμβαίνουν, στις υπόλοιπες χώρες της Ευρώπης.

Είναι αξιοσημείωτο ότι ανάμεσα στις χώρες, που λειτουργούν μη επιχορηγούμενα ιδιωτικά εκπαιδευτήρια, η Ελλάδα είναι η μόνη χώρα, όπου εξετάζονται όλες οι περιοχές των κανονισμών και οι υποκατηγορίες τους, υφίσταται δηλαδή, ένας ασφυκτικός ακραίος γραφειοκρατικά κρατικός έλεγχος. Σαφέστατα και είμαστε υπέρ της κρατικής επιτήρησης, όχι, όμως, αυτής της ακραίας γραφειοκρατικής και ασφυκτικής κατάστασης.

Αν, λοιπόν, αντί να δαιμονοποιείται το ιδιωτικό σχολείο, ως αναγκαίο κακό, από πολιτικές δυνάμεις, που τρέφει, όπως λέτε, μια στεγνά κερδοσκοπική επιχειρηματικότητα, δεν θα ήταν πολύ καλύτερο να αναγνωρίζατε έντιμα και ανυπόκριτα, τη θέση και τον ρόλο του; Αν αντί να καταπνίξετε τη δυναμική του, δίνατε την ελευθερία να αναπτυχθεί, το όφελος δεν θα επέστρεφε στην κοινωνία μας;

Κυρίες και κύριοι συνάδελφοι, η βελτίωση της ποιότητας της παρεχόμενης εκπαίδευσης πρέπει να αποτελεί συνεχές στοίχημα, για την όποια πολιτική εξουσία, λόγω της ανυπολόγιστης προστιθέμενης αξίας, που αυτή επιφέρει.

Άρα, πρωταρχικός στόχος των κρατικών παρεμβάσεων θα πρέπει να είναι η αναβάθμιση της παιδείας, φυσικά, συνολικά. Σε αυτό το πλαίσιο, η ιδιωτική εκπαίδευση θα πρέπει να ιδωθεί, ως συμπληρωματικός πυλώνας στην εκπαίδευση και όχι, ως ανταγωνιστικό κομμάτι της.

Ολοκληρώνοντας, θα ήθελα να τονίσω ότι η ευελιξία είναι κάτι πολύ περισσότερο από μια εύηχη λέξη, είναι προαπαιτούμενη ικανότητα της σύγχρονης εποχής, για την αντιμετώπιση προκλήσεων και επίλυσης προβλημάτων, για την αποτελεσματική υλοποίηση της στρατηγικής της χώρας, σε όλους τους βασικούς τομείς.

Σε μια ελεύθερη οικονομία, σε μια ελεύθερη κοινωνία, οι όροι ποιότητας της παρεχόμενης διδασκαλίας δεν γίνεται να καθηλώνονται δεσμευτικά, στο όνομα μιας ισότητας προς τα κάτω. Αντιθέτως, το παρόν νομοσχέδιο ευαγγελίζεται για το μέλλον μια παιδεία, με όραμα την ισότητα προς τα πάνω. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Γκαρά.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε**.** Πριν από ένα μήνα, περίπου, συζητούσαμε ένα άλλο νομοσχέδιο του Υπουργείου Παιδείας, που είχε τον τίτλο «αναβάθμιση του σχολείου και άλλες διατάξεις». Σήμερα, έρχεται ένα καινούργιο νομοσχέδιο, το οποίο, ονομάζεται «εκσυγχρονισμός της ιδιωτικής εκπαίδευσης». Αυτό, που έρχεται, έντονα στο νου μου είναι ο Τζορτζ Όργουελ και το γνωστό του έργο «1984». Πρώτον, διότι, με αφορμή την πανδημία επιχειρήσατε, κυρία Υπουργέ, να βάλετε κάμερες, μέσα στις τάξεις και να μετατρέψετε τους μαθητές και τους εκπαιδευτικούς σε πρωταγωνιστές κάποιου ριάλιτι, φανερώνοντας, ουσιαστικά, την άγνοια, που έχετε, πάνω σε ζητήματα εκπαίδευσης. Όμως, ευτυχώς για όλους μας, το μέτρο αυτό καταργήθηκε στην πράξη. Το κατήργησε η ίδια η ζωή και, προφανώς, η αντίδραση της ελληνικής κοινωνίας.

Ο δεύτερος λόγος, όμως, που μου θυμίζετε τον Όργουελ, είναι ο τρόπος, με τον οποίο επιχειρείτε συνειδητά να παραποιήσετε το νόημα των λέξεων, θυμίζοντας τη γλωσσοκάθαρση και τη σύσταση της νέας ομιλίας, που περιγράφονται, στο εν λόγω έργο της παγκόσμιας λογοτεχνίας. Και εξηγώ: Στο προηγούμενο νομοσχέδιο, επαναφέρατε, μεταξύ άλλων, τη διαγωγή των μαθητών, εν έτει 2020. Αυξήσατε τους μαθητές, ανά τμήμα, από 22 σε 25 και όλο αυτό, εν μέσω πανδημίας. Οι ρυθμίσεις αυτές ονομάστηκαν από εσάς, «αναβάθμιση της δημόσιας παιδείας». Επίσης, επαναφέρατε την Τράπεζα Θεμάτων, που τη μοναδική χρονιά, που εφαρμόστηκε, στο εκπαιδευτικό μας σύστημα, στο παρελθόν, πετσόκοψε χιλιάδες μαθητές. Βάλατε, επιπλέον, περισσότερες εξετάσεις στο Γυμνάσιο, πρόβλεψατε τιμωρητικές διατάξεις για τους αναπληρωτές εκπαιδευτικούς, δημιουργήσατε ένα σχολείο δύο ταχυτήτων, υπονομεύοντας το δημόσιο σχολείο και κάνοντας το πιο ακριβό για τις λαϊκές οικογένειες, χτυπώντας τον πυρήνα των αναγκών της μέσης λαϊκής οικογένειας.

Παράλληλα, καταργήσατε το μάθημα της Κοινωνιολογίας, ακολούθησαν τα Καλλιτεχνικά και όλα αυτά, την επαναφορά, δηλαδή, αναχρονιστικών και αντιδραστικών ρυθμίσεων εσείς τη βαφτίσατε «αναβάθμιση του δημόσιου σχολείου».

Σήμερα, με το παρόν σχέδιο νόμου, συνεχίζετε στο ίδιο μοτίβο. Αυτή τη φορά, τη σκυτάλη παίρνει η ιδιωτική εκπαίδευση και ο «εκσυγχρονισμός», όπως τον βαφτίσατε και πάλι, με τη λογική της νέας ομιλίας, για την οποία, έγραφε ο Όργουελ και των λέξεων, που αποκόπτονται πλήρως από την αρχική τους σημασία.

Επαναφέρετε, λοιπόν, συνθήκες εργασιακής γαλέρας για τους εκπαιδευτικούς, στα ιδιωτικά εκπαιδευτήρια, που έχω την αίσθηση πως θα ζήλευε και ο πιο σκληρός τεχνοκράτης του Διεθνούς Νομισματικού Ταμείου. Κατά την τοποθέτησή σας, εδώ, κυρία Υπουργέ, επιχειρηματολογήσατε, επί μακρόν, υπέρ των απολύσεων εκπαιδευτικών. Απελευθερώνετε, λοιπόν, με το νομοσχέδιο τις απολύσεις και ο εκπαιδευτικός θα επιτρέπεται να απολύεται, άμεσα και αναιτιολόγητα, οποιαδήποτε στιγμή, μέσα στη χρονιά. Απελευθερώνετε το ωράριο και, με αυτόν τον τρόπο, μπορεί οι εκπαιδευτικοί να εργάζονται, από τις 8 το πρωί, μέχρι τις 10 το βράδυ, με διάσπαρτες ώρες διδασκαλίας, μέσα στην ημέρα. Για τις πρόσθετες εκπαιδευτικές δραστηριότητες, που προβλέπετε στο νόμο, θα αποφασίζει τα πάντα ο ιδιοκτήτης, ανεξάρτητα από οποιαδήποτε εκπαιδευτική ή παιδαγωγική αρχή.

Επίσης, επιχειρείτε να μονιμοποιήσετε και στα ιδιωτικά εκπαιδευτήρια το μοντέλο «μισή δουλειά - μισός μισθός». Άλλωστε, η Κυβέρνηση της Νέας Δημοκρατίας, αξιοποιώντας την πανδημία, επιχειρεί το μοντέλο αυτό σε όλους τους εργασιακούς χώρους. Επιπλέον, δίνετε τη δυνατότητα ο εκάστοτε σχολάρχης να είναι αυτός, που θα εφαρμόζει, επιπρόσθετα κριτήρια για την αξιολόγηση των εκπαιδευτικών, χωρίς να τίθεται κάποιο πλαίσιο, μέσα στο νόμο, ο οποίος προτείνεται.

Κλείνετε το μάτι, με αυτόν τον τρόπο, σε φαινόμενα αυταρχισμού εις βάρος των εκπαιδευτικών και όλοι μπορούμε να κατανοήσουμε τι σημαίνει για τη λειτουργία της εκπαίδευσης το να υπάρχουν εκπαιδευτικοί, οι οποίοι λειτουργούν, υπό τη σπάθη ή υπό το αυταρχικό βλέμμα και τις απαιτήσεις ενός σχολάρχη. Προτείνετε, όμως και το εξής παράδοξο, σε αυτό το νομοσχέδιο. Να επιτρέπεται η συμμετοχή του σχολάρχη στις συνελεύσεις των Συλλόγων Διδασκόντων. Αναρωτιέμαι από πού εμπνέεστε τέτοιες διατάξεις. Μεταξύ άλλων, στο παρόν σχέδιο νόμου, εισηγείστε διάταξη, που επιτρέπει τη συστέγαση των ιδιωτικών σχολείων, με κέντρα ξένων γλωσσών, με ΙΕΚ ή κολέγια.

Επιχειρείτε, δηλαδή, να δημιουργήσετε, με αυτόν τον τρόπο, εκπαιδευτήρια πολυκαταστήματα, «τα Mall της εκπαίδευσης» θα μπορούσαμε να τα ονομάσουμε. Επιβεβαιώνετε, για άλλη μία φορά, ότι η Νέα Δημοκρατία αντιμετωπίζει, δυστυχώς, τους μαθητές, πρώτιστα, ως «πελάτες» και όχι ως μαθητές. Δυστυχώς, αντιλαμβάνεστε το εκπαιδευτικό σύστημα, ως μία ευκαιρία, για να κάνετε δουλειές, για να κάνετε μπίζνες και να υπηρετήσετε όλα όσα σας φέρνουν έτοιμα - λόγω συμφερόντων - που εξυπηρετείτε. Άλλωστε, αρκετοί σχολάρχες προσφέρουν «παχυλές» χορηγίες στο Κόμμα της Νέας Δημοκρατίας και αυτό είναι τοις πάσι γνωστό.

Είναι προφανές, κυρίες και κύριοι συνάδελφοι, πως οι ισοπεδωτικές διατάξεις, που φέρνετε, τώρα, στην ιδιωτική εκπαίδευση, διατάξεις, που αρχίζουν να θυμίζουν σε αγριότητα εις βάρος των δικαιωμάτων των εργαζομένων, το δόγμα και τα όσα εφάρμοσαν οι νεοφιλελεύθεροι της σχολής του Σικάγο. Είναι βέβαιο, λέω, πως τα φέρνετε, τώρα, στα ιδιωτικά εκπαιδευτήρια, ως πρόπλασμα αντιδραστικών διατάξεων, που θα επιχειρήσετε να εφαρμόσετε και στη δημόσια εκπαίδευση. Υπάρχουν, άλλωστε, ήδη, «λαγοί – πολιτευτές» της Νέας Δημοκρατίας, που με άρθρα τους, αυτές τις ημέρες, μιλούν για το νέο ιδιωτικό σχολείο, που θα αλλάξει και το δημόσιο. Δεν είναι τυχαίο.

Δυστυχώς, και κλείνω, το υπό συζήτηση νομοσχέδιο δεν εκσυγχρονίζει, σε καμία περίπτωση, την ιδιωτική εκπαίδευση, παρά απορυθμίζει και τις εργασιακές σχέσεις, αλλά και τη φύση της ίδιας της εκπαίδευσης. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Γκαρά.

Το λόγο έχει η κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

 Κυρίες και κύριοι συνάδελφοι, σήμερα, έρχεται ένα νομοσχέδιο από την Κυβέρνηση της Νέας Δημοκρατίας, που είναι σε πλήρη αντίθεση με ό,τι διακηρύσσει τόσο καιρό.

Υποβαθμίζει σοβαρά την παρεχόμενη εκπαίδευση στα ιδιωτικά εκπαιδευτήρια και αναρωτιόμαστε, όταν διαλύονται οι εργασιακές σχέσεις των εκπαιδευτικών, όταν επιτρέπονται οι ελεύθερες και αναιτιολόγητες απολύσεις, καθώς και η βλαπτική μεταβολή των όρων εργασίας των ιδιωτικών εκπαιδευτικών, όταν έχουμε την απόσυρση κάθε εποπτείας του Υπουργείου Παιδείας, από τα ιδιωτικά σχολεία, όταν, με άλλα λόγια, ο εκπαιδευτικός θα δυσκολεύεται, ακόμα περισσότερο, να αναπνεύσει, πιεζόμενος από «το πόδι του σχολάρχη στο σβέρκο», αναρωτιόμαστε, ειλικρινά, τι είδους εκπαιδευτικό έργο θα προσφέρει στην τάξη του; Και να είσαστε σίγουροι, κυρίες και κύριοι συνάδελφοι της Πλειοψηφίας, ότι πολύ γρήγορα θα καταλάβουν και οι γονείς και οι «πελάτες», κατά την αγοραία αντίληψη σας, πόσο χαμηλώνει τον πήχη της ιδιωτικής εκπαίδευσης αυτός ο εξευτελισμός των δικαιωμάτων των λειτουργών της.

Σε ένα πράγμα θα σας δώσουμε δίκιο, ότι το παρόν νομοσχέδιο, πράγματι, συρρικνώνει τη φιλοσοφία σας και τη συμπυκνώνει κιόλας. Πλήρης αδιαφορία για το αγαθό της παιδείας. Μέγιστο ενδιαφέρον για τα κέρδη των σχολαρχών, που, άλλωστε, είναι σταθερή οικονομικοί χορηγοί και θαυμαστές της πολιτικής σας. Και με τα εργατικά δικαιώματα, τι γίνεται με αυτά; Στον Καιάδα! Σας το λέει η ΟΙΕΛΕ, βγάζει ανακοίνωση εναντίον των μέτρων σας η ΔΑΚΕ ιδιωτικών εκπαιδευτικών - όπως άλλωστε και στα προηγούμενα νομοσχέδια - είχατε απέναντι όλη την εκπαιδευτική κοινότητα των δικών σας δυνάμεων, συμπεριλαμβανομένων, αλλά δεν πτοείστε. Είσαστε αποφασισμένοι να αλλοιώσετε το εκπαιδευτικό τοπίο. Για την ακρίβεια, είσαστε αποφασισμένοι να το ισοπεδώσετε - οδοστρωτήρας - και να το κάνετε μαγαζί. «Μαγαζί μαύρης εργασίας», στην προκειμένη περίπτωση.

 Θεωρείτε νίκη της πολιτικής σας το ότι, πλέον, μόλις ψηφιστεί το σχέδιο νόμου σας, θα μπορούν οι εκπαιδευτικοί, «οικειοθελώς», να ζητούν μείωση του ωραρίου τους. Γιατί αυτό ήταν το πρόβλημα των εργαζόμενων στα ιδιωτικά εκπαιδευτήρια, πώς να δουλέψουν λιγότερο; Τόσα χρήματα παίρνουν; Θέλουν, διακαώς, να δουλεύουν λιγότερο και να πληρώνονται πιο λίγο;

Και, βέβαια, ισχυρίζεστε ότι δεν σας περνάει από το μυαλό, πως με αυτήν τη ρύθμιση του άρθρου 9, ο εκπαιδευτικός, πλέον, μένει ανυπεράσπιστος στους εκβιασμούς του εργοδότη με το εξής δίλημμα: Είτε απόλυση, είτε αποδοχή μικρότερου ωραρίου, για τις ώρες που στερείται, να προσλαμβάνεται κάποιος νεότερος συνάδελφος, πιο φθηνός, πιο υπάκουος, ενδεχομένως.

Φυσικά, σύμφωνα με τη λογική σας, απελευθερώνονται οι απολύσεις, το δήλωσε η κυρία Υπουργός, σε συνέντευξή της, «αδιανόητο να μην μπορεί ο εργοδότης να διαχειρίζεται το προσωπικό του».

 Έτσι, λοιπόν, επαναφέρετε με το άρθρο 10 τις αναιτιολόγητες απολύσεις, αφού προηγουμένως, έχετε ισχυριστεί, ότι οι απολύσεις στα ιδιωτικά σχολεία ήταν, με τη νομοθεσία του ΣΥΡΙΖΑ, σχεδόν αδύνατες. Ποια είναι η αλήθεια, τελικά; Ποια είναι η αλήθεια; Με το ισχύον νομικό καθεστώς, που καταργείτε, το 75% των προσφυγών των σχολαρχών έγινε δεκτό, από την αρμόδια ανεξάρτητη δημόσια επιτροπή και οι εκπαιδευτικοί απολύθηκαν.

Η Επιτροπή δεν συγκροτείται, στην πλειοψηφία της, από συνδικαλιστές, όπως, ψευδώς, ακούμε στα κανάλια, αλλά από δικαστικούς. Όμως, για τους σχολάρχες, το 75% δεν είναι αρκετό. Θέλουν το 100% και, κυρίως, θέλουν το φόβο της απόλυσης να επικρέμεται επί των εκπαιδευτικών, συνεχώς, ως «Δαμόκλειος Σπάθη», εξασφαλίζοντας την υπακοή τους, σε οτιδήποτε τους ζητείται. Και τι μπορεί αλήθεια να τους ζητηθεί;

Ας αναλογιστούμε ένα ελάχιστο παράδειγμα. Ο βαθμός 20 στο απολυτήριο του λυκείου σημαίνει τουλάχιστον 1.000 μόρια σε διαγωνισμούς του ΑΣΕΠ. Και αναρωτιόμαστε. Θεωρεί, πράγματι, κανείς ότι, στη βάση αυτού του δεδομένου, δεν θα υπάρχουν πιέσεις από γονείς και κατ' επέκταση, από σχολάρχες, στην κατεύθυνση της όσο δυνατόν υψηλότερης βαθμολογίας των μαθητών, στα ιδιωτικά εκπαιδευτήρια; Στην αγαπημένη ταινία «Το ξύλο βγήκε από τον παράδεισο», ο γονέας Παπασταύρου τηλεφωνούσε, τη δεκαετία του 1960, στο ιδιωτικό σχολείο της κόρης του, αξιώνοντας την απόλυση του καθηγητή των Αρχαίων, για ένα χαστούκι ! Και σας ρωτάμε. Αν, τότε, το χαστούκι ισοδυναμούσε, με απόλυση, εν έτει 2020, τα 1.000 μόρια του ΑΣΕΠ τι αξία θα έχουν στο χρηματιστήριο, που εγκαθιδρύει, δια του παρόντος νόμου, η Κυβέρνηση της Νέας Δημοκρατίας, εντός των ιδιωτικών σχολείων και σε βάρος, σε τελική ανάλυση, του 93% των μαθητών, που αποφοιτούν από δημόσια σχολεία, χωρίς το πορτοφόλι των γονιών τους να έχει τη δυνατότητα να πιέσει, για το 20, στον κύκλο σπουδών της αποφοίτησης;

Αλλά, από αυτή σας τη νομοθέτηση δεν εκπλήσσονται, παρά μόνο όσοι είναι αφελείς. Οι υπόλοιποι έχουμε καταλάβει και έχουν καταλάβει τι εννοείτε, με τη διαστροφή της λέξης «αριστεία». Στο δικό σας αξιακό κώδικα, «άριστος» σημαίνει ο έχων αρκετά παχυλό πορτοφόλι και τις κατάλληλες γνωριμίες, στις σωστές κρατικές θέσεις, ώστε να είναι, ενίοτε, διορισμένος ημέτερος, σε παχυλά αμειβόμενη θέση, ενίοτε πάλι, κρατικοδίαιτος επιχειρηματίας, με τα λεφτά, σε κάποιον φορολογικό παράδεισο. Αυτή είναι η αριστεία σας. Αυτή την αριστεία εγκαθιδρύετε στα ιδιωτικά σχολεία, την αριστεία του πελάτη, απέναντι στον οποίο ο καθηγητής, ο δάσκαλος, είναι πραγματικά ανυπεράσπιστος, αφού τον πρώτο και τον τελευταίο λόγο έχει ο σχολάρχης. Ο μέτοχος, που λειτουργεί, ως επιχειρηματίας, χωρίς βέβαια, το 24%, να τα λέμε κι αυτά, με μόνο κριτήριο το κέρδος, με το σχέδιο νόμου σας, του δίνετε τη δυνατότητα να συμμετέχει σε συνεδριάσεις Συλλόγου Διδασκόντων, στο σχολείο, που είναι ένα κατεξοχήν παιδαγωγικό όργανο, με αρμοδιότητες παιδαγωγικές, με αρμοδιότητες άσχετες, δηλαδή, με την κερδοφορία της επιχείρησης. Όμως, δεν αρκούσε στους μετόχους να πιέζουν, με τους υπόλοιπους τρόπους. Ένιωσαν την ανάγκη να συμμετέχουν και στην παιδαγωγική συνεδρίαση, όχι των εκπαιδευτικών, αλλά των υπαλλήλων τους. Γιατί ο Χ φιλόλογος, ο Ψ μαθηματικός, ο Ζ δάσκαλος, στα μάτια τους, δεν είναι, βέβαια, ένας επιστήμονας, που πλάθει ψυχές, προσφέροντας μύηση, σε αγαθά παιδείας, αλλά υπαλληλάκος, χωρίς δικαίωμα άρθρωσης και άποψης. Είναι ένα εργαλείο.

 Βέβαια, η νυν ηγεσία του Υπουργείου και κλείνω, κύριε Πρόεδρε, έσπευσε να ικανοποιήσει και αυτό το αίτημα των ιδιοκτητών των ιδιωτικών σχολείων. Είναι πολλά ακόμα, σε διάφορα άρθρα, και θα τα πούμε αναλυτικά και στις υπόλοιπες συνεδριάσεις.

Θα κλείσω με το εξής - και είναι ένα ερώτημα προς τους κυρίους και τις κυρίες συναδέλφους της Νέας Δημοκρατίας. Όταν, στη δημόσια διαβούλευση, για το νομοσχέδιο αυτό, το 85% των σχολίων, των comments, είναι εντελώς αρνητικά και το 15%, που είναι θετικά, προέρχονται από γνωστούς ημέτερους, σε διατεταγμένη υπηρεσία, δεν σας ανησυχεί καθόλου ότι μπορεί, τελικά, να σας βλάψει το αντιεκπαιδευτικό σας σχέδιο;

Το ερώτημα, βέβαια, είναι ρητορικό, κυρίες και κύριοι συνάδελφοι, όταν απευθύνεται, σε αλαζόνες, που κατέχουν θέσεις εξουσίας. Όμως, η κοινωνία έχει μνήμη και δεν θα αργήσει να το διαπιστώσει. Σας ευχαριστώ, κύριε Πρόεδρε.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σκούφα.

**ΕΛΙΣΑΒΕΤ (ΜΠΕΤΤΥ) ΣΚΟΥΦΑ:** Ευχαριστώ, κύριε Πρόεδρε. Θέλω και εγώ, με τη σειρά μου, να αναφερθώ, σήμερα, κατ’ αποκλειστικότητα, μόνο στο πλήθος των εργασιακών κατακρεουργήσεων, που εισάγει το συγκεκριμένο νομοσχέδιο. Ουσιαστικά, ο μοναδικός σκοπός αυτού του νομοσχεδίου είναι να μετατραπούν τα ιδιωτικά σχολεία, σε κυψέλες εργοδοτικής αυθαιρεσίας και μάλιστα, σε βάρος της ποιότητας του παρεχόμενου εκπαιδευτικού έργου. Εκπαιδευτικός και εργαζόμενος, γενικά, ο οποίος δεν είναι ικανοποιημένος, κυρία Υπουργέ, με τις συνθήκες εργασιακής του σχέσης, με τις συνθήκες διαβίωσής του, με τις απολαβές του, δεν είναι αποδοτικός και αποτελεσματικός, για να χρησιμοποιήσω ένα από τα δόγματα του νεοφιλελευθερισμού, που μάλλον όλη η Κυβέρνηση ξεχνάτε.

 Πάμε, τώρα, συγκεκριμένα. Όσον αφορά στη νέα εργασιακή κατηγορία των ιδιωτικών εκπαιδευτικών μειωμένου ωραρίου, τους εκπαιδευτικούς αυτούς, τους χωρίζετε σε δύο κατηγορίες. Αφενός, σε αυτούς, που, «οικειοθελώς», εντός πάρα πολλών εισαγωγικών, δηλώνουν, ότι θέλουν, τάχα, να εργαστούν, με λιγότερες ώρες και, άρα, υποβάλλουν σχετική αίτηση, όχι, όμως, πλέον στο Διευθυντή Εκπαίδευσης, αλλά, μόνο στο διευθυντή της σχολικής μονάδας. Και εδώ εγείρεται ένα ερώτημα: Γιατί αποκλείετε, όπως ίσχυε, μέχρι τώρα, την αναγκαστική αυτοπρόσωπη παρουσία του ιδιωτικού εκπαιδευτικού, στο Διευθυντή Εκπαίδευσης; Μήπως, επειδή ο δεύτερος συνιστά εξωτερικό πρόσωπο προς τη σχολική μονάδα και, άρα, μήπως και προφανώς, μπορεί να κρίνει αντικειμενικά, αν όντως συντρέχουν οι προϋποθέσεις «οικειοθελούς» δήλωσης μειωμένου ωραρίου ή μήπως αυτή η δήλωση αποτελεί, όπως ειπώθηκε και πρέπει να τονιστεί πολλάκις, προϊόν εργοδοτικής πίεσης;

 Πάμε παρακάτω. Εισάγετε μία ακόμη κατηγορία ιδιωτικών εκπαιδευτικών μειωμένου ωραρίου και μάλιστα, χωρίς να προβλέπεται η οικειοθελής τους προσχώρηση σε αυτήν τη νέα μορφή εργασίας. Τι λέτε, λοιπόν; Λέτε, στο άρθρο 9 του προκείμενου νομοσχέδιου, ότι όσοι εκπαιδευτικοί δεν καλύπτουν το πλήρες ωράριο, θα έχουν και μειωμένες αποδοχές. Μάλιστα. Πέρα από το ότι εφαρμόζετε, κατά γράμμα και πλήρως, το δόγμα του Υπουργού Εργασίας, του κυρίου Βρούτση, ο οποίος εισήγαγε, σαν την απόλυτη καινοτομία, το πρόγραμμα «Συνεργασία», το οποίο επιδοτεί την αεργία ή επιδοτεί τη μισή εργασία, με μισό μισθό και μισή ζωή, πέρα από αυτό το γεγονός, θα πρέπει να μας διευκρινίσετε τι θα γίνει και με το διοριστήριο. Θα υπάρξει η τροποποίηση του διοριστηρίου, σε αυτή τη δεύτερη περίπτωση ή μήπως θα είναι ο ιδιωτικός εκπαιδευτικός, με το διοριστήριο, με πλήρες ωράριο και στα μουλωχτά και στα κρυφά, θα δουλεύει μισές ώρες για μισό μισθό ή ακόμη περισσότερο πλήρες ωράριο, με μισό μισθό; Ποιος θα το ελέγξει αυτό, αν δεν υπάρξει τροποποίηση διοριστηρίου;

 Στο ίδιο ακριβώς άρθρο, στην ίδια ακριβώς παράγραφο, στην 9 α΄, κάνετε λόγο ξαφνικά, για δυνατότητα του ιδιοκτήτη, του εργοδότη – σχολάρχη, να μπορεί να προσλαμβάνει περισσότερους εργαζόμενους μειωμένου ωραρίου της ίδιας ειδικότητας. Δηλαδή, τι θέλετε να μας πείτε, κυρία Υπουργέ;

Θέλετε να νομιμοποιήσετε τη νεοφιλελεύθερη, πάλι, επιταγή ότι ο σχολάρχης θα έχει δέκα φιλολόγους, με 10 ώρες εργασίας, εβδομαδιαίως, με μειωμένους μισθούς και με μειωμένα δικαιώματα; Δεν έχω βρει ούτε στην Αιτιολογική Έκθεση κάποιον σαφή λόγο, για ποιο λόγο δίνεται αυτή η δυνατότητα.

Επίσης, να αναφερθώ στο θέμα της αθρόας εισαγωγής αναιτιολόγητων απολύσεων, όσον αφορά στην ιδιωτική εκπαίδευση. Διότι δεν έφτανε το γεγονός ότι πάλι ο αγαπητός κύριος Βρούτσης, εν μέσω Θέρους ή τέλος Θέρους ή πριν κλείσει η Βουλή, το περασμένο καλοκαίρι, στο «παρά πέντε» - για να μην πω στο «και πέντε» - έφερε τρεις ντροπιαστικές, αντεργατικές, εργατικό-εγκληματικές τροπολογίες, η μία εκ των οποίων καταργούσε το βάσιμο λόγω απόλυσης, που είχε εισάγει η Κυβέρνηση ΣΥΡΙΖΑ ! Δεν σας φτάνει αυτό, το εισάγετε και στα ιδιωτικά σχολεία, υπάγοντας όλο το σύνολο των ιδιωτικών εκπαιδευτικών, σαν να μην είναι εκπαιδευτικοί λειτουργοί, μόνο κάτω από τις ρυθμίσεις του εργατικού δικαίου και της εργατικής νομοθεσίας.

Και θέλω να τελειώσω, με το εξής και ευχαριστώ, κύριε Πρόεδρε.

Καταργείτε, όπως βλέπουμε και από τις τροποποιούμενες και καταργούμενες διατάξεις, την ανεξάρτητη Επιτροπή, η οποία, επί 40 χρόνια και συγκεκριμένα, από το νόμο 682 του 1977, γνωμοδοτούσε για το αν η καταγγελία της σύμβασης εργασίας ήταν καταχρηστική ή νόμιμη. Ο λόγος, μάλλον, είναι προφανής, διότι, πάντα, τουλάχιστον, ενοχλούσε η παρουσία ενός εκπροσώπου της Ομοσπονδίας Ιδιωτικών Εκπαιδευτικών και Λειτουργών, της ΟΙΕΛΕ. Άρα, καταργείτε, τώρα, την Επιτροπή, για να στερήσετε κάθε εργατικό δικαίωμα από τους συναδέλφους εκπαιδευτικούς του ιδιωτικού τομέα. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Σκούφα. Το λόγο έχει ο κ. Λοβέρδος.

**ΙΩΑΝΝΗΣ – ΜΙΧΑΗΛ ( ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Επιτρέψτε μου, καταρχάς, να σας συγχαρώ για την ψυχραιμία, με την οποία αντιμετωπίζετε τις εντάσεις, στη σημερινή συνεδρίαση της Επιτροπής. Είναι σημαντικό ο Πρόεδρος να επιδεικνύει τέτοια ψυχραιμία και να αποφορτίζεται η ένταση, η οποία δεν βοηθάει κανέναν, νομίζω.

Πάμε τώρα στο νομοσχέδιο. Μου αρέσει, που συμμετέχω, σε αυτήν εδώ την Επιτροπή, διότι η Επιτροπή Μορφωτικών Υποθέσεων ασχολείται με θέματα του Υπουργείου Παιδείας και Πολιτισμού. Είναι δύο Υπουργεία, τα οποία ασχολούνται με την παιδεία και τον πολιτισμό και προκαλούν και τις πιο έντονες ιδεολογικές και πολιτικές αντιπαραθέσεις. Έχω την εκτίμηση ότι περισσότερο και από την οικονομία, οι περισσότερες διαφορές, που μπορεί να έχουμε εμείς, που ανήκουμε στο χώρο της κεντροδεξιάς και του φιλελευθερισμού, με την Αριστερά, είναι σε αυτούς τους τομείς, ιδίως της εκπαίδευσης και του εκπαιδευτικού συστήματος και γενικότερα, σε ό,τι έχει σχέση με την παιδεία και τον πολιτισμό. Και πράγματι, δεν είχα καμία απολύτως αμφιβολία ότι γι’ αυτό εδώ το νομοσχέδιο, όπως και για τα υπόλοιπα νομοσχέδια του Υπουργείου Παιδείας, θα είχαμε έντονες αντιπαραθέσεις. Δεν είναι κακό, είναι θεμιτό.

Ξέρετε, σε μια δημοκρατία, ο καθένας αναπτύσσει τις απόψεις του, παρουσιάζει τις ιδεολογικοπολιτικές του θέσεις και τελικά, ο μεγάλος κριτής είναι ο ίδιος ο ελληνικός λαός. Και υπήρξε ο ελληνικός λαός κριτής των θέσεων αυτών, διότι, ως γνωστόν, τα νομοσχέδια, τα οποία έχει φέρει το Υπουργείο Παιδείας, είναι νομοσχέδια, τα οποία βασίζονται στο εκπαιδευτικό πρόγραμμα της Νέας Δημοκρατίας, προεκλογικά, το οποίο επικροτήθηκε από τους Έλληνες ψηφοφόρους, πριν από ένα χρόνο.

Κατανοώ και τη μεγάλη διαφορά, που μας χωρίζει με τον ΣΥΡΙΖΑ, σε ό,τι αφορά την ιδιωτική εκπαίδευση. Είναι κεντρικό σημείο ότι η ιδιωτική εκπαίδευση, στο μυαλό των αριστερών είναι κάτι πολύ κακό. Ό,τι είναι ιδιωτικό είναι και πολύ κακό και αν μπορούσαμε να το καταργήσουμε, θα το καταργούσαμε. Αν ήταν δυνατόν να κάνουμε όλους τους Έλληνες δημοσίους υπαλλήλους, θα το κάναμε – έχει γίνει, άλλωστε, από την Αριστερά, σε άλλες περιόδους και ξέρουμε πού οδήγησε, σε άλλες χώρες. Λοιπόν, αυτό είναι μια αντίληψη δική σας, σεβαστή, δεν συμφωνούμε, με αυτή την αντίληψη, έχουμε εντελώς διαφορετική.

Θέλουμε μια ελεύθερη, παραγωγική, διεσπαρμένη αντίληψη για την παιδεία, όπως και για την οικονομία. Ξέρετε, το είχα πει και στο προηγούμενο νομοσχέδιο του Υπουργείου Παιδείας, στην Ελλάδα, η ιδεολογικοπολιτική άποψη, η οποία είχε επικρατήσει, από το 1974 και έπειτα, δεν είναι της λεγόμενης δεξιάς ή της φιλελεύθερης παράταξης, είναι της Αριστεράς. Η Αριστερά μπορεί να μην κατείχε την εξουσία, στο παρελθόν, αλλά είχε επιβληθεί ιδεολογικοπολιτικά και στα θέματα της εκπαίδευσης, ιδίως, από το 1978, που η τότε Κυβέρνηση της Νέας Δημοκρατίας είχε αποσύρει το νόμο 815. Υπήρξε πλήρης επικράτηση των ιδεολογικών πολιτικών απόψεων της Αριστεράς, σε ό, τι αφορά τη δημόσια και ιδιωτική εκπαίδευση, γι’ αυτό και επιχειρήθηκε, ουσιαστικά, με έμμεσο τρόπο, και όπως σωστά είπε η κυρία Πιπιλή, αν δεν ήμασταν μέλος της Ευρωπαϊκής Ένωσης, θα είχαν καταργήσει, πλήρως, τα ιδιωτικά σχολεία, όπως δεν επέτρεψαν, ποτέ, να γίνουν ιδιωτικά πανεπιστήμια, με αποτέλεσμα, σήμερα, τα παιδιά μας, που δεν πέτυχαν στις πανελλήνιες εξετάσεις, που μόλις τελείωσαν, να υποχρεωθούν να πάνε στην Κύπρο, στην αδελφική χώρα Κύπρο, αλλά δεν παύει να είναι άλλη χώρα, για να σπουδάσουν, δίνοντας τα χρήματα της Ελλάδας στην Κύπρο. Καλά κάνει η Κύπρος! Γιατί είναι έξυπνοι οι Κύπριοι και βγάζουν ένα σωρό λεφτά από τα ιδιωτικά πανεπιστήμια, ενώ εμείς τα χάνουμε αυτά τα λεφτά, από την εμμονή και την ιδεοληψία, κατά τη γνώμη μου, της Αριστεράς.

Ειπώθηκε, με πολύ περιφρονητικό τρόπο, η λέξη «σχολάρχες», πολύ υποτιμητικά λέγεται, σαν να είναι μαστροποί. Αν έλεγες «μαστροποί ή σχολάρχες», το ίδιο πράγμα ακούγεται στα αυτιά μου, έτσι όπως το είπαν, περιφρονητικά, οι Βουλευτές του ΣΥΡΙΖΑ. Θέλω να σας θυμίσω ότι σχολάρχης, όπως τον αποκαλείτε, ήταν ο Μπερζάν, ήταν ο Μωραΐτης, ήταν ο Ι.Μ. Παναγιωτόπουλος, φυσιογνωμίες της εκπαίδευσης. Στα ιδιωτικά σχολεία, έχουν διδάξει φυσιογνωμίες, εγώ είχα την τιμή και την τύχη, με υποτροφία - γιατί δίνουν και υποτροφίες - να σπουδάσω, όπως και τα παιδιά μου, στο Κολλέγιο Αθηνών, όπου εκεί είχαμε καθηγητές τον Κοντοστάθη και τον Καλοκαιρινό, καθηγητές, που προήρχοντο, από την Αριστερά, που δεν τους προσλάμβανε η δικτατορία ή το δημόσιο σχολείο, γιατί υπήρχαν τα φαινόμενα εκείνα του πιστοποιητικού κοινωνικών φρονημάτων. Ο Κοντοστάθης και ο Καλοκαιρινός ήταν στο Κολέγιο και διέπρεψαν, ως καθηγητές. Γι’ αυτό καλό είναι να μη μιλάμε για τα ιδιωτικά σχολεία.

Μην ξεχνάμε, άλλωστε, ότι οι περισσότεροι και από το χώρο της Αριστεράς προσπαθούν να μπούνε σε αυτά τα σχολεία και καλά κάνουν, γιατί είναι, προφανώς, καλύτερα από τα δημόσια σχολεία, όπως κατάντησαν, με τις καταλήψεις της Αριστεράς και με την υποβάθμιση και τον ισοπεδωτισμό της Αριστεράς. Γι΄ αυτό και προσπαθούν, ακόμα και στελέχη της Αριστεράς να βάλουν τα παιδιά τους στα κολλέγια και στους «σχολάρχες», όπως τους αποκαλείτε και με κόστος. Ξέρετε, σε ένα ιδιωτικό σχολείο, εάν δεν είναι καλοί οι δάσκαλοι, γιατί αυτοί θα μείνουν, ο σχολάρχης, όπως τον αποκαλείτε, δεν θέλει να κρατήσει τους «ντενεκέδες». Θέλει τους καλούς καθηγητές, γιατί, αλλιώς, θα του φύγουν οι γονείς. Θα πουν, «Γιατί να πληρώνω ένα σκασμό λεφτά για τους «ντενεκέδες» καθηγητές; Θέλω τους καλύτερους».

Θα επισημάνω μόνο δύο κουβέντες, επειδή τις άκουσα, προηγουμένως, από δύο συναδέλφους του ΣΥΡΙΖΑ. Η κυρία Γκαρά μίλησε για «μεγάλο αδελφό». Να της υπενθυμίσω, όταν μιλάει για «μεγάλο αδερφό», να ξέρει πότε γράφτηκε και κάτω από ποιες συνθήκες ο «Μεγάλος αδελφός» του Όργουελ. Γράφτηκε, το 1948, επηρεασμένος από το σοβιετικό καθεστώς του Στάλιν, γι΄ αυτό καλύτερα να μην αναφέρεστε σε πράγματα, που δεν γνωρίζετε καλά. Επίσης, θα παρακαλέσω και την κυρία Χρηστίδου, που μίλησε για «μαγαζιά», που θέλει να κάνει η Κυβέρνηση της Νέας Δημοκρατίας τα σχολεία, τη λέξη «μαγαζί» μην τη χρησιμοποιείτε. Εσείς κάνατε «μαγαζί» την Κυβέρνηση και το Μαξίμου! Αφήστε το, λοιπόν, ποια είναι μαγαζιά και ποια δεν είναι. Σας ευχαριστώ πολύ και θα επανέλθω αύριο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Ευχαριστώ, κύριε Πρόεδρε. Κυρίες και κύριοι συνάδελφοι, κυρίες Υπουργοί, μετά την ομιλία του κυρίου Λοβέρδου, τι να σημειώσω και τι να συμπληρώσω εγώ περί «μαγαζιών»; Ήταν μία ομιλία επί του νομοσχεδίου. Να πω, όμως, δικαίωμά του. Για το ΣΥΡΙΖΑ ό,τι είναι ιδιωτικό είναι κακό και ό,τι είναι δημόσιο είναι καλό. Για τη Νέα Δημοκρατία ό,τι είναι ιδιωτικό είναι καλό και ό,τι είναι δημόσιο είναι για πέταμα; Γιατί αυτό άκουσα από τον κύριο Λοβέρδο. Είπε, αφού είναι καλύτερα τα ιδιωτικά, γιατί στα δημόσια γίνονται καταλήψεις κ.λπ. Αλλά, αν αυτό ισχύει, γιατί ανεβαίνει, συνέχεια, ο αριθμός των μετακλητών για το δημόσιο και μάλιστα, όχι με ορισμένο χρόνο, αλλά για να μείνουν, αλλά αφού θα φύγει ο Υπουργός; Έτσι, έχω μία απορία. Γιατί δίνονται τόσα λεφτά, κρυφά ή φανερά, από το δημόσιο προς ιδιώτες; Εδώ πέρα, λίγο να προσέχουμε τι λέμε, τουλάχιστον, σε αυτή την Επιτροπή Μορφωτικών Υποθέσεων, που έχει σημασία.

Άκουσα και λέγεται, κατά κόρον αυτό, λέγεται και από μία συγκεκριμένη πτέρυγα της Νέας Δημοκρατίας, ότι η Αριστερά επικράτησε στη δημόσια εκπαίδευση. Γι΄ αυτό δεν ήθελε ιδιωτική εκπαίδευση, γι΄ αυτό δεν έγιναν εν τέλει και τα ιδιωτικά πανεπιστήμια, όπου εκεί αρχίζει όλο αυτό, για το διαφυγόν κέρδος, από τη μία μεριά, αλλά και από την άλλη μεριά, ότι φεύγουν τα παιδιά μας και λοιπά. Τα έχουμε εξαντλήσει αυτά τα θέματα και δεν πέρασε από την αναθεώρηση του Συντάγματος, ευτυχώς.

Ας έρθουμε, λοιπόν, στο παρόν νομοσχέδιο. Τι μας είπε η κυρία Κεραμέως, η Υπουργός; Μας παρουσίασε ένα νομοσχέδιο, το οποίο δεν προστατεύει αυτό, που έχει υποχρέωση να προστατέψει η Πολιτεία και το Υπουργείο Παιδείας, το δημόσιο χαρακτήρα της ίδιας της παιδείας, της παιδείας και την ισότητα όλων, το δημόσιο χαρακτήρα, ότι είναι δημόσιο αγαθό. Όπου και εάν δίνεται, από όπου και να χορηγείται αυτό το αγαθό, είναι δημόσιο αγαθό και εξασφαλίζει την ισότητα μαθητών και μαθητριών, κυρίως, όμως, εκπαιδευτικών. Αυτό πρέπει να προστατέψει το Υπουργείο Παιδείας. Δεν είναι να προστατέψει – και εγώ δεν το λέω ούτε υποτιμητικά ούτε μη υποτιμητικά τον όρο «σχολάρχης» – τους ιδιοκτήτες.

Εδώ έχουμε ένα νομοσχέδιο, που μετατρέπει την παιδεία, η οποία παρέχεται, από τα ιδιωτικά σχολεία, σε εμπόρευμα και αυτό εντάσσεται, σε ένα ενιαίο στρατήγημα της Νέας Δημοκρατίας, το οποίο έφτιαξε και άρχισε να διαμορφώνει ο ΙΟΒΕ, από το 2011. Το συνέχισαν διάφορα στελέχη της Νέας Δημοκρατίας και ο ίδιος ο νυν Πρωθυπουργός, όταν μίλησε για τους μαθητές - πελάτες.

Άρα, λοιπόν, εδώ με αυτό το νομοσχέδιο, το πρώτο είναι ότι από την ιδιωτική εκπαίδευση χορηγείται εμπόρευμα. Αυτό είναι η ουσία και φαίνεται από χίλια δυο άρθρα, τα οποία θα συζητήσουμε, φαντάζομαι, όταν θα κάνουμε την κατ’ άρθρον συζήτηση.

Δεύτερον, ότι οι εκπαιδευτικοί δεν είναι λειτουργοί του δημόσιου αγαθού, που λέγεται «παιδεία», αλλά είναι εργαζόμενοι μιας ιδιωτικής επιχείρησης. Λέτε, συνέχεια, ότι κυριάρχησε η Αριστερά, στη Μεταπολίτευση. Γιατί, στο Σύνταγμα του 1975, άραγε – κάντε αυτό το ερώτημα στον εαυτό σας – με Κυβέρνηση Νέας Δημοκρατίας, επί δεξιάς κυβέρνησης, γιατί κατοχυρώθηκε το συνταγματικό δικαίωμα της παιδείας και από την ιδιωτική εκπαίδευση, άρα και τα δικαιώματα των εκπαιδευτικών, ως λειτουργών, ως εκπαιδευτικών, για αναρωτηθείτε το λίγο.

Τι ήθελε να κάνει τότε ο νομοθέτης, ο δεξιός νομοθέτης; Να κατοχυρώσει ότι η παιδεία είναι «αγαθό» και οι εκπαιδευτικοί «λειτουργοί», να κατοχυρώσει τα δικαιώματά τους. Γιατί; Γιατί υπήρξε, τη δεκαετία του 1960 και τις προηγούμενες δεκαετίες και μάλιστα, με νόμους της Κατοχής – εδώ, κύριε Λοβέρδο, θα σας εγκαλέσω και εγώ, αφού σας αρέσει η Ιστορία και το ιστορικό πλαίσιο, διαβάστε τη λίγο, κατοχικός νόμος ήταν αυτός, που έκοβε τα δικαιώματα των εκπαιδευτικών και μετά, το διάταγμα της χούντας ήταν αυτό, που έκοβε τα δικαιώματα των εκπαιδευτικών, σε ιδιωτικά σχολεία. Έρχεται, λοιπόν, το 1975, η Μεταπολίτευση και στο πλαίσιο του εκδημοκρατισμού, στο πλαίσιο της ελευθερίας, αλλά της ελευθερίας νοούμενης, ως ισότητας, γιατί ελευθερία, χωρίς ισότητα, συγνώμη συναδέλφισσες και συνάδελφοι, δεν υπάρχει. Κυρίες και κύριοι συνάδελφοι, συγνώμη για το «συναδέλφισσες», θα πείτε ότι είναι βαρβαρισμός αριστερός.

Άρα, λοιπόν, εδώ τι φτιάχνετε, κυρία Κεραμέως, με το νομοσχέδιο αυτό; Φοβισμένους, ευάλωτους εκπαιδευτικούς. Κάποια συνάδελφος υπενθύμισε την ταινία «Το ξύλο βγήκε από τον παράδεισο», ο κύριος Παπασταύρου «βεβαίως-βεβαίως», άλλος Παπασταύρου αυτός. Αυτό ήρθε να διορθώσει, με τους φοβισμένους καθηγητές, γιατί ήταν παιδιά πλούσιων οικογενειών.

Είπε ο κ. Λοβέρδος ότι είμαστε εναντίον των ιδιωτικών σχολείων. Όχι, κύριε Λοβέρδο, θα συμφωνήσω μαζί σας, σε ένα πράγμα. Επί χούντας και επειδή στα δημόσια σχολεία, δεν μπορούσαν οι άνθρωποι να μιλήσουν ελεύθερα, διώκονταν, σε ειδικές συνθήκες. Τότε, ήταν άθλιο το δημόσιο σχολείο, όταν οι καθηγητές δεν μπορούσαν να μιλήσουν. Βεβαίως, κάποια ιδιωτικά σχολεία πρόσφεραν στέγη, πρόσφεραν δυνατότητα για γράμματα σε παιδιά και όταν ήρθε η Μεταπολίτευση είπε «αυτό σε όλα τα παιδιά, δημόσια και ιδιωτικά, με τους ίδιους όρους, ίδιους κανόνες, με την ίδια νομοθεσία, υπό την εποπτεία του Υπουργείου Παιδείας».

Δεν φέρνετε καμία καινοτομία, κυρία Κεραμέως. Προχωράτε λίγο περισσότερο το νόμο Κοντογιαννόπουλου του 1990 και του Αρβανιτόπουλου του 2013. Το κάνετε, ακόμα χειρότερο. Απολύσεις. Σας άκουγα, τα έχω σημειώσει, αλλά δεν προλαβαίνω, θα τα πω στην κατ΄ άρθρον συζήτηση, ήταν σαν να νομιμοποιούσατε, όχι «σαν να», αλλά επιχειρηματολογούσατε, υπέρ των απολύσεων.

Πείτε μου τι σημαίνει «ευέλικτο ωράριο» για έναν εκπαιδευτικό; Πάει ένας εκπαιδευτικός και λέει στον ιδιοκτήτη «Συγνώμη, εγώ δεν θέλω να δουλεύω οχτάωρο, θέλω να δουλεύω πεντάωρο» και θα του πει ο ιδιοκτήτης «βεβαίως, θα σου μειωθεί ο μισθός, εκτός και αν πας το απόγευμα». Συν το ότι φτιάχνετε αυτά τα σουπερμάρκετ – σουπερμάρκετ στην κυριολεξία – και δεν σας πειράζει η ελευθερία της ιδιωτικής πρωτοβουλίας; Γιατί κλείνετε έτσι, με αυτόν τον τρόπο, τα φροντιστήρια. Δεν είναι δικό μου θέμα, εγώ εδώ στη Βουλή, τη δημόσια Παιδεία υπερασπίζομαι, το αγαθό της Παιδείας. Εκεί δεν σας πειράζει η ιδιωτική πρωτοβουλία, καθόλου και η ελευθερία;

Αυτό το νομοσχέδιο είναι ένα προσχέδιο, φτιάξατε τον ένα πυλώνα, πρότυπα και πειραματικά, τώρα, ιδιωτικά σουπερμάρκετ, που τα έχουμε όλα και συμφέρουν ! Θα μιλήσουμε και για τους γονείς, αν τους συμφέρει να μειώνεται το ωρολόγιο πρόγραμμα των διδακτικών ωρών και να βάζετε το απόγευμα διάφορες δραστηριότητες, που θα τις πληρώνουν χρυσάφι, γιατί αυτά υπήρχαν, κυρία Κεραμέως και σε εμάς και με όλους τους υπόλοιπους νόμους, υπήρχαν αυτά.

Αλλά, θα ήθελα να τελειώσω, λέγοντας ένα πράγμα. Έχετε ευθύνη, κυρία Κεραμέως, για τα νομοσχέδια, που καταθέτετε και ψηφίζονται και γίνονται νόμοι. Έχετε ευθύνη, για μία παιδεία, την οποία μετατρέπετε, αποφασιστικά και σταθερά, προς ένα εμπόρευμα ανισότητας, που θα ενισχύσει την ανισότητα ανάμεσα στις κοινωνικές τάξεις. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Μακρή.

**ΖΩΗ (ΖΕΤΤΑ) ΜΑΚΡΗ:** Ευχαριστώ, κύριε Πρόεδρε και εσάς και τους συναδέλφους μου. Καταρχάς, θέλω κι εγώ, όπως ο κ. Λοβέρδος, να σας συγχαρώ, για τον τρόπο, που ασκείτε τα καθήκοντά σας και τηρείτε τη διαδικασία και δεν φιμώνετε τους συναδέλφους. Να πούμε και κάτι άλλο, δεν είναι κακό να ανταποκρίνεται κανείς στα καθήκοντά του. Ανταποκρίνεστε, λοιπόν, κύριε Πρόεδρε και πολύ σωστά.

Πράγματι, κυρία Κεραμέως, κυρία Ζαχαράκη, έχετε ευθύνη, πολύ σωστά, είπε η κυρία Αναγνωστοπούλου, έχετε ευθύνη και εγώ χαίρομαι, που η ευθύνη αυτή οδηγεί, σε πράξεις νομοθετικές και σε πρωτοβουλίες τέτοιες, για τις οποίες, εμείς καμαρώνουμε. Το νομοσχέδιο, το οποίο συζητούμε, σήμερα, το περιεχόμενό του, ανταποκρίνεται, πλήρως και απολύτως, στον τίτλο του. Είναι ένα εκσυγχρονιστικό νομοσχέδιο, εκσυγχρονίζει την ιδιωτική εκπαίδευση και όντως, οι ρυθμίσεις του έχουν επείγοντα χαρακτήρα. Είναι η δεύτερη νομοθετική πρωτοβουλία σας. Η πρώτη αφορούσε στη δημόσια εκπαίδευση και η σημερινή στην ιδιωτική. Ιδεοληπτικές στρεβλώσεις, που εγκλώβιζαν, δυσκόλευαν, αν δεν ακύρωναν την ιερή και σημαντική αποστολή των ιδιωτικών σχολείων, που είναι η παροχή εκπαίδευσης υψηλού επιπέδου, πάντα, υπό τον έλεγχο και τις ευλογίες του αρμόδιου Υπουργείου, εκλείπουν, με τη σημερινή σας πρωτοβουλία.

Το Υπουργείο παρεμβαίνει στον ευαίσθητο χώρο, που υπέστη αναρίθμητα δεινά, από τις ψευδαισθήσεις και τις ιδεοληψίες των εξουσιών. Υπήρξαν αρμόδιοι, που άλλοι, με περισσότερο και άλλοι με λιγότερο μένος, μυωπικά και αναχρονιστικά, δεν ενίσχυσαν την εκπαίδευση, αλλά ενίσχυσαν τον έλεγχό της, δεν ενθάρρυναν καινοτόμες πρωτοβουλίες, αλλά πρόσθεσαν γραφειοκρατία. Διοικητικές παρεμβάσεις και διαδικαστικοί περιορισμοί, εγκλώβισαν τον ευαίσθητο αυτό χώρο, που έχει άλλους ρυθμούς και άλλα σχέδια, από εκείνους, που θέλουν ολοκληρωτική επικράτηση του κράτους. Το κράτος δεν επιβάλλεται παντού, με το στανιό, μόνον ο νόμος. Ο κρατικός παρεμβατισμός, η τραγική, δηλαδή, διάθεση κομματικών Υπουργών να ελέγξουν την εκπαίδευση, που θα έχει παντού την υπογραφή τους, με αυτή τη νομοθετική πρωτοβουλία σας, κυρίες Υπουργοί, περιορίζεται, στον απολύτως απαραίτητο κρατικό έλεγχο, στην επιβεβλημένη κρατική εποπτεία. Ενισχύεται η αυτονομία, επιτρέπεται η ευελιξία και δεν εγκλωβίζεται η ιδιωτική πρωτοβουλία. Η καλύτερη διαχείριση του ανθρώπινου δυναμικού, η κατάργηση της παραλυτικής ακαμψίας, που δεν εξυπηρετεί σε παιδαγωγικούς, αλλά σε συνδικαλιστικούς στόχους, είναι ο σκοπός του νομοθετήματος.

Η αξιολόγηση, τόσο δαιμονοποιημένη και τόσο απαραίτητη, εισάγεται και καθιερώνεται. Σωστή και επιβεβλημένη η ρύθμιση, προς όφελος και της εκπαιδευτικής κοινότητας, προς όφελος και του τελικού αποδέκτη, του εκπαιδευόμενου, κυρία Αναγνωστοπούλου. Η αξιολόγηση δεν είναι, ποτέ, μα, ποτέ, σε βάρος των καλών και φιλότιμων εκπαιδευτικών και η ασφαλιστική δικλείδα του δικαστικού ελέγχου τυχόν καταχρηστικής συμπεριφοράς, σε βάρος εκπαιδευτικού, εξορθολογίζει το σύστημα, μειώνει τις στρεβλώσεις, καλύπτει τυχόν θιγόμενους εκπαιδευτικούς. Η μείωση του ωραρίου, η πρόσθετη αμειβόμενη απασχόληση και αυτές οι ρυθμίσεις βοηθούν τους εκπαιδευτικούς, βοηθούν την ιδιωτική εκπαίδευση. Και επιμένω στους εκπαιδευτικούς, γιατί η ποιότητα ενός σχολείου, είτε δημόσιου είτε ιδιωτικού, εξαρτάται από το εκπαιδευτικό δυναμικό του. Οι επιστήμονες αυτοί, οι πνευματικοί αυτοί άνθρωποι, πρέπει να εκτιμώνται από την κοινωνία και να προστατεύονται από την πολιτεία. Και σας συγχαίρω, που αυτό το φροντίζετε και το πετυχαίνετε, προς όφελος και των τελικών αποδεκτών, των μαθητών, γιατί αυτή είναι η ευθύνη σας.

 Το ίδιο ορθά νομοθετείτε, για πρώτη φορά, τη συστηματική διδασκαλία ειδικών μαθημάτων, στα δημόσια σχολεία, που είτε εδιδάσκοντο πλημμελώς είτε παντελώς, πάλι προς όφελος των μαθητών, πάλι προς όφελος της προόδου. Αναλάβατε, κυρίες Υπουργοί, τις ευθύνες σας και προστατεύσατε, με την πρωτοβουλία σας αυτή, τη νομίμως και αξιοπρεπώς λειτουργούσα ιδιωτική εκπαίδευση, τη θωρακίσατε και την ενισχύσατε. Συγχαρητήρια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Μπαραλιάκος.

**ΞΕΝΟΦΩΝ ΜΠΑΡΑΛΙΑΚΟΣ:** Ευχαριστώ, κύριε Πρόεδρε. Κυρία Υπουργέ, κυρία Υφυπουργέ, κυρίες και κύριοι συνάδελφοι, το νομοσχέδιο, που συζητάμε σήμερα και έρχεται προς ψήφιση στην Ολομέλεια της Βουλής, την επόμενη εβδομάδα και αφορά τον εκσυγχρονισμό της ιδιωτικής εκπαίδευσης, αποδεικνύει ότι το Υπουργείο Παιδείας διαθέτει μια ολιστική θεώρηση, για το εκπαιδευτικό σύστημα και εφαρμόζει ένα συγκεκριμένο σχέδιο εκπαιδευτικής μεταρρύθμισης. Δεν αρκείται, σε αποσπασματικά μπαλώματα, δεν προβαίνει, σε αναποτελεσματικά πειράματα, στις πλάτες και τις αγωνίες των μαθητών, των γονέων και των διδασκόντων. Αν μελετήσει κανείς, άλλωστε, τη φιλοσοφία όλων των νομοθετικών πρωτοβουλιών, που έχει αναλάβει η ηγεσία του Υπουργείου Παιδείας, διαπιστώνει, με ευκολία, τη συνέπεια, ως προς τις ιδεολογικές μας αρχές όσο και για τη συνοχή, στη διαμόρφωση ενός σύγχρονου εκπαιδευτικού συστήματος, που εναρμονίζεται, με τις ανάγκες και τις προκλήσεις της ψηφιακής εποχής και των νέων τεχνολογιών, χωρίς να απεμπολεί το ρόλο του για τη σφυρηλάτηση ανθρώπων, με χαρακτήρα, αγωγή και κριτική σκέψη.

 Έτσι, μετά τη θεσμοθέτηση της Εθνικής Αρχής Ανώτατης Εκπαίδευσης και την ψήφιση του νομοσχεδίου, για την αναβάθμιση του σχολείου, συνεχίζουμε τη νομοθετική μας παρέμβαση και στην ιδιωτική εκπαίδευση. Οι διατάξεις, που ρυθμίζουν το κανονιστικό πλαίσιο των ιδιωτικών σχολείων, διαπνέονται από φιλελεύθερο πρόσημο, ευνοούν την ιδιωτική πρωτοβουλία, μειώνοντας, ταυτόχρονα, τον κρατικό παρεμβατισμό, που δημιουργεί ασφυξία στα ιδιωτικά σχολεία και σπάει αποστήματα δεκαετιών. Ακόμα, προσδίδει ευελιξία και αυτονομία, στις εκπαιδευτικές μονάδες να διαμορφώσουν, πιο ελεύθερα και δημιουργικά, το διευρυμένο ωρολόγιο πρόγραμμα. Εμπλουτίζουν, κατ’ αυτόν τον τρόπο, την ποιότητα του παρεχόμενου εκπαιδευτικού υλικού, με έμφαση στην καινοτομία, απαλλάσσουν τις οικογένειες από επιπρόσθετες έγνοιες και απομειώνουν τον κίνδυνο επιχειρηματικού ρίσκου, που συνυπάρχει, με τη δραστηριότητά τους.

 Συνοψίζοντας, στις βασικές αλλαγές, που κομίζει το υπό συζήτηση νομοσχέδιο, αξίζει να σταθούμε στην ευελιξία, που παραχωρείται, στα ιδιωτικά σχολεία να καθορίζουν, με περισσότερη αυτονομία, το ωρολόγιο πρόγραμμα. Στη δυνατότητα να διαχειρίζονται, με πιο ορθολογικό τρόπο, το ανθρώπινο δυναμικό τους, αλλά και στην ευκαιρία, που δίνεται, στους εκπαιδευτικούς των ιδιωτικών σχολείων να απασχολούνται και σε άλλες εργασίες παρόμοιου τύπου, ενισχύοντας το εισόδημά τους. Ακόμα, στην ενίσχυση της ελευθερίας των ιδιωτικών σχολείων να αξιοποιήσουν, αρτιότερα, τις εγκαταστάσεις και τις υποδομές τους. Πράγματι, το τρίπτυχο, που διατρέχει το συγκεκριμένο νομοσχέδιο, στηρίζεται στις έννοιες της εμπιστοσύνης, της ευελιξίας και της προστασίας. Άλλωστε, η σχέση εμπιστοσύνης, μεταξύ της πολιτείας και των ιδιωτικών σχολείων πρωτοβάθμιας και δευτεροβάθμιας εκπαίδευσης, από κοινού, με την αρωγή των γονέων και των διδασκόντων, είναι το κλειδί για τη διαρκή αναβάθμιση των σπουδών και των παρεχόμενων υπηρεσιών.

Κυρίες και κύριοι συνάδελφοι, το παρόν νομοσχέδιο συμπληρώνει ένα ακόμη κομμάτι του παζλ, στο όραμά μας για ένα σύγχρονο, καινοτόμο και ευέλικτο σχολείο, σε όλες τις εκφάνσεις του. Πραγματοποιεί τις προγραμματικές μας δεσμεύσεις, χωρίς ιδεολογικές ενοχές, υπερβαίνοντας παρωχημένα στεγανά, που ταλανίζουν επί δεκαετίες την ιδιωτική και δημόσια παιδεία. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Κύριε Πρόεδρε, κυρίες και κύριοι συνάδελφοι, είμαι ιδιαίτερα ευτυχής, που τους τελευταίους λίγους μήνες συμμετέχω στην Επιτροπή Μορφωτικών Υποθέσεων της Βουλής, που έχει τα θέματα παιδείας και πολιτισμού, στα οποία με ιδιαίτερη ικανοποίηση συμμετέχω.

 Όσον αφορά τις θέσεις της Κυβέρνησης και της Ν.Δ., τις εξέφρασαν, με τον καλύτερο τρόπο, με εξαιρετικές εισηγήσεις, από πλευράς της Κυβέρνησης η κυρία Υπουργός και από την πλευρά της Κοινοβουλευτικής Ομάδας της Ν.Δ., η Εισηγήτριά μας. Δεν θεωρώ αναγκαίο να σπαταλήσω τον χρόνο μου στο να προβώ σε αναλύσεις, περισσότερο, για τα άρθρα και την ουσία του νομοσχεδίου, που είναι η βασική μία: Έρχεται, σαν συνέχεια της συνέπειας της Κυβέρνησής μας, που από χρόνια, πριν τις εκλογές, ήταν στις προγραμματικές μας δεσμεύσεις να αναβαθμίσουμε την ελληνική παιδεία, η οποία ταλανίζεται και υποβαθμίζεται πολύ, τα τελευταία 40 χρόνια.

 Έτσι, μέσα σε ένα χρόνο, κατάφερε η Κυβέρνηση και το Υπουργείο Παιδείας, λίγο καιρό πριν, να φέρει το πολύ σημαντικό νομοσχέδιο για το δημόσιο σχολείο και σήμερα, ολοκληρώνει την πρώτη παρέμβαση, με αυτά, που αποφασίζονται, για το ιδιωτικό σχολείο.

Είχα σκεφτεί να πω ότι η Εισήγηση του εκπροσώπου της Αξιωματικής Αντιπολίτευσης ήταν, στην αρχή, σε θετική κατεύθυνση. Ιδιαίτερα, οι αναφορές του για τις προτάσεις στα σχολεία, λόγω των επιπτώσεων του covid, αλλά να πούμε και μερικά πράγματα, επειδή είμαστε της ίδιας πολιτικής γενιάς, με τον κύριο Εισηγητή της Αξιωματικής Αντιπολίτευσης, εμείς οι φιλελεύθεροι, ποτέ, δεν πιστεύαμε στην πάλη των τάξεων. Πιστεύαμε στην πάλη των ιδεών. Όταν ειπώθηκε πριν, ότι μετά τη Μεταπολίτευση, που αποκαταστάθηκε η δημοκρατία και η ελευθερία στην Ελλάδα, ότι κυριαρχούσε ιδεολογικά η Αριστερά και, αν θέλετε, ενίοτε, χρησιμοποιώντας και μεθόδους βίας και τρομοκρατίας, στα πανεπιστήμια, ήταν, γιατί υπήρχε δυσαναλογία στη λαϊκή έκφραση, στα πανεπιστήμια, με την κοινωνία. Με την πάροδο των χρόνων και αφού δοκιμάστηκαν οι πρακτικές της ιδεολογίας των σοσιαλιστικών και μαρξιστικών κόμματων, στην Ελλάδα και το εξωτερικό, γι’ αυτό μιλάμε, σήμερα, ότι στην πάλη των ιδεών, επικρατεί η φιλελεύθερη ιδεολογία, δικαιώθηκαν οι πολιτικές και πρακτικές και στην Ελλάδα και στην Ευρώπη και σε όλο τον κόσμο.

Εμείς την ισότητα την αντιλαμβανόμαστε, σαν ίσες ευκαιρίες. Θέλουμε ισότητα προς τα πάνω και όχι ισοπέδωση προς τα κάτω, που οδηγούν οι δικές σας πολιτικές και αυτό διασφαλίζεται και με την αριστεία, για την οποία μιλήσαμε και άλλες φορές και στο προηγούμενο νομοσχέδιο. Εμείς θέλουμε και το δημόσιο και το ιδιωτικό σχολείο. Πιστεύουμε στη συνύπαρξη, μέσα από τον ανταγωνισμό και την ευγενή άμιλλα, βελτιώνονται και τα δύο. Γι’ αυτό και προβλέψαμε στο νομοσχέδιο, για το δημόσιο σχολείο, για πρότυπα σχολεία, για πειραματικά σχολεία και όλα αυτά θα μας πάνε μπροστά, σαν Ελλάδα και σαν κοινωνία.

Λίγα για το «σχολάρχης» και το «λυκειάρχης». Σχολάρχης. Επίτηδες, θέλετε να δημιουργήσετε άλλο ένα τείχος ιδεολογικής αντιπαράθεσης. Να γίνει ο συνειρμός «σχολάρχης – σχολαρχείο», κατά το «πειθαρχείο». Εμείς πιστεύουμε στην κοινοβουλευτική αστική πολυκομματική δημοκρατία, που έγινε, μετά το 1974. Σε καμία περίπτωση, δεν θέλουμε μεθόδους σχολαρχείου- πειθαρχείου και όλα αυτά, που έχετε στο μυαλό σας.

Ήθελα να πω, κ. Φίλη, όταν είπα ότι είπατε αρκετά σωστά, δυστυχώς, όμως η γενιά μας, όταν είναι να ομολογήσει κάποια πράγματα, έχει και παλινδρομήσεις στο παρελθόν και είναι δύσκολο, το αντιλαμβάνομαι. Ειδικά εσείς οι πολιτικοί της δικιάς μας γενιάς και των παλαιότερων, είναι δύσκολο να ξεπεράσετε εαυτούς και υπάρχουν αυτές οι οπισθοχωρήσεις. Εσείς δεν είστε ή όσοι έχουν τα ίδια αφηγήματα με εσάς, που καταργήσατε τους όρους του «λυκειάρχη» και του «γυμνασιάρχη»; Αυτά έγιναν, μετά το ’80, όταν το μεγαλύτερο κακό, που έγινε στην Ελλάδα, ήταν στην παιδεία. Δεν υπάρχει ο λυκειάρχης. Γιατί να μη λέμε: «Κύριε λυκειάρχη» και να λέμε «Κύριε διευθυντή» ή το ίδιο για τον «γυμνασιάρχη»; Τώρα εσείς μας λέτε, σήμερα, για «σχολάρχη».

Επομένως, η Κυβέρνηση πατάει καλά. Βασίζεται στο ότι οι αξίες της ελευθερίας, της δημοκρατίας, η ελεύθερη σκέψη, η αριστεία, όλα αυτά δημιουργούν ίσες ευκαιρίες για τους περισσότερους πολίτες και μέσα από αυτές τις ευκαιρίες, όλοι μπορούν να πάνε μπροστά. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ :** Κύριε Πρόεδρε, κυρίες Υπουργοί, ένα χρόνο μετά την ανάληψη των καθηκόντων σας, μας παρουσιάζετε, πράγματι, ένα νομοσχέδιο, το οποίο είναι επετειακό και ουσιαστικά, μας υπενθυμίζει την πολιτική της Κυβέρνησής σας, για την εκπαίδευση. Ταυτόχρονα, όμως, με έκπληξη, βλέπω, ότι το κομμάτι της διαβούλευσης – που θεωρείται ότι είναι το μεγαλύτερο στοιχείο δημοκρατίας – από την Εισηγήτρια έχει χαρακτηριστεί, ως «ελεεινή», διότι η πλειοψηφία των σχολίων είναι αρνητική γι’ αυτό το νομοθέτημα. Και από την άλλη μεριά, με πολύ μεγάλη έκπληξη, διαπιστώνω, ότι το Προεδρείο επιλέγει να μην καλέσει τους φορείς εκείνους, που, στην πλειοψηφία τους, έχουν σταθεί αντιπολιτευτικά, απέναντι από το νομοσχέδιο. Και θα έλεγα ότι αυτό είναι σε ακριβή αντιπαράθεση – επειδή είμαστε παλιά μέλη της Επιτροπής Μορφωτικών – με πρακτικές της προηγούμενης περιόδου, όπου εσείς, κύριε Πρόεδρε, πρωταγωνιστούσατε και για περισσότερο χρόνο, αλλά και για πολύ περισσότερες συμμετοχές από τους φορείς, οι οποίοι εκαλούντο. Θα έλεγα και η ίδια η κυρία Υπουργός, αλλά αυτό είναι πλέον ιστορία.

Μας μίλησε η κυρία Υπουργός, ότι το πρόβλημα είναι οι στρεβλώσεις. Και ήθελα να τη ρωτήσω. Στρεβλώσεις, αγκυλώσεις, είναι, κυρία Υπουργέ, η διατήρηση της εργασιακής ειρήνης και της ασφάλειας των εκπαιδευτικών, που εργάζονται, στα ιδιωτικά σχολεία; Και πώς θα εξασφαλίσει κανείς την ποιότητα του προγράμματος, που είναι άρρηκτα συνδεδεμένη με την ασφάλεια, που πρέπει να αισθάνεται ο εκπαιδευτικός; Είναι αγκύλωση η λειτουργικά και συνταγματικά κατοχυρωμένη εποπτεία της Πολιτείας, η οποία παραχωρείται στα ιδιωτικά συμφέροντα και στους σχολάρχες; Υπερυθμίζει το νομοσχέδιο που υπήρχε;

Αυτό το οποίο γίνεται με το νομοσχέδιο, που καταθέτετε, είναι, ουσιαστικά, η ανατροπή όλων των εργασιακών σχέσεων και λύνετε, πολύ περισσότερο, τα χέρια των ιδιοκτητών να προχωρούν ελεύθερα σε απολύσεις, δίχως αιτιολογία και δίχως κανέναν έλεγχο. Και μάλιστα, στοιχηματίζω, κυρία Υπουργέ, πως στο όνομα της πανδημίας και της υγειονομικής κρίσης, που, δυστυχώς, κατά πάσα πιθανότητα, είναι μπροστά μας, πολλά ιδιωτικά σχολεία θα προβούν σε απολύσεις και σε αλλαγή του εργασιακού πλαισίου, όπως υπάρχουν καταγγελίες ότι έγινε, στο προηγούμενο χρονικό διάστημα. Και μάλιστα, σε αυτή τη συγκεκριμένη στιγμή, αντί να σταθείτε στο πλευρό των λειτουργών, αποφασίζετε να δημιουργήσετε ένα θεσμικό πλαίσιο, ώστε οι σχολάρχες να μπορούν να το κάνουν ανενόχλητοι. Και επειδή η κυρία Εισηγήτρια της Νέας Δημοκρατίας είπε, αν υπάρχουν τέτοια θέματα, με τα ιδιωτικά σχολεία, ήδη, να της καταθέσω μία επιστολή – που μπορεί να είναι σε γνώση της – από ιδιωτικούς εκπαιδευτικούς σχολικών μονάδων των Ιωαννίνων, όπου δείχνει την πλήρη καταστρατήγηση, ήδη, των δικαιωμάτων. Και μάλιστα, όταν καταφεύγουν και γίνονται ένορκες διοικητικές εξετάσεις, δεν ολοκληρώνεται η διαδικασία, με τα πειθαρχικά συμβούλια, που εδώ και πολλά χρόνια δεν λειτουργούν, για να βρουν το δίκιο τους.

Επομένως, ήδη, υπήρχε πρόβλημα, στην ιδιωτική εκπαίδευση και προβλέπεται ότι τα πράγματα θα γίνουν πολύ χειρότερα. Απελευθερώνει τους τίτλους σπουδών από τον απαραίτητο κρατικό έλεγχο και θέτει ζήτημα νομιμότητας στην έκδοσή τους, αμφισβητώντας, παράλληλα, την ισονομία μεταξύ των μαθητών των δημοσίων και των ιδιωτικών σχολείων. Ξαναθυμίζω αυτό που είπε ο Εισηγητής μας. Τα απολυτήρια των ΤΕΕ της Άρτας. Πήραν όλοι 20, διορίστηκαν όλοι στο δημόσιο, με τίτλους πλαστούς. Είναι κάτι, που μας ακολουθεί όλους και πρέπει να το έχουμε πολύ σοβαρά υπόψη μας.

Δυστυχώς, το νομοσχέδιο, το οποίο φέρατε, είναι ένα εξόφθαλμα σαφές νομοσχέδιο υπέρ των ιδιοκτητών των ιδιωτικών σχολείων και κατά πλειοψηφία, στέκεται απέναντι στην κοινωνία, στους εκπαιδευτικούς, στους μαθητές και στις οικογένειες. Αυτό προκύπτει από όλους τους φορείς, τους μεγάλους φορείς, ΓΣΕΕ, ΑΔΕΔΥ, ΟΙΕΛΕ, ΔΟΕ, ΕΚΑ, ΑΣΓΜΕ. Ακόμη και η ΔΑΚΕ του ιδιωτικού τομέα στέκεται απέναντι. Όπως είπα και πριν, αυτό αποτυπώθηκε και στη δημόσια διαβούλευση.

Έχει κάποια σημασία; Η άποψή μου είναι ότι ναι, έχει πολύ μεγάλη σημασία. Διότι φαίνεται ότι, παρότι υπάρχει αυτή η μαζική αντίδραση, έχετε αποφασίσει να ανταποδώσετε τις χάρες στα ιδιωτικά συμφέροντα, που σας στήριξαν και βεβαίως, αυτό έχει δημοσιευτεί. Προκύπτει ότι ιδιοκτήτες ιδιωτικών σχολείων, με καταγεγραμμένα στοιχεία, στην Επιτροπή Διαφάνειας, στη «Διαύγεια», χρηματοδότησαν με ποσό, πάνω από 100.000 ευρώ, το Κόμμα σας, στην προεκλογική περίοδο. Αν αυτό δεν αποτελεί για εσάς ηθικό πρόβλημα, τότε πώς μπορώ να το ονομάσω;

 Και προχωρώ. Είπατε ότι το κύριο θέμα αυτής της ευπλαστότητας, που πρέπει να υπάρξει στα ιδιωτικά σχολεία, είναι ο εργοδότης να μπορεί να διαχειριστεί το προσωπικό του. Και τι προβλέπετε; Την καταστρατήγηση κάθε παιδαγωγικής αρχής και των εργασιακών δικαιωμάτων των εκπαιδευτικών. Ένα χειραγωγούμενο σώμα, αφού προβλέπεται να συμμετέχει ο ιδιοκτήτης και οι μέτοχοι, πιθανώς και γονείς, αρκεί να έχουν την εκπαιδευτική ιδιότητα και να έχουν αποφασιστικό ρόλο, στη συνέλευση του Συλλόγου Διδασκόντων, που χάνει το ρόλο του και απλώς, του γνωστοποιούνται οι αποφάσεις.

Ειπώθηκε από πολλούς, το παράδειγμα «του Θεμιστοκλέως, βεβαίως – βεβαίως». Ειπώθηκε ότι φτιάχνετε πολυκαταστήματα εκπαίδευσης – σε αυτό στέκονται πολλοί απέναντι σας – με συνθήκες εργασιακής ζούγκλας, για όλες τις βαθμίδες της εκπαίδευσης και βεβαίως, ότι ο στόχος σας, δεν είναι μόνο το ιδιωτικό σχολείο, αλλά και το δημόσιο, αφού αυτό καλύπτει, μόνο το 5% - 7% του μαθητικού πληθυσμού. Να λειτουργήσει, δηλαδή, το νομοσχέδιο, ως η ατμομηχανή της αντιδραστικής μεταρρύθμισης, για το σύνολο της εκπαιδευτικής πραγματικότητας, στην πρωτοβάθμια και δευτεροβάθμια εκπαίδευση.

Υπάρχει βιβλιογραφία, υπάρχουν δημόσιες τοποθετήσεις της Νέας Δημοκρατίας. Θα έχω φαντάζομαι τη δυνατότητα, σε κάποια άλλη συνεδρίαση, να αναφερθώ, αναλυτικά, σε αυτό.

Θα ήθελα, όμως, να τελειώσω με τρεις παρατηρήσεις. Μία προς την κυρία Κεφαλίδου, που είπε, αν έκανε κάτι ο ΣΥΡΙΖΑ, σε αυτό το χρονικό διάστημα, για να ενισχύσει τη δημόσια εκπαίδευση. Διαλέγω δύο, κυρία Κεφαλίδου, την ενίσχυση των ΕΠΑΛ, που οδήγησε, σε μείωση του πληθυσμού, που πήγαινε προς τα ιδιωτικά κολλέγια και στα ΙΕΚ – με καταγεγραμμένα στοιχεία – και δεύτερον, την αύξηση των παιδιών με ειδικές εκπαιδευτικές και άλλες ανάγκες, από 60.000 σε 110.000, σε ένα πλαίσιο δύσκολο, όπου νομοθετήσαμε και την υποχρέωση των ιδιωτικών σχολείων να παίρνουν παιδιά, που έχουν τέτοιου τύπου αναπτυξιακές ανάγκες και μαθησιακά προβλήματα.

Το άρθρο 20, στο οποίο αναφέρθηκε η Εισηγήτρια της Νέας Δημοκρατίας, εμείς λέμε ότι είναι ένα «δωράκι» προς τους κολεγιάρχες και τους ιδιοκτήτες των ιδιωτικών σχολείων, για να προσελκύσουν μαθητές και σπουδαστές, χωρίς τους περιορισμούς, που θέτει η χώρα μας προς τις άδειες διανομής των αλλοδαπών. Και δεν το λέμε μόνο εμείς.

Τελειώνω, με δύο σχόλια. Ειπώθηκε εδώ, ότι όποιος πληρώνει, παίρνει καλές υπηρεσίες, αυτά που πληρώνεις, αυτά παίρνεις. Θα μου επιτρέψετε να πω ότι εγώ δεν συμφωνώ, με αυτή την προσέγγιση και μάλιστα, χρησιμοποιήθηκε, ως παράδειγμα και το θέμα των ιδιωτικών νοσοκομείων. Θα πρέπει να σας πω, ότι σε καιρούς κορονοϊού, για να μην αναφερθώ στους προηγούμενους μνημονιακούς χρόνους, τα δημόσια νοσοκομεία έδωσαν τη δυνατότητα να σωθούν ανθρώπινες ζωές, δίνοντας τη δυνατότητα, σε δύο εκατομμύρια ανασφάλιστους να έχουν προσβασιμότητα, σε στοιχειώδεις υγειονομικές υπηρεσίες. Μόνο ο δημόσιος τομέας και το ΕΣΥ στάθηκαν, απέναντι σ’ αυτή την πολύ μεγάλη κρίση, σε αντίθεση με τον ιδιωτικό τομέα της Υγείας, που απαίτησε διπλάσια χρήματα, για να διαθέσει μονάδες εντατικής θεραπείας, για να χρησιμοποιηθούν, όχι για τον Covid, αλλά για άλλα περιστατικά, που απαίτησε και πήρε 30 εκατομμύρια ευρώ, για να διενεργεί τεστ, τα οποία έστελνε στο Ινστιτούτο Παστέρ ! Αυτή τη στιγμή, νομοθετείτε ότι για να δουλέψουν οι τουριστικές περιοχές και τα ξενοδοχεία καραντίνας, κατά παρέκκλιση κάθε νομοθεσίας, θα αποσπώνται γιατροί από δημόσια θεραπευτήρια, νοσοκομεία, δηλαδή, για να καλύψουν αυτές τις ανάγκες. Από την άλλη μεριά, το δημόσιο πανεπιστήμιο με θέσεις, που δόθηκαν από το Υπουργείο Υγείας, διότι δεν υπήρχαν πολλές θέσεις στο Υπουργείο Παιδείας, κατάφερε να στελεχώσει τις ιατρικές σχολές, που πρωταγωνίστησαν, στην αντιμετώπιση αυτής της πανδημίας, που είναι και εδώ και θα είναι μπροστά μας, διότι έστησαν και σημαντικά πανεπιστημιακά εργαστήρια, κάτω από πολύ δύσκολες συνθήκες.

Ένα τελικό σχόλιο. Είπατε, κύριε Πρόεδρε, ότι αυτά, που έθεσε εδώ ο Εισηγητής μας, ήταν εκτός θέματος, για το τι κάνουμε στα σχολεία, την επόμενη μέρα. Η θέση της Αξιωματικής Αντιπολίτευσης ήταν και πριν ότι θα πρέπει όλοι να συνεννοηθούμε και να συζητήσουμε, στην Επιτροπή Μορφωτικών Υποθέσεων, με ποιον τρόπο θα προσεγγίσουμε αυτό το πολύ σοβαρό θέμα. Η κυρία Υπουργός δεν το είχε αποδεχτεί, στην πρώτη φάση. Θεωρώ ότι είναι ευκαιρία, σήμερα, εδώ, ειπώθηκε και από άλλους Εισηγητές, να συζητηθούν αυτά τα πολύ σοβαρά θέματα, διότι ο Εισηγητής μας κατέθεσε πολύ συγκεκριμένες προτάσεις για το πώς θα αντιμετωπίσουμε τα προβλήματα της επόμενης μέρας. Και να πω και κάτι; Αν δεν είναι η Βουλή ο χώρος, που θα συζητούμε αυτά τα πράγματα, πού θα τα συζητούμε; Στα τηλεοπτικά παράθυρα; Εκτός εάν η Κυβέρνηση έχει αποφασίσει, από μόνη της να παίρνει τις αποφάσεις και εμείς να είμαστε χειροκροτητές. Να θυμίσω ότι η Αξιωματική Αντιπολίτευση, στην κρίση αυτή του κορονοϊού, στάθηκε, με πολύ μεγάλη υπευθυνότητα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κυρία Τζούφη. Είναι δεκτή η πρόταση, που κάνατε, να γίνει μία συζήτηση. Να συνεννοηθούμε με την ηγεσία του Υπουργείου Παιδείας, την Υπουργό, τους Υφυπουργούς, πότε μπορούν. Νομίζω, στο τέλος Αυγούστου, μετά το κλείσιμο της Βουλής, μπορεί να γίνει μία συζήτηση, μία συνεδρίαση γι΄ αυτό το θέμα.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Κύριε Πρόεδρε, τότε, θα είναι αργά. Την ερχόμενη εβδομάδα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα δούμε, αν γίνεται και την επόμενη εβδομάδα, αν προλαβαίνουμε, είναι θέμα καθαρά τεχνικό και χωροταξικό, γιατί έχει νομοσχέδια του Ψηφιακής και του Υγείας.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν αφορά εμάς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αφορά το χώρο. Αν υπάρχει η δυνατότητα και αν μπορεί το Υπουργείο Παιδείας, γιατί όχι.

 Τον λόγο έχει ο κύριος Μπούμπας, από την Ελληνική Λύση.

 **ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Καλωσορίζω και την κυρία Υπουργό και την κυρία Υφυπουργό, σε ένα θέμα, το οποίο είναι πάρα πολύ σημαντικό, έχει να κάνει με το μέλλον των παιδιών μας, όπως όταν συζητούσαμε για την αναβάθμιση του σχολείου και άλλες διατάξεις, εδώ μιλάμε για την αναβάθμιση της ιδιωτικής εκπαίδευσης και ό,τι αυτό συνεπάγεται.

Ανάμεσα στο δημόσιο χαρακτήρα του σχολείου και στον ιδιωτικό, ο συνδετικός κρίκος πρέπει να είναι η παιδεία. Το έχω πει, άλλο παιδεία, άλλο εκπαίδευση. Ένας μεγάλος συγγραφέας και ψυχολόγος, ο Σκίνερ, είχε πει ότι «η παιδεία είναι το μόνο, που μένει, όταν όλα όσα έχουμε μάθει, θα έχουν ξεχαστεί». Άρα, λοιπόν, εγώ θέλω να έχω μια καλή εκπαίδευση, γιατί, σίγουρα είναι αδήριτη ανάγκη, ξέρετε, να πάμε σε αναβάθμιση των σχολείων, γενικότερα και του δημόσιου και του ιδιωτικού τομέα.

Θέλει προσοχή, θέλει κοινωνική συναίνεση, δεν θέλει εφησυχασμό, διότι η ιστορία τρέχει, η γνώση τρέχει και πρέπει να εμπλουτίζεται, αλλά εδώ, θα επικαλεστώ και κάτι το οποίο έρχεται από την αρχαία Κίνα, στο τότε εκπαιδευτικό σύστημα, γιατί υπάρχουν πολλά ρητά και γνωμικά, που μπορούν να μας δώσουν πραγματικά διδάγματα, μέσα από την παιδεία και την εκπαίδευση. «Όταν σου λέω κάτι, το ξεχνάς», λένε οι Κινέζοι. «Όταν σου το δείξω, ίσως το θυμηθείς, όταν όμως το βιώσεις, θα το θυμάσαι». Και το λέω αυτό, γιατί το σχολείο είναι για να δίνει βιώματα και δεν είναι κάτι άλλο. Βιώματα, που τα παιδιά θα αποκτήσουν, αντιγόνα – αντισώματα, για το τι θα συναντήσουν στη ζωή.

Πάμε, όμως, να δούμε τώρα, γιατί το νομοσχέδιο αυτό, βλέπω ότι έχει και θετικά και αρνητικά σημεία. Για παράδειγμα, λέτε μέσα, κύριοι του Υπουργείου, κυρία Υπουργέ, κυρία Υφυπουργέ, ότι θα αξιοποιούνται οι κτιριακές εγκαταστάσεις. Το θέμα είναι πώς. Μην μετατρέψουμε αυτές κτιριακές εγκαταστάσεις, ούτε σε ξενοδοχείο, ούτε σε bungalows. Και το λέω έτσι, κάνοντας ένα σχήμα λόγου. Θέλει προσοχή.

Λέτε για άλλες λοιπές δραστηριότητες, για παράδειγμα, με μία έρευνα, που έχει γίνει για τους εκπαιδευτικούς, ανά τον κόσμο, και έρχεται από τη Γερμανία. Δεν είναι τυχαίο, που οι εκπαιδευτικοί μπορεί να έχουν δεχτεί πολλά πυρά, ξέρετε, ότι κάθονται στη ραστώνη του θέρους, κάθονται κατά τους θερινούς μήνες. Αυτό συμβαίνει, σε όλα τα μήκη και πλάτη του πλανήτη, αλλού λιγότερο, αλλού περισσότερο. Στην Γερμανία, ο εκπαιδευτικός κάθεται για δύο εβδομάδες, έχει όμως τη λεγόμενη «γιορτή της πατάτας», για παράδειγμα, τον Οκτώβριο. Άρα, λοιπόν, αν υπολογίσουμε το χρονικό διάστημα εργασίας ενός εκπαιδευτικού, δεν είναι τυχαίο, που ο εκπαιδευτικός, μαζί με τα παιδιά, πρέπει να απέχει, κατά τη ραστώνη του θέρους. Επειδή, λέτε σε ένα σημείο, ότι θα υπάρχουν δραστηριότητες και κατά τους θερινούς μήνες. Η προσωπική μου άποψη είναι, ότι διαφωνώ. Το παιδί να μην έχει επαφή με το σχολείο, να κάνει μία ανάπαυλα το καλοκαίρι, που την χρειάζεται ψυχοσωματικά, για να αγαπήσει αυτό που λέγεται «σχολείο».

 Εάν πάμε, έτσι, στην αρχαία Ελλάδα, θα θυμηθούμε τον κυνικό φιλόσοφο, Διογένη που έλεγε: «Παιδεία τοιςμεν νέοις σωφροσύνη, τοις δε πένησι πλούτος, τοις δε πλουσίοις κόσμος». Αυτό νομίζω, τα εμπεριέχει όλα. Δηλαδή, η παιδεία για το φτωχό είναι πλούτος, για τον πλούσιο είναι κόσμημα και για τους νέους είναι η λογική, η σωφροσύνη, είναι κάτι ανάμεσα ονείρου και πραγματικότητας, για ένα νέο, που θέλει να διδαχθεί. Ο δάσκαλος, σήμερα, πρέπει να εμπνέει, πάνω απ’ όλα, αυτός είναι ο μεγάλος δάσκαλος. «Ο μέτριος δάσκαλος», λέει, «είναι αυτός ο οποίος μιλάει, ο καλός δάσκαλος είναι αυτός, που δείχνει, ο εξαίρετος δάσκαλος είναι αυτός, που εξηγεί, αλλά ο μεγάλος δάσκαλος είναι αυτός, που εμπνέει». Και για να εμπνέει ένας δάσκαλος, σήμερα, στο σχολείο, πρέπει να αμείβεται καλά, να έχει καλές εργασιακές συνθήκες.

Γίνεται λόγος, σήμερα, κυρίες και κύριοι συνάδελφοι, για τις συμβάσεις αορίστου χρόνου, που λέτε, στα ιδιωτικά και τις συμβάσεις με διετία. Δεν ξέρω τι βιώματα έχετε, εγώ έχω υπογράψει και σύμβαση δύο ετών, έχω υπογράψει και σύμβαση αορίστου. Και οι δύο δεν είναι η πανάκεια. Και οι δύο είναι απλά «σωσίβια», δεν είναι η βάρκα, για να περάσεις στα κύματα. Και γιατί το λέω αυτό. Στη σύμβαση ορισμένου έργου, ξέρεις ότι κάποια στιγμή κλείνει ο κύκλος σου και αγωνιάς, αν θα ανανεωθεί.

Στη σύμβαση αορίστου χρόνου, δεν σημαίνει ότι δεν μπορείς να απολυθείς. Εγώ με σύμβαση αορίστου χρόνου, επτά ετών, ως διευθυντής τηλεόρασης, πήρα την αποζημίωση των 5.000 €, με επτά χρόνια, πάλι παίρνεις την αποζημίωση. Στη διετία, έχεις ένα χρονικό ορίζοντα και λες «είθε να ξαναδουλέψω», αν είσαι ικανοποιημένος. Στην αορίστου, έχεις μια φαινομενική σιγουριά, γιατί πάλι μπορεί να σε απολύσει, ανά πάσα ώρα και στιγμή. Αυτή είναι, λοιπόν, μια διαφορά, που πρέπει να δούμε. Θεωρητικά, όμως, η αορίστου είναι μια σύμβαση πιο σίγουρη από του ορισμένου έργου, γιατί εκεί υπάρχει αβεβαιότητα, δεν ξέρεις αν θα ανανεωθεί εκ νέου.

Τα ιδιωτικά σχολεία, σίγουρα, χρειάζονται αναβάθμιση. Αλλά, μιας και είμαστε μέλος της Ε.Ε. - θα έχουμε την ευκαιρία να τα δούμε και κατά τη διάρκεια της συζήτησης του νομοσχεδίου - πάμε να δούμε τι γίνεται, στην υπόλοιπη Ευρώπη. Το 2,5% των ιδιωτικών σχολείων, σε πρωτοβάθμια και δευτεροβάθμια, αυτό είναι το ποσοστό στην Ευρώπη, η Ελλάδα γνωρίζουμε ότι έχει τη μερίδα του λέοντος. Η Μάλτα, η Πολωνία, η Πορτογαλία, η Κύπρος και η Ελλάδα είναι τα κράτη, με τα περισσότερα ιδιωτικά σχολεία.

Να σας θυμίσω ότι το 2016 είχε γίνει καταγγελία για μία ΜΚΟ, την ECNAIS, αν την λέω σωστά, όπου η ίδια Ομοσπονδία Ιδιωτικών Εκπαιδευτικών την είχε καταγγείλει, διότι δεν είχε τελικά, ούτε νομοθετικό ούτε συμβουλευτικό χαρακτήρα, απέναντι στην ιδιωτική εκπαίδευση.

 Το λέω αυτό, γιατί στη Γερμανία υπάρχει ένα πολύ αυστηρό πλαίσιο του κράτους για το πώς θα έχουμε τίτλους σπουδών από τα ιδιωτικά σχολεία, τα οποία ελέγχονται από το κράτος.

Στις χώρες της Σκανδιναβίας, απαγορεύεται, δια ροπάλου, να υπάρχει ιδιωτικό σχολείο στη δευτεροβάθμια εκπαίδευση.

Το περίεργο με την Ελλάδα είναι ότι, ενώ δεν έχουμε ιδιωτικά πανεπιστήμια, έχουμε πάρα πολλά ιδιωτικά σχολεία, στις δύο πρώτες βαθμίδες. Το λέω αυτό, για να δούμε και την περιρρέουσα κατάσταση, το τι συμβαίνει στην γηραιά Ήπειρο και κυρίως, στη μεγάλη ευρωπαϊκή οικογένεια, όπου εμείς έχουμε πάρα πολλά ιδιωτικά σχολεία.

Κλείνοντας, θέλω να μπουν και άλλες δικλείδες ασφαλείας για τα ιδιωτικά σχολεία και ό,τι αυτό συνεπάγεται.

Γνωρίζετε ότι υπάρχουν καταγγελίες γονέων, με παιδιά με ειδικές ανάγκες, είτε δυσλεξία, είτε άλλες παθήσεις, που δεν τους δέχονται ή βρίσκουν διάφορες προφάσεις τα ιδιωτικά σχολεία να μην πάρουν αυτά τα παιδιά; Δεν είναι ρατσισμός αυτό; Γνωρίζουμε ότι έγινε καταγγελία από μάνα, σε γνωστό ιδιωτικό σχολείο, στην Ελλάδα, ότι τα παιδιά, λόγω ότι είχαν τενοντίτιδα από ιατρικές γνωματεύσεις, έδωσαν προφορικές εξετάσεις και αύξησαν τη βαθμολογία; Αυτά πρέπει να τα προσέξουμε και πρέπει να είναι αυστηρό το πλαίσιο.

Λέτε, κύρια Υπουργέ, για τα ιδιωτικά νοσοκομεία και τα ιατρεία.

Σίγουρα, εκεί οι συνθήκες είναι πολύ καλύτερες, αν θέλετε, από τα δημόσια, από πλευράς κτιριακών εγκαταστάσεων και εξυπηρέτησης, διότι υπάρχει επαρκές νοσηλευτικό προσωπικό, αλλά όταν συμβεί κάτι σοβαρό, σε ιδιωτική κλινική - που δούλεψα και σε αυτήν δύο χρόνια - ξέρετε, τους πάνε στο δημόσιο.

Η σοβαρότητα, λοιπόν, πρέπει να είναι στο δημόσιο χαρακτήρα της παιδείας και δευτερευόντως, στον ιδιωτικό, χωρίς, όμως, να υπάρχουν μεγάλες αποκλίσεις, για να υπάρχει μία σιγουριά σε αυτά, που θέλουμε να δώσουμε και να μεταλαμπαδεύσουμε, στην παιδεία - εκπαίδευση και δεν δίνουμε σημασία μόνο στις ξένες γλώσσες.

Πρέπει τα παιδιά να μάθουν σωστά να μιλούν την ελληνική γλώσσα, να έχουν τα χριστιανικά ήθη, να έχουν τον εθνικό χαρακτήρα, με την έννοια ότι θα γαλουχούν ένα χαρακτήρα, ο οποίος δεν θα είναι καλουπωμένος, αλλά θα διευρύνει τη σκέψη τους και θα είναι υπερήφανα. Σε καμία περίπτωση, με αυτά τα κέντρα ή τα φροντιστηριακά μαθήματα, διότι το δημόσιο σχολείο, τουλάχιστον, στην 3η Λυκείου, το ξέρετε, είναι μια πραγματικότητα λειτουργεί, μόνο, ως προθάλαμος του πανεπιστημίου. Τα παιδιά δεν πάνε στο σχολείο, συγκεντρώνουν όλες τις απουσίες, για να διαβάζουν για το φροντιστήριο. Δεν θέλω να γίνει αυτό και στο ιδιωτικό, δηλαδή, τις πρωινές ώρες, να λένε τα παιδιά «άστο, γιατί έχουμε φροντιστήριο, το απόγευμα», να μη χάσει το χαρακτήρα του το σχολείο, ο οποίος είναι πραγματικά να διευρύνει τον ορίζοντα της γνώσης και τα παιδιά, πάνω απ’ όλα, να μην τους λέμε τι να σκέφτονται, αλλά να μάθουν πώς να σκέφτονται. Σας ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, κύριε Μπούμπα.

Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Σας ευχαριστώ πολύ, κύριε Πρόεδρε.

Καταρχάς, θέλω να συμφωνήσω με τον κ. Φίλη, ότι θα χρειαστεί να είμαστε ιδιαίτερα προσεκτικοί, όταν θα αρχίσουν τα σχολεία, αναφορικά με τον κορωνοϊό.

Οφείλετε, όμως και εσείς και όλοι μας, στην αίθουσα, να αναγνωρίσουμε ότι η αντιμετώπιση της συγκεκριμένης πανδημίας από την Κυβέρνησή μας υπήρξε εξαιρετική, με αποτέλεσμα να αναγνωρίζεται αυτό το θέμα διεθνώς και η χώρα μας να έχει ανακτήσει την αξιοπιστία της, επίσης, διεθνώς.

Θα θυμάστε, ασφαλώς, και το δημόσιο διάλογο, που είχε ακολουθήσει, για το πότε πρέπει να ανοίξουν τα σχολεία, τον Μάιο. Και εδώ, επιβραβεύτηκαν και επικροτήθηκαν οι απόψεις και οι θέσεις της Κυβέρνησης μας και ορθώς, άνοιξαν τα σχολεία, με το ρυθμό, που άνοιξαν, διότι λειτούργησε όλη αυτή η διαδικασία και πιλοτικά και προγυμναστικά στο πως θα αντιμετωπίσουμε αυτό το φαινόμενο και το Φθινόπωρο. Για παράδειγμα, να πηγαίναμε όλοι μαζί το Φθινόπωρο και εκεί να δημιουργούνταν θέματα, που πιθανότατα να μην μπορούσαμε να τα αντιμετωπίσουμε, αλλά και η εκπαιδευτική κοινότητα να μην είχε εκπαιδευτεί πάνω σε αυτά.

Είναι αλήθεια ότι το συγκεκριμένο νομοσχέδιο είναι βαθύτατα ιδεολογικό για εμάς, αγγίζει τον πυρήνα της ιδεολογίας μας. Είναι αλήθεια ότι, αν με ελκύει κάτι, πλέον, στο Κοινοβούλιο - υπήρξα δήμαρχος, για 21 χρόνια, στο Μουζάκι Καρδίτσας - το ότι η αντιπαράθεση είναι ιδεολογικοπολιτική, αντιπαρατίθενται ιδέες, σκέψεις, απόψεις.

Εδώ νομίζω ότι η Κυβέρνησή μας, αν μη τι άλλο, δεν αιφνιδιάζει κανέναν με το νομοσχέδιο, που φέρνει. Υπάρχει απόλυτη σύμπνοια και ταύτιση των προεκλογικών μας λόγων και της μετεκλογικής μας τακτικής. Αυτό τιμά και την πολιτική και τους πολιτικούς.

Είχαμε συνηθίσει, μέχρι πρότινος, ο πολιτικός να ταυτίζεται με εκείνον, που άλλα λέει προεκλογικά - θα πάω και λίγο παλαιότερα, αναφέροντας παραδείγματα. Πρώτο παράδειγμα, «ΕΟΚ και ΝΑΤΟ, το ίδιο συνδικάτο». Δεύτερο παράδειγμα, «Έξω από την ΕΟΚ των πυραύλων και τα λοιπά» και στη συνέχεια, να κάνουμε άλλα. Θα ήθελα να έρθω και στο πρόσφατο παρελθόν, με εξής το παράδειγμα. «Με ένα νόμο, με ένα άρθρο, σκίζαμε μνημόνια ή επαναφέραμε τις συντάξεις και τους μισθούς στα 702 ευρώ».

Εδώ, λοιπόν, έχουμε μια Κυβέρνηση, που προέρχεται, από έναν προεκλογικό λόγο, μετρημένο, φειδωλό, αλλά υπαρκτό και έρχεται να τον κάνει πράξη μέσα στη Βουλή. Και νομίζω ότι εδώ, η Υπουργός είναι απόλυτα συνεπής, με όλα αυτά, που έχουν γίνει, μέχρι τώρα.

Θα συμφωνήσω και εγώ ότι μέχρι πρότινος, υπήρχε μια ιδεολογική κυριαρχία στο δημόσιο λόγο των αριστερών απόψεων και αντιλήψεων, κυρίως, λόγω μιας φυσικής εντροπίας, που είχαμε, εμείς της αντίπερα όχθης, να υποστηρίξουμε τις ιδέες μας, που, ενώ είχαν δικαιωθεί, παγκοσμίως, δυστυχώς, στη χώρα μας, θεωρούνταν αποδιοπομπαίες, ακόμη και έννοιες, όπως η προοδευτικότητα, η κοινωνική αλληλεγγύη, η δημοκρατία και η δημοκρατική παράταξη. Λες και εμείς οι υπόλοιποι δεν ήμασταν δημοκρατική παράταξη! Κατοχυρώθηκαν και κουμπώθηκαν από συγκεκριμένες πτέρυγες της Βουλής, που τελικά, τι αποδεικνύεται; Ότι όταν ήρθε η ώρα να κυβερνήσουν και στην πράξη να αποδείξουν, αν αυτά, που πρεσβεύουν, ιδεολογικά, θεωρητικά και λεκτικά, μπορούν να πραγματοποιηθούν. Και εκεί, θεωρώ, ότι κατέρρευσε και το αφήγημα του ΣΥΡΙΖΑ.

Ιδιωτικό σχολείο; Όπως είπε και η προηγούμενη συνάδελφος, κατοχυρωμένο από το 1974, συνταγματικά.

Εκείνο που εγώ λέω είναι ότι η χώρα μας έχασε μια μεγάλη ευκαιρία, στην προηγούμενη συνταγματική αναθεώρηση, να θεσπίσει και τη δημιουργία ιδιωτικών πανεπιστημίων στη χώρα μας. Νομίζω ότι είναι ένα μεγάλο μειονέκτημα, μια μεγάλη ατυχία, όπως θα τη χαρακτήριζα. Ευτυχώς, ήρθε το πρόσφατο νομοσχέδιο από την Υπουργό, όπου, με τη δυνατότητα δημιουργίας ξενόγλωσσων τμημάτων στα ελληνικά πανεπιστήμια, αμβλύνεται αυτή η διαδικασία.

Φαντάζομαι ότι όλοι μας, μέσα στην αίθουσα, αναγνωρίζουμε, ότι δεκάδες χιλιάδες Ελληνόπουλα, κάθε χρόνο, παίρνουν την άγουσα για το εξωτερικό, για την αλλοδαπή, ακόμη και σε χώρες του πρώην σοσιαλιστικού μπλοκ, όπως τη Βουλγαρία, τη Ρουμανία, όπου λειτουργούν ιδιωτικά πανεπιστήμια. Και τώρα τελευταία, ακούω και για την Αλβανία. Φανταστείτε ότι εμείς αιμορραγούμε οικονομικά, στηρίζοντας αυτές τις οικονομίες, ενώ στερούμε την εθνική μας οικονομία από τη δυνατότητα να αναπτύξει έναν τομέα.

Η Ελλάδα, όντας το επίκεντρο του πολιτισμού και της εκπαίδευσης, όχι μόνο για τα Βαλκάνια, αλλά και για τον κόσμο όλο, φαντάζομαι, ότι θα ήταν τιμή και καμάρι για πάρα πολλούς ξένους φοιτητές να έρθουν, να φοιτήσουν και να ενισχύσουν το ΑΕΠ μας, να ενισχύσουν την οικονομία μας και να προσφέρουν σημαντικές υπηρεσίες στη χώρα.

Άκουσα και δυο-τρία πράγματα, που θέλω να επισημάνω.

Δεν θέλουμε, λέει, φοβισμένους εκπαιδευτικούς ή ανασφαλείς εκπαιδευτικούς.

Προφανώς και δεν θέλουμε, ούτε φοβισμένους και ούτε ανασφαλείς εκπαιδευτικούς. Όμως, σε καμία περίπτωση, δεν θέλουμε και εκπαιδευτικούς, που να τελούν, υπό καθεστώς ασυλίας ή ατιμωρησίας.

Δεν θέλουμε εκπαιδευτικούς, που το πρωί είναι της λογικής της ήσσονος προσπάθειας στο σχολείο, για να κρατήσουν δυνάμεις, ώστε να κάνουν τα ιδιαίτερά τους, το απόγευμα και βρήκαν καταφύγιο, μέσα στο δημόσιο σχολείο, για να έχουν όλη αυτή τη διαδικασία και τη λογική και το απόγευμα να είναι εξαιρετικοί καθηγητές, στο σπίτι του καθενός μας, στα παιδιά του καθενός μας. Βέβαια, η αξιολόγηση πρέπει να είναι προτεραιότητα για όλους μας.

Κλείνω, με μια τελευταία παρατήρηση. Ακούω για τη δυνατότητα, που δίνει το νομοσχέδιο στους εκπαιδευτικούς, που δουλεύουν, σε ιδιωτικά εκπαιδευτήρια, να δουλεύουν, με μειωμένο ωράριο. Μα, είναι εξαιρετικά λογικό. Δεν πρέπει να μεταφέρουμε την παθογένεια του δημόσιου σχολείου, που λόγω της δημοσιο-υπαλληλικής δυνατότητας και ιδιαίτερα στα περιφερειακά σχολεία, ένας καθηγητής, π.χ. ο φυσικός, που δεν συμπληρώνει ωράριο, να κάνει χημεία και βιολογία. Δεν πρέπει να δίνουμε τη δυνατότητα στον ιδιωτικό χώρο, αν έχει τρεις ώρες διαθέσιμες φυσικής, να τις κάνει ο φυσικός; Και αν έχει άλλες τέσσερις ώρες χημεία, να τις κάνει ο χημικός;

Και εν πάση περιπτώσει, είναι υποκριτικό, από την πλευρά σας, να μιλάτε για μερική απασχόληση, διότι τη μερική απασχόληση τη νομιμοποιήσατε, μέσα από την Τοπική Αυτοδιοίκηση, τα προηγούμενα χρόνια. Την είχατε εγκαθιδρύσει, τη στηρίξατε. Πώς, λοιπόν, τώρα λέμε, ότι δεν είναι δυνατόν ή απαξιώνουμε το έργο του εκπαιδευτικού ή απαξιώνουμε τη δυνατότητά του να απασχοληθεί ολοκληρωτικά, σε ένα σχολείο, όταν δεν υπάρχουν αυτές οι ώρες;

Και ας μην ξεχνάμε ότι το υποκείμενο και το αντικείμενο της εκπαίδευσης δεν είναι ούτε ο εκπαιδευτικός ούτε «ο σχολάρχης», όπως εσείς το λέτε, αλλά είναι ο μαθητής. Είναι ο μαθητής, η οικογένειά του, που επιβάλλεται να του παρέχουμε την καλύτερη δυνατή εκπαίδευση, για να κάνουμε χρηστούς και χρήσιμους πολίτες, για την κοινωνία μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ. Το λόγο έχει ο τελευταίος ομιλητής βουλευτής, ο κ . Μάρκου και τη συνεδρίαση θα ολοκληρώσει η κυρία Υπουργός.

Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ, κύριε Πρόεδρε. Η εμπειρία αυτούς τους μήνες, που νομοθετεί το Υπουργείο Παιδείας, λέει ότι η ηγεσία του έχει επιλέξει τη σαλαμοποίηση των αντικειμένων της παιδείας. Δεν ξέρω, αν είναι αυτό, μάλλον, ένα αποτέλεσμα μιας χαοτικής λειτουργίας του επιτελικού κράτους ή είναι συνειδητή επιλογή. Ίσως είναι και από τα δύο.

Είναι το τρίτο νομοσχέδιο, που συζητάμε. Θα συζητήσουμε, με το καλό και το Σεπτέμβριο, για την επαγγελματική εκπαίδευση. Η σκοπιμότητα, που λέω σαν επιλογή, είναι ότι πιθανότατα θεωρεί το Υπουργείο ότι σαλαμοποιώντας τα αντικείμενα, ενδεχομένως, οι αντιδράσεις εμφανίζονται λιγότερες και δημιουργούν λιγότερο θόρυβο. Μπορεί να είναι αυτό. Όμως, η ουσία μένει και οι ενδιαφερόμενοι έχουν τις απόψεις τους. Όπως γίνεται και σε όλα τα νομοσχέδια, αλλά πολύ πιο έντονα εδώ, στο Υπουργείο Παιδείας, έχουμε πλέον διατάξεις, οι οποίες ονοματίζονται, σχηματίζονται, με μια νεοδημοκρατική μεταγλώσσα, δηλαδή, φράσεις παραπλανητικές ή φαινομενικά αθώες, οι οποίες κρύβουν όλη την ουσία. Το πιο εξωφρενικό, βέβαια, είναι ότι όλες αυτές βαφτίζονται «εκσυγχρονισμός». Εδώ, η πρόθεση, όπως γίνεται ολοφάνερο, είναι η πλήρης «απελευθέρωση», έτσι ονομάζεται, των ιδιωτικών σχολείων. Η «ελαστικότητα», έτσι ονομάζεται, της εργασίας και βεβαίως, η λειτουργία των σχολείων, σαν κοινές εμπορικές επιχειρήσεις, όπως είναι η πραγματικότητα.

Οι εργαζόμενοι στα ιδιωτικά σχολεία φοβούνται ότι οι όροι, κάτω από τους οποίους, θα εργάζονται, θα επιδεινωθούν άρδην, με το νέο νομοθέτημα. Αυτό έχει γίνει σαφές από όλες τις πλευρές, αφού, με το νομοθέτημα, ρυθμίζονται δυσμενέστερα οι όροι εργασίας τους και υποβαθμίζεται ο ρόλος τους και η ποιότητά τους. Ο στόχος είναι οι εργαζόμενοι και εδώ, είναι και οι επιταγές, που οφείλουν να εξοφληθούν, προς τους ιδιοκτήτες των ιδιωτικών σχολείων. Αυτές οι επιταγές θα εξοφληθούν, είμαι βέβαιος, χωρίς καμία μετακίνηση από το πρόγραμμα της παιδείας. Αυτά τα πράγματα δε μένουν, χωρίς να εξοφλούνται.

Απελευθερώνει τις απολύσεις και δίνει τη δυνατότητα για μείωση ωραρίου, μονομερώς, αφού το Υπουργείο Παιδείας δεν θα επιβλέπει. Υποβαθμίζει το ρόλο του Συλλόγου Διδασκόντων και δημιουργεί ένα συγκεντρωτικό και ασφυκτικό προς τη δομή και την οργάνωσή του σχολείο. Ένα σχολείο μη δημοκρατικό, ανελεύθερο. Ένα σχολείο, που δεν παρέχει στον εκπαιδευτικό την ασφάλεια την εργασιακή και την ελευθερία, που χρειάζεται, για να μπορέσει να επιτελέσει το παιδαγωγικό και διδακτικό του έργο. Δάσκαλοι και καθηγητές λογίζονται, ως κοινοί εργαζόμενοι, σε μία κοινή εμπορική επιχείρηση και θα υπάγονται σε διατάξεις, που ρυθμίζουν την εργασία από το Υπουργείο Εργασίας. Τραγικότητες των μνημονίων, που εμείς τις καταργήσαμε.

Στο περιβόητο άρθρο 3, εμπεριέχεται η φράση «πρόσθετες εκπαιδευτικές υπηρεσίες». Πλέον, ο κάθε σχολάρχης θα μπορεί να μετατρέπει το σχολείο, κατά τις απογευματινές ώρες, σε φροντιστήριο ξένων γλωσσών, σε ένα πολυκατάστημα, ένα Mall. Φροντιστήριο ενίσχυσης της απόδοσης στα μαθήματα του ημερήσιου προγράμματος. Τραγέλαφος. Οι Καθηγητές, όμως, θα υποχρεούνται να απασχολούνται σε αυτά, χωρίς αμοιβή υπερωριακής απασχόλησης. Ο νόμος είναι σαφής. Υπολογίζονται, ως ώρες κανονικής εβδομαδιαίας διδασκαλίας. Οι συνέπειες αυτές συσχετίζονται και με τις αποκαλύψεις για τη χρηματοδότηση του κυβερνώντος κόμματος από ισχυρούς σχολάρχες, όσο και αν δεν σας αρέσει ο όρος. Στο σημείο αυτό, να πω ότι το «Σχολαρχείο» ήταν σχολείο της δεκαετίας του ‘40, που έδωσε πολλή μόρφωση, σε όλη την ελληνική επαρχία. Ρωτήστε τους ηλικιωμένους, που λένε «έχω τελειώσει το Σχολαρχείο» και δεν έχει σχέση με το πειθαρχείο.

Ανοίγει το θέμα της αξιολόγησης των ιδιωτικών εκπαιδευτικών. Πιστεύετε ότι ένα απαιτητικό περιβάλλον, σαν το ιδιωτικό σχολείο, δεν αξιολογεί, κάθε μέρα, τον υπάλληλο του καθηγητή; Χρειάζεται και άλλη αξιολόγηση; Και από τον ιδιοκτήτη και από τους μαθητές και από τους γονείς ! Είναι ψέμα ότι δε μπορούσε το σχολείο να απαλλαγεί από έναν εκπαιδευτικό, που είχε αποδειχθεί ανεπαρκής. Το νομοθετικό πλαίσιο ήταν αρκετό. Απλά, προβλέπει ότι η Διεύθυνση του σχολείου πρέπει να αιτιολογεί. Και εδώ, η περίπτωση, στην οποία δείξαμε διακριτικότητα, που ανέφερε συνάδελφος, δεν είχε αιτιολόγηση και όπως ξέρετε, πολύ καλά, δικαιώθηκε στο Συμβούλιο Επικρατείας. Ο έλεγχος ενοχλούσε και αυτός ο έλεγχος, σε αυτή τη νεοδημοκρατική μεταγλώσσα, ονομάζεται «αγκύλωση».

Ζημιά, όμως, δεν θα προκληθεί μόνο στον εκπαιδευτικό, που θα εργάζεται πλέον, υπό καθεστώς ανασφάλειας. Ζημιά θα υπάρξει και στο ίδιο το σχολείο, που θα απωλέσει το κλίμα υγιούς και αξιοπρεπούς συνεργασίας, που είναι απαραίτητο γι΄ αυτό το λειτούργημα. Ζημιά θα υποστούν και τα παιδιά, που θα βιώσουν και άλλη υποτίμηση της προσωπικότητας του δασκάλου και πειραματισμούς επικίνδυνους, εκ μέρους της διοίκησης. Ο εκπαιδευτικός δεν αποδίδει υπό πίεση. Ζημιά θα υπάρξει και για τους γονείς, που θα έχουν την ψευδαίσθηση ότι προσφέρουν στα παιδιά τους παιδεία. Παιδεία, όμως, με σκυφτό το κεφάλι του δασκάλου, δεν παρέχεται.

Κυρία Υπουργέ, να είμαστε καλά, όπως λέω, κάθε φορά, μετά από μερικά χρόνια, η όλη σας νομοθεσία θα είναι μια θλιβερή παρένθεση, γιατί θα ανατραπεί από την ίδια τη ζωή. Ευχαριστώ.

**ΓΕΩΡΓΙΟΣ ΣΤΥΛΙΟΣ Πρόεδρος της Επιτροπής):** Ευχαριστούμε, κύριε Μάρκου. Ολοκληρώθηκε ο κατάλογος των Βουλευτών, που ζήτησαν το λόγο.

Το λόγο έχει η κυρία Υπουργός και ολοκληρώνεται η συνεδρίαση.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε, ευχαριστώ πολύ, κυρίες και κύριοι συνάδελφοι, για τα χρήσιμα σχόλιά σας, αναφορικά με την επεξεργασία αυτού του νομοσχεδίου. Θα προσπαθήσω να απαντήσω, σε όσα περισσότερα μπορώ από αυτά που θέσατε.

Ξεκινώ με τις τοποθετήσεις του ΣΥΡΙΖΑ. Ο κύριος Φίλης επέλεξε να αφιερώσει πάνω από τη μισή του ομιλία σε ένα ζήτημα σημαντικό μεν, άσχετο δε, με το νομοσχέδιο. Μίλησε για το ζήτημα του κορονοϊού και είπε επί λέξει «πιάστηκε ανέτοιμο το κράτος».

Είναι δυνατόν, κύριε Φίλη, να το λέτε αυτό, όταν η χώρα μας έχει υπάρξει διεθνές παράδειγμα, για την αντιμετώπιση της πρωτοφανούς αυτής κρίσης; Και κάνατε, κατά τη γνώμη μου, το μέγα ατόπημα να συγκρίνετε την Ελλάδα, με την Ιταλία και να πείτε: «Μα, η Ιταλία ζητάει παραπάνω αίθουσες από τα σχολεία».

Κύριε Φίλη, να σας θυμίσω. Συγκρίνετε την Ελλάδα με την Ιταλία, που είχε, πάνω από 900 νεκρούς, την ημέρα; Πάνω από 900 νεκρούς, την ημέρα ! Ευτυχώς, ευτυχώς, που η χώρα μας δεν βρέθηκε, ποτέ, σε αυτή τη δυσμενή θέση και αν δεν βρέθηκε, δεν βρέθηκε, γιατί η Κυβέρνηση του Κυριάκου Μητσοτάκη ανέλαβε δράση σε όλους τους τομείς, πάρα πολύ γρήγορα και με την καθοδήγηση, την πολύτιμη καθοδήγηση των ειδικών.

Άκουσα, με μεγάλο ενδιαφέρον, τις προτάσεις σας για την επαναλειτουργία των σχολείων. Λέτε, επί της ουσίας να χτίσουμε νέες τουαλέτες. Μα, κύριε Φίλη, είναι δυνατόν; Είναι αυτές οι ρεαλιστικές σας προτάσεις, για το άνοιγμα των σχολείων; Λέτε, οι περιφερειακοί διευθυντές εκπαίδευσης να γίνουν γιατροί, να γίνουν λοιμωξιολόγοι και να αποφασίζουν τα μέτρα, σε κάθε σχολείο. Λέτε, για παραπάνω αίθουσες, σημειώνω 14 τάξεις, που έχουν τα σχολεία υποχρεωτικής εκπαίδευσης, ενώ η Κυβέρνησή σας δεν μπόρεσε να βρει αίθουσες, όχι για δεκατέσσερις, αλλά ούτε για μία τάξη του νηπιαγωγείου, σε 50 δήμους της χώρας ! Η Κυβέρνησή σας δεν μπόρεσε να υλοποιήσει τη δίχρονη προσχολική εκπαίδευση, άφησε 50 δήμους, χωρίς αίθουσες, για μία τάξη και εσείς μιλάτε να δώσουμε αίθουσες στις 14 τάξεις, σε όλους τους δήμους της χώρας;

Ειπώθηκε - από την κυρία Τζούφη, νομίζω - ότι σταθήκατε στο ύψος περιστάσεων, κατά τη διάρκεια της κρίσης. Θα αναφερθώ στα της εκπαίδευσης, όχι γενικότερα στα της εκπαίδευσης, όμως.

Νομίζω, ότι κοινωνία ολόκληρη ξέρει ότι επενδύσαμε πάρα πολύ στο να μην ανοίξουν τα σχολεία. Εξαπολύσατε πολεμική, βγαίνατε στα κανάλια, λέγατε, «τι θα γίνουν τα παιδιά μας;» Κάνατε λυσσαλέα αντιπολίτευση, αδιαφορώντας για την ανάγκη των παιδιών να βρεθούν εκ νέου στον τόσο σημαντικό αυτό χώρο, που είναι το σχολείο.

Σας θυμάμαι, σαν χθες, κύριε Φίλη, να βγαίνετε στα κανάλια, όταν αποφάσισε, ομοφώνως, η Επιτροπή των ειδικών, να επαναλειτουργήσουν τα δημοτικά σχολεία και λέγατε πόσο επικίνδυνο είναι αυτό και συνεχίζετε και σήμερα να λέτε, ότι απειλείται η ζωή των παιδιών. Δεν σας βγήκε, όμως, το αφήγημα, κύριε Φίλη. Δεν σας βγήκε, διότι σε δύο μήνες, σχεδόν, επαναλειτουργίας των σχολείων και σε 14.500 σχολικές μονάδες της χώρας, αυτή η «τραγική απόφαση», που πήραν, ομόφωνα, οι ειδικοί, πού οδήγησε; Σε τρία κρούσματα σε όλη τη χώρα, τρία κρούσματα, μετά από σχεδόν δύο μήνες επαναλειτουργίας και 14.500 σχολικές μονάδες ! Και τι συμμετοχή υπήρχε ακριβώς στα δημοτικά σχολεία, για τα οποία τόσο ασκήσατε κριτική; Στο 83% η συμμετοχή των παιδιών !

Το Υπουργείο έχει δρομολογήσει όλες τις απαραίτητες ενέργειες για την επαναλειτουργία των σχολείων. Είπατε για τον εξοπλισμό. Θα σας θυμίσω, ότι όταν παραλάβαμε την ηγεσία του Υπουργείου, η Κυβέρνηση σας άφησε τις σχολικές μονάδες της χώρας, με σύνολο 4.500 φορητές συσκευές. Μέσα σε λίγες εβδομάδες, καταφέραμε να εξασφαλίσουμε άλλες 20.000 φορητές συσκευές, από δωρεές, ενώ καταθέσαμε αμέσως ένα κατεπείγον ΕΣΠΑ για 48.000 φορητές συσκευές, με χρήματα ΕΣΠΑ, που υπερβαίνουν τα 12 εκατομμύρια ευρώ.

  Επιμόρφωση εκπαιδευτικών για την εξ αποστάσεως. Εδώ, η κυρία Υφυπουργός έχει καταβάλει τεράστιες προσπάθειες, για να γίνουν ακριβώς προγράμματα επιμόρφωσης. Έχουν διατεθεί κονδύλια, που υπερβαίνουν τα δύο εκατομμύρια ευρώ, για την επιμόρφωση των εκπαιδευτικών.

Αναφορικά με τις δημόσιες δομές, είπατε να ενισχυθούν. Αυτές, που εσείς μας παραδώσατε, με τη δυνατότητα για το πανελλήνιο σχολικό δίκτυο, να σηκώνει ταυτόχρονα 500 χρήστες; Πεντακόσιους, όχι πεντακόσιες χιλιάδες, από το 1,4 εκατομμύριο μαθητές της χώρας. Εμείς, λοιπόν, αναβαθμίσαμε το πανελλήνιο σχολικό δίκτυο, χάρη στην εξαιρετική προσπάθεια του «ΔΙΟΦΑΝΤΟΥ» και όλων των στελεχών του ΙΤΥΕ. Αναβαθμίστηκε το e-class. Δουλεύει, εντατικά, ο «ΔΙΟΦΑΝΤΟΣ», για την εξυπηρέτηση, συνολικά της εκπαιδευτικής κοινότητας. Και ναι, παρακολουθούμε, πολύ στενά, τα επιδημιολογικά δεδομένα, όπως αυτά εξελίσσονται, για να είμαστε έτοιμοι για όλα. Πρέπει να σας πω, ότι οι ειδικοί, χάρη στους οποίους η χώρα μας είχε αυτήν την, ομολογουμένως και διεθνώς, αναγνωρισμένη, πολύ καλή πορεία, μέχρι τώρα, αυτοί οι ειδικοί, λοιπόν, είναι αισιόδοξοι. Έχουν πλέον διεθνή δεδομένα, έχουν διεθνείς μελέτες, που δείχνουν ότι τα παιδιά, ως επί το πλείστον, δεν αρρωσταίνουν και δεν μεταδίδουν. Είναι πολύ πιο πιθανό να μεταδώσει ένας ενήλικας τον ιό στο παιδί, παρά ένα παιδί στον ενήλικα. Αυτά, με βάση διεθνείς μελέτες, που βλέπουν το φως της δημοσιότητας. Επιπλέον, σαφώς, πρέπει όλοι να μάθουμε να ζούμε, με τη νέα κανονικότητα, διότι ο ιός μπορεί να είναι εδώ, για πολύ καιρό. Πρέπει όλοι να μάθουμε να ζούμε, να προσέχουμε, να λαμβάνουμε μέτρα προστασίας και πρόληψης.

Είπατε και κάτι για τους διορισμούς και έρχομαι μετά, στο ζήτημα του νομοσχεδίου. Είπατε, με το ζόρι πάνε να γίνουν νέοι διορισμοί. Κύριε Φίλη, καταλαβαίνω. Εσείς, προσωπικά, υποσχεθήκατε 20.000 διορισμούς. Δεν κάνατε κανέναν. Εμείς κάναμε. Συνεχίζουμε να κάνουμε και διορισμούς στην Ειδική Αγωγή και διορισμούς στη γενική εκπαίδευση. Έχουν, ήδη, υπογραφεί διορισμοί στην Ειδική Αγωγή. Ολοκληρώνονται, τώρα και οι υπόλοιποι και θα επιλέξουν οι εκπαιδευτικοί μας, την ερχόμενη εβδομάδα, τις τοποθεσίες. Εμείς, λοιπόν, εξαγγέλλουμε και, πράγματι, υλοποιούμε.

Έρχομαι, τώρα, στο θέμα του νομοσχεδίου. Είναι σαφές νομίζω, ότι πρόκειται για ένα βαθιά ιδεολογικό ζήτημα. Είναι σαφές, ότι εδώ ακούστηκαν ιδεολογικές απόψεις, αναφορικά με το ρόλο της ιδιωτικής εκπαίδευσης. Βεβαίως, το Σύνταγμα κατοχυρώνει και την εποπτεία του κράτους στα ιδιωτικά εκπαιδευτήρια και την επιχειρηματική ελευθερία και προβλέπει ρητά, τη λειτουργία των ιδιωτικών εκπαιδευτηρίων. Είπε ο κ. Φίλης ότι δεν είναι απλή επιχείρηση το σχολείο. Θα συμφωνήσω, απολύτως. Ασφαλώς και δεν είναι απλή επιχείρηση. Και γι’ αυτό, εδώ, ο στόχος είναι να βρεθεί η σωστή ισορροπία, μεταξύ, αφενός της κρατικής εποπτείας και, αφετέρου, της συνταγματικής επιταγής, για την επιχειρηματική ελευθερία.

Ειπώθηκε, ότι πλέον δεν υπάρχει κρατική εποπτεία, νομίζω και ο κ. Μάρκου είπε κάτι, ότι πλέον δεν υπάρχει εποπτεία, αν δεν κάνω λάθος. Είναι, ας το χαρακτηρίσω, παντελώς ανακριβές αυτό. Ο νόμος ορίζει, ανάμεσα στα άλλα, τα της εποπτείας του Υπουργείου Παιδείας, την οργάνωση και το πρόγραμμα, τις αργίες των σχολείων, τη σύνθεση του διδακτικού προσωπικού, τα προσόντα των ιδιωτικών εκπαιδευτικών, τα προσόντα, τα καθήκοντα και τις υποχρεώσεις των Διευθυντών των ιδιωτικών σχολείων, του διδακτικού προσωπικού, το ανώτατο όριο των ωρών εργασίας, τα της επετηρίδας, τα της πρόσληψης, τα των βαθμών και προαγωγών, τις άδειες, τις αναπληρώσεις, τα ελάχιστα όρια αποδοχών, τον πειθαρχικό έλεγχο. Να συνεχίσω; Όλα αυτά είναι στο νόμο. Τα ορίζει ο νόμος, διότι φυσικά και το Υπουργείο έχει εποπτεία, επί της ιδιωτικής εκπαίδευσης. Όλα αυτά ορίζονται. Αυτό, όμως, δεν σημαίνει, ότι πρέπει να καταργείται η επιχειρηματική ελευθερία, η οποία και αυτή, προστατεύεται από το Σύνταγμα. Και θέλω να πιστεύω ότι όλοι, εδώ πέρα, υπηρετούμε ευλαβικά το Σύνταγμα και άρα, πρέπει να βρούμε από κοινού τρόπους, προκειμένου, ακριβώς, να εξυπηρετούνται και οι δύο αυτοί σκοποί. Αφενός, η κρατική εποπτεία και αφετέρου, η επιχειρηματική ελευθερία.

Τέθηκε ένα θέμα, το οποίο το έχω ακούσει στο δημόσιο διάλογο. Με προβληματίζει πάρα πολύ ότι ακούστηκε από Βουλευτές και, εφόσον ακούστηκε από Βουλευτές, θα ήθελα να παρακαλέσω για στοιχεία. Τέθηκε ένα θέμα ισοτιμίας τίτλου σπουδών. Εγώ θα ήθελα να ζητήσω, λοιπόν, από τους αξιότιμους συναδέλφους να μας φέρουν μία διάταξη, μία, που να θέτει εν αμφιβόλω τους τίτλους σπουδών. Και το λέω, γιατί εγείρεται ένα πάρα πολύ σοβαρό ζήτημα. Δυστυχώς, στα χνάρια της ΟΙΕΛΕ, η οποία έχει ακολουθήσει μια απειλητική τακτική, εναντίον μαθητών και γονέων, έχει στραφεί εναντίον τους, επί της ουσίας, απειλώντας για τους τίτλους σπουδών και επειδή εδώ, είναι το Εθνικό Κοινοβούλιο και οφείλουμε να μιλάμε, με στοιχεία, εγώ, λοιπόν, σας προκαλώ, να μου φέρετε στοιχεία νομικά, που θέτουν εν αμφιβόλω τους τίτλους σπουδών. Γιατί αλλιώς, είναι πάρα πολύ σοβαρό να κάνει κανείς μια τέτοια καταγγελία, χωρίς στοιχεία. Εγώ, λοιπόν, είμαι στην απόλυτη διάθεσή σας να εξετάσουμε το ζήτημα και να μου πείτε από πού ακριβώς προκύπτει νομικά το θέμα της ισοτιμίας.

Μίλησε ο ΣΥΡΙΖΑ και ο κ. Φίλης, συγκεκριμένα, για τη διάλυση των εργασιακών σχέσεων. Η κυρία Χρηστίδου είπε ότι ο εκπαιδευτικός μένει ανυπεράσπιστος. Εγώ θέλω να ρωτήσω: Η διάλυση αυτή ισχύει, σε όλο τον ιδιωτικό τομέα, που λειτουργούν τα δικαστήρια μας και κρίνουν τη νομιμότητα κάθε καταγγελίας, κάθε σύμβασης εργασίας; Δηλαδή, τα δικαστήρια μας δεν τα αναγνωρίζουμε; Η δικαστική εξουσία δεν υπάρχει, στη χώρα; Πώς έρχεστε και λέτε ότι ισχύει η διάλυση; Ό,τι δεν ρυθμίζεται από το κράτος, από την εκτελεστική εξουσία, συνεπάγεται διάλυση; Αυτό συνάδει, βέβαια και λίγο με το αφήγημα, που είχατε και ως Κυβέρνηση, ότι δεν θέλετε τις Ανεξάρτητες Αρχές, δεν θέλετε οτιδήποτε εκφεύγει των ορίων της εκτελεστικής εξουσίας. Πώς μπορείτε, όμως, να εκμηδενίζετε έτσι τη δικαστική εξουσία; Τη νομολογία των δικαστηρίων μας, αναφορικά με την εργατική νομοθεσία, με τη νομιμότητα της καταγγελίας, την καταχρηστικότητα της καταγγελίας; Τόμοι ολόκληροι! Όλα αυτά είναι διάλυση; Διάλυση εργασιακών σχέσεων η εφαρμογή από τα δικαστήρια της χώρας μας; Από τη δικαστική εξουσία; Τον έναν από τους τρεις κορυφαίους πυλώνες, ακριβώς της διάκρισης των εξουσιών;

Έχουμε εξαιρετικούς εκπαιδευτικούς. Υπάρχει ένα ενδεχόμενο να υπάρχει ένας εκπαιδευτικός, ο οποίος δεν είναι καλός στη δουλειά του. Ερωτώ, ερωτώ και την κυρία Κεφαλίδου, η οποία κυρία Κεφαλίδου είπε: «Kαλό σχολείο, χωρίς καλούς δασκάλους, δεν γίνεται». Και ερωτώ, αν έχει έναν κακό δάσκαλο, τι προτείνετε; Αυτός ο κακός δάσκαλος να έχει μια οιονεί μονιμότητα; Να μην μπορεί να τον ακουμπήσει κανείς; Να μένει και να είναι δάσκαλος των παιδιών; Ερωτώ: Αυτό είναι, που θέλουμε; Όπως ένας κακός γιατρός, δεν θα θέλατε, φαντάζομαι, να έρθει να σας δώσει μια γνωμάτευση;

Θέλουμε ή δεν θέλουμε τα παιδιά να γίνονται αποδέκτες ποιοτικής εκπαίδευσης;

Αλλά, ας έρθουμε λίγο στην ουσία του πράγματος. Γιατί να θέλει κάποιος να απολύσει εκπαιδευτικούς; Γιατί πηγαίνετε στην απόλυση; Το συμφέρον του ιδιοκτήτη είναι, προφανώς, να έχει τους καλύτερους εκπαιδευτικούς. Είναι στο συμφέρον του, διότι έτσι ακριβώς, μπορεί να υπηρετήσει καλύτερα το έργο του. Και το έργο του είναι, προφανώς, να προσφέρει υψηλού επιπέδου υπηρεσίες στους μαθητές.

 Αναφέρθηκε ο κ. Φίλης στις πρόσθετες δραστηριότητες και είπε εμείς τις είχαμε δηλωμένες. Δεν τις είχατε μόνο δηλωμένες. Είχατε έλεγχο και στο παιδαγωγικό περιεχόμενο της διδασκαλίας. Κύριε Φίλη, με αυτό το περίφημο άρθρο, που είχατε φέρει, είχατε προβλέψει έναν κρατικό παρεμβατισμό σε ό,τι είχε να κάνει με τις πρόσθετες δραστηριότητες.

Είπατε, «ασχολείστε με τους λίγους, με τα ιδιωτικά σχολεία». Καταρχήν, εδώ ειρήσθω εν παρόδω, να πω το εξής. Υπάρχει μια αντίληψη στην κοινωνία, εδώ πέρα, στην Αξιωματική Αντιπολίτευση, κυρίως, ότι η ιδιωτική εκπαίδευση είναι για την ελίτ. Ξέρετε ποια είναι η συντριπτική πλειοψηφία των οικογενειών, που είναι στην ιδιωτική εκπαίδευση; Άνθρωποι της μεσαίας τάξης, που πασχίζουν, που σφίγγουν το ζωνάρι, για να μπορέσουν να στείλουν τα παιδιά τους σε αυτά τα σχολεία. Λέτε, λοιπόν, ότι ασχολούμαστε με τους λίγους. Ξεχάσατε ότι φέραμε πριν ένα νομοσχέδιο, με πάνω από 100 άρθρα, για το δημόσιο σχολείο, για το πώς θα αναβαθμίσουμε το ελληνικό δημόσιο σχολείο;

 Είπε η κυρία Γκαρά και η κυρία Χρηστίδου, ότι προβλέπουμε, λέει, τη συμμετοχή του ιδιοκτήτη. Μα, αυτό υπήρχε. Ας διαβάζουμε τις διατάξεις. Αυτή η πρόβλεψη υπήρχε, την κρατήσατε και εσείς, κ. Φίλη. Όλη υπήρχε. Τι άλλαξε; Ότι αυτή η πρόβλεψη ήταν μόνο, όταν ο ιδιοκτήτης είναι φυσικό πρόσωπο. Αυτό προσαρμόζεται, ακριβώς, σε περίπτωση, που είναι νομικό. Για τον Σύλλογο Διδασκόντων μιλάω. Αυτή η πρόβλεψη, για τη συμμετοχή του ιδιοκτήτη, αυτή ακριβώς ίσχυε, και επί κυβερνήσεως ΣΥΡΙΖΑ και στα πολλαπλά νομοθετήματα, 3 αν δεν κάνω λάθος, στην ιδιωτική εκπαίδευση.

Είπε η κυρία Αναγνωστοπούλου, ότι μειώνεται το ωρολόγιο πρόγραμμα. Δεν μειώνεται κανένα ωρολόγιο πρόγραμμα. Κανένα απολύτως.

Έρχομαι σε ένα σημείο, που μου έκανε πολύ μεγάλη εντύπωση. Κύριε Φίλη, υπερασπιστήκατε, με θέρμη, τη σημασία της δημόσιας διαβούλευσης. Είπατε είναι στοιχείο της δημοκρατίας, μέρος της διαδικασίας του Κοινοβουλίου, μεγαλύτερο στοιχείο της δημοκρατίας, είπε η κ. Τζούφη.

Εμείς, κ. Φίλη, είχαμε τη γενναιότητα να φέρουμε τη μεγάλη αυτή τομή, σε ένα ξεχωριστό νομοσχέδιο, με διαβούλευση. Εσείς, κ. Φίλη, τις απόψεις σας, για την ιδιωτική εκπαίδευση, τις φέρατε στα «μουλωχτά». Στα κρυφά. Αύγουστο μήνα, μια διάταξη σε ένα άλλο νομοσχέδιο, χωρίς καμία διαβούλευση.

Αυτός είναι ο σεβασμός, που δείχνετε στη διαβούλευση; Αυτή είναι η διαβούλευση, που βλέπετε εσείς και λέτε ότι είναι στοιχείο της δημοκρατίας, όταν το νομοθέτημά σας, το καίριο νομοθέτημα, που άλλαξε, πλήρως, το χάρτη της εκπαίδευσης, επιλέξατε να το φέρετε Αύγουστο, χωρίς διαβούλευση; Σας ερωτώ. Αυτή είναι η σημασία, που αποδίδετε, στη διαβούλευση;

Αλλά, ας έρθω και στη διαβούλευση αυτή καθαυτή, για και την οποία τόσος λόγος έγινε. Θα θυμίσω εδώ, μια φράση “copy / paste”. Θέλω να διαβάσω, ενδεικτικά, δεν θα πω ονόματα, παρά το ότι τα ονόματα είναι στη διαβούλευση, άρα δημόσια. Υπάρχει σχόλιο, που επαναλαμβάνεται 108 φορές:

- Μαρία : «Διαφωνώ κάθετα με το περιεχόμενο του άρθρου 3, που αναφέρει ότι επιτρέπεται η συστέγαση ιδιωτικών σχολείων και κέντρων γλωσσών».

- Τάνια : «Διαφωνώ κάθετα με το περιεχόμενο του άρθρου 3, που αναφέρει ότι επιτρέπεται η συστέγαση ιδιωτικών σχολείων και κέντρων γλωσσών».

- Ελίνα: «Διαφωνώ κάθετα με το περιεχόμενο του άρθρου 3, που αναφέρει ότι επιτρέπεται η συστέγαση ιδιωτικών σχολείων και κέντρων γλωσσών».

- Βασίλης: «Διαφωνώ κάθετα με το περιεχόμενο του άρθρου 3, που αναφέρει ότι επιτρέπεται η συστέγαση ιδιωτικών σχολείων και κέντρων γλωσσών».

Ούτε για ξεκάρφωμα δεν άλλαξαν λίγο οι διατυπώσεις ! Αυτό εδώ έχει 80 σελίδες πανομοιότυπων διατυπώσεων, copy / paste. Αυτό εδώ ήταν στη διαβούλευση, όλες αυτές οι δηλώσεις είναι στη δημόσια διαβούλευση.

Ειδικά μαθήματα. Ερωτώ. Θα βρεθείτε δίπλα στα παιδιά; Θα στηρίξετε την είσοδο ευκαιριών ή στη λογική του «όχι σε όλα», όχι και εκεί, όχι στη δυνατότητα των παιδιών να διδάσκονται, για παράδειγμα, μουσική εκτέλεση και ερμηνεία, να διδάσκονται αρμονία. Θα πείτε ένα «ναι εκεί», προκειμένου ακριβώς να δοθεί αυτή η ισότητα ευκαιριών; Η κυρία Αναγνωστοπούλουμίλησε για εμπόρευμα ανισότητας, αλλά τώρα ακριβώς, που με αυτή τη διάταξη, δίνουμε τη δυνατότητα για πρώτη φορά για τη διδασκαλία όλων αυτών των ειδικών μαθημάτων, θα το στηρίξετε;

Είπε η κυρία Κεφαλίδου, αναφερόμενη στο ΣΥΡΙΖΑ, ότι είναι η ισότητα, δια της ισοπεδώσεως, ότι ο ΣΥΡΙΖΑ επέφερε την ισότητα, δια της ισοπεδώσεως. Εγώ όμως ερωτώ. Τι λέτε, κυρία Κεφαλίδου, για την εισαγωγή της αξιολόγησης; Είστε υπέρ της αξιολόγησης, στο εκπαιδευτικό έργο; Είστε υπέρ. Τι λέτε για τη δυνατότητα, για μεγαλύτερη ευελιξία στο διευρυμένο υποχρεωτικό ωρολόγιο πρόγραμμα; Θα το στηρίξετε; Τι λέτε για τη δυνατότητα να ορίζει το σχολείο τους διευθυντές και τους υποδιευθυντές του, πάντοτε, σύμφωνα με το νόμο, να καταρτίζει τον εσωτερικό κανονισμό λειτουργίας, με έλεγχο νομιμότητας, αλλά όχι έλεγχο σκοπιμότητας; Τι λέτε για τις περισσότερες επιλογές, για τις απογευματινές δραστηριότητες; Τι λέτε για τις μεγαλύτερες συμμετοχές μαθητών και δυνατότητες για το καλοκαίρι;

Τι λέτε – απευθύνομαι σε όλα τα Κόμματα – για τις πρόσθετες δυνατότητες απασχόλησης, για τους εκπαιδευτικούς; Για τη δυνατότητά τους να εργάζονται, με πρόσθετη αμοιβή, το απόγευμα, αν το επιθυμούν, να εργάζονται, παράλληλα, σε κέντρα ξένων γλωσσών, σε φροντιστήρια; Αυτό είναι κάτι, το οποίο ζητούν οι εκπαιδευτικοί. Θα σταθείτε απέναντι σε αυτή τη δυνατότητα να έχουν πρόσθετες πηγές εισοδήματος; Για τη δυνατότητά τους, επίσης, να εργάζονται, με πρόσθετη αμοιβή και τον Ιούλιο και τον Αύγουστο, αν το επιθυμούν; Δεν τους υποχρεώνει κανείς. Θα σταθείτε απέναντι σε αυτές δυνατότητες που δίνουμε ευκαιρία για πρόσθετη αμοιβή στους εκπαιδευτικούς, για πρόσθετο εισόδημα στους εκπαιδευτικούς;

Λέτε, κυρία Κεφαλίδου, ότι είχαμε εξαγγείλει διάφορα και ξεκινάμε, με την ιδιωτική εκπαίδευση. Να θυμίσω ότι είναι το τρίτο νομοσχέδιο, που φέρνουμε.

Εδώ και ένα μήνα, είμαστε σε έντονη διαβούλευση, στην οποία θα σας καλέσουμε, μάλιστα, αναφορικά με ένα πλήρες νομοθέτημα, που θα αναδιαρθρώνει, συνολικά, την επαγγελματική εκπαίδευση, κατάρτιση και διά βίου μάθηση, στη χώρα. Θα έχετε δει, θέλω να πιστεύω, ανακοινώσεις αναλυτικές. Η διαβούλευση έχει ήδη συμπληρώσει πάνω από ένα μήνα, γίνονται συνεχείς διαβουλεύσεις, με όλους τους φορείς, για ένα πολύ σημαντικό νομοθέτημα, το οποίο αφορά ακριβώς το πώς θα αναβαθμίσουμε, συνολικά, την επαγγελματική εκπαίδευση και κατάρτιση, πώς θα δώσουμε επιτέλους επίπεδο 3, το οποίο είχε καταργηθεί, πώς θα ενισχύσουμε ουσιαστικά τα επαγγελματικά λύκεια. Εδώ είμαστε, λοιπόν, να τα συζητήσουμε όλα αυτά και με μεγάλη χαρά, θα καταγράψουμε προτάσεις, θα επιφέρουμε βελτιώσεις, στη βάση προτάσεων, που θα κάνετε.

Είπε η κυρία Κεφαλίδου ότι αρνούμαστε το διάλογο με τους φορείς. Θέλω να σας ενημερώσω ότι καλέσαμε όλους σε διάλογο. Όλοι ήρθαν, ένας επέλεξε να μη συνομιλήσει μαζί μας, η ΟΙΕΛΕ. Και όμως, την επόμενη ή την μεθεπόμενη πήγε στον Αρχηγό της Αξιωματικής Αντιπολίτευσης, μετά στο ΜέΡΑ25, μετά στο ΚΙΝΑΛ, αν δεν κάνω λάθος, στο Υπουργείο, όμως, δεν δέχθηκε να έρθει. Ήρθε και έφυγε. Και τελικά ερωτώ: Αυτό σε ποιον κάνει κακό, όταν ο φορέας, που εκπροσωπεί τους ιδιωτικούς εκπαιδευτικούς, δεν έρχεται να συζητήσει τις σκέψεις του, να συζητήσει προτάσεις για βελτίωση; Εμείς είμαστε, πάντοτε, ανοιχτοί στο διάλογο. Με μεγάλη χαρά, θα ακούσουμε, αύριο, τις προτάσεις της ΟΙΕΛΕ, παρότι δε θέλησε να συνομιλήσει μαζί μας. Είμαστε πάντοτε ανοικτοί και θα είμαστε, μέχρι το πέρας αυτής της διαδικασίας, προκειμένου να ακούσουμε και να επιφέρουμε βελτιώσεις.

Θέλω, κλείνοντας, να ευχαριστήσω, θερμά και την Υφυπουργό, κυρία Ζαχαράκη και τη Γενική Γραμματέα, κυρία Γκίκα, για τις μεγάλες προσπάθειες, αναφορικά με το νομοσχέδιο αυτό και με την παρέμβαση, που ολοκληρώνεται, με αυτό το νομοσχέδιο, αναφορικά με την πρωτοβάθμια και δευτεροβάθμια εκπαίδευση. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κυρία Υπουργέ.

Ολοκληρώθηκε η συνεδρίαση. Η επόμενη συνεδρίαση της Επιτροπής μας είναι αύριο το πρωί στις 10.00΄, με την ακρόαση των φορέων, σε αυτή την Αίθουσα.

**ΜΕΡΟΠΗ ΤΖΟΥΦΗ:** Πόσοι και ποιοι είναι οι φορείς που εκλήθησαν, τελικά;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Οι φορείς που έχουμε καλέσει είναι 7. Είναι η ΟΙΕΛΕ, ο Σύνδεσμος Ελληνικών Ιδιωτικών Σχολείων, η Συντονιστική Επιτροπή Συλλόγων Γονέων Ιδιωτικών Σχολείων Ελλάδος, ο Πανελλήνιος Σύλλογος Ιδιωτικών Παιδικών Σταθμών, το Δ.Σ. του Συλλόγου Ιδιωτικών Μεγάλων και Μικρών Παιδικών Σταθμών και Νηπιαγωγείων Ελλάδος, η ΟΛΜΕ και εκπρόσωπος του Συλλόγου Συμβασιούχων και Ωρομισθίων Καθηγητών Σχολείων Δεύτερης Ευκαιρίας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Σενετάκης Μάξιμος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μπίζιου Στεργιανή (Στέλλα), Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Γκαρά Αναστασία (Νατάσα), Αναγνωστοπούλου Αθανασία (Σία), Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος (Γιώργος), Δελής Ιωάννης, Παπαναστάσης Νικόλαος, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 17.55΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**